Raees Maumoom Dhen Hahdhavaany Kihineh?\nރިޕޯޓު - ރައީސް މައުމޫން\nރައީސް މައުމޫން ދެން ހައްދަވާނީ ކިހިނެއް؟\nއުފެއްދެވި ޕާޓީގެ ރައީސްކަން އަތުލެއްވި\nޕާޓީގެ މެންބަރުކަމުންވެސް ވަކިކުރެއްވި\nޕާޓީގެ ރައީސް ގެ އޮފީސް ނަމުގައި ހިންގަމުން ގެންދިޔަ އޮފީސް ވެސް ބަންދުކުރެއްވި\nކ. މާލެ 23 އޭޕުރިލް 2017 | އާދީއްތަ 23:20 3,843\nކުރީގެ ރައީސް މައުމޫން އަބްދުލް ޤައްޔޫމް - ރާއްޖެއެމްވީ\nކުރީގެ ރައީސް އަލްއުސްތާޛް މައުމޫން އަބްދުލް ގައްޔޫމް އަކީ ރާއްޖޭގައި އެންމެ ގިނަބަޔަކު ތާއީދު ކުރާ އެއް ސިޔާސީ ބޭފުޅާކަމާ މެދު ޝައްކެއްނެތެވެ. އެކަމާ ޝައްކު އުފައްދާ ވާހަކަ ދައްކާނީ، އެ ނޫން ގޮތަކަށް ބުނެގެން ގެއްލިދާނެ ސިޔާސީ މަގާމެއްގައި ތިބި މީހުން އެކަންޏެވެ.\nނޫން ނަމަ ރައީސް ޔާމީނަށް ހަގީގަތް އޮޅުވާލުމަށް ގަސްތުގައި ވާހަކަ ދައްކާ މީހުން އެކަންޏެވެ. މި ހަގީގަތަކީ ރާއްޖޭގެ ހުރިހާ ފިކުރެއްގެ މީހުންވެސް ދެ ބަސްވުމެއްނެތި ގަބޫލުކުރާނެ ހަގީގަތެކެވެ.\nރައީސް މައުމޫނަށް ތާއިދުކުރާ އެތައްހާސް ބަޔަކު ރާއްޖޭގެ އުތުރުން ދެކުނަށް ފެތުރިފައިވާ ރަށްތަކުގައި އެބަތިބިކަން ޔަގީނެވެ. އަދި އެއީ އެމަނިކުފާނު ދުނިޔެއަށް ނޭވާލާހާ ހިނދަކު އެގޮތުގައި ދެމި އޮންނާނެ ކަމެކެވެ. މިއެންމެންނަކީވެސް އެމަނިކުފާނަށް ދިމާވާ ކޮންމެ ކަމަކާއި ގުޅިގެން އަސަރުކ ުރާނެ މީހުންނެވެ.\nމީހެއްގެ ހިތުގައި އަނެއް މީހާއަށް ދެވޭ އިހްތިރާމާއި ގަދަރަކީ ، އެދެވުނު ސަބަބު ބަދަލު ނުވާހާ ހިނދަކު އެގޮތުގައި ދެމިއޮންނާނެ އެއްޗެކެވެ. މައުމޫނު ދެކެ ދިވެހީން ލޯބިވި ސަބަބު އަދިވެސް އެގޮތުގައި ދެމި އެބައޮތެވެ. މައުމޫނަށް މީހުންކުރާ އިހްތިރާމަށް ބުރޫ އަރާނެ ކަމެއް އެމަނިކުފާނު މިހާތަނަށް އެއިހްތިރާމް ލިބުނުފަހުން ކޮށްފައިނުވެއެވެ.\nކަންތައް ދިމާވަނީ މުޅިންވެސް އެމަނިކުފާނަށް ތާއިދު އިތުރުވެގެންދާ ގޮތަށެވެ. ސިޔާސީ މަސްރަހުން ފެންނަނީ އިތުރު މީހުން އެމަނިކުފާނުގެ ކޮޅަށް ލަންބުވާލާ ޒާތުގެ ކަންކަމެވެ.\nދާދި ފަހުން ފެނިގެންދިޔަ މަންޒަރަކީ، އެތައްހާސް ބައެއްގެ ހިތްތަކަށް ނުހަނު ބޮޑަށް އަސަރުކުރުވި މަންޒަރެކެވެ. ރައީސް މައުމޫން އުފެއްދެވި ސިޔާސީ ޕާޓީއެއް ކަމުގައިވާ ޕީޕީއެމްގެ އަހަރީ ދުވަސް ފާހަގަކުރުމަށް ޖަލްސާއެއް ބާއްވަން ނިންމުމުން، ސަރުކާރުން ފުލުހުން ނެރެ އެކަމަށް ހުރަސްއެޅިއެވެ.\nވެރިރަށް މާލޭގައި އެފަދަ ހަފްލާއެއް ބާއްވަން އެއްވެސް ފުރުޞަތެއް އެމަނިކުފާނަށް ނުދިނީއެވެ. އެންމެ ފަހުން އަހަރީ ދުވަސް ފާހަގަކުރަން ޖެހުނީ ޖާގައިގެ ގޮތުން ވަރަށްވެސް ދަތިކޮށްހުރި ކުޑަކުޑަ ތަންކޮޅެއްގެ ތެރޭގަ އެވެ.\nސަރުކާރުން މިގޮތަށް ކަންތައްކޮށްފައިވަނިކޮށް ދެން ފެނިގެންދިޔައީ ރައީސް މައުމޫން، ރައީސް އަބްދުﷲ ޔާމީން އަށް ކުރެއްވި ތާއީދު އަނބުރާ ގެންދެވި މަންޒަރެވެ.\nކޮންމެއަކަސް ދިވެހިރާއްޖޭގެ ގިނަ ބައެއްގެ ލޯތްބާއި އިތުބާރު ލިބިފައިވާ ކުރީގެ ރައީސް މައުމޫން އާމެދު މިހާރުގެ ސަރުކާރުން ކަންތައްތައް ކުރައްވަމުން ގެންދަވަނީ ވަރަށް ވެސް ހުތުރުކޮށްކަން ރައީސް މައުމޫންގެ ސިޔާސީ ވާދަވެރިންވެސް ގަބޫލުކުރައްވައެވެ.\nސަރުކާރަކުން ކުރީގެ ރައީސްއަކަށް އިހާނެތިކޮށް ހިތުމުން ކުރާނެ އަސަރާއި، ރައީސް މައުމޫންގެ ކޮއްކޯފުޅު ރައީސްކަމުގައި ހުންނަވައިގެން އެ މަނިކުފާނާ ދޭތެރޭ ކަންތައްތައް ކުރައްވާ ގޮތާ ވަރަށް ތަފާތުވާނެކަން އެންމެން ގަބޫލުކުރެއެވެ. އަދި އަސަރުކުރާނެވަރު ބޮޑުކަންވެސް ގައިމެވެ.\nސަރުކާރުން ރައީސް މައުމޫނަށް ކުރަމުންދާ ޖެއްސުންތަކަށް އިތުރުވެގެންދިޔަ ބޮޅަކީ ހ. ތެމާގައި ހިންގި ޕީޕީއެމްގެ ރަސްމީ އޮފީހުގައި ހުރި މުދާތައް ގަދަކަމުން ބޭރުކުރުމަށް ފަހު، ރައީސް މައުމޫނަށް ނިސްބަތްކޮށް އޮފީހުގެ ފާރުތަކުގައި ހުތުރު ބަސްތައް ލިޔުމެވެ.\nއެމަނިކުފާނު ހ.ތެމާއަށް ވަޑައިގެންނެވިއިރު ފާރުތަކުގައި އެފަދަ އިބާރާތްތައް ހުރުމުން ވަރަށް އަސަރުކޮށް ހިތާމަފާޅުކުރެއްވިއެވެ. ބައެއް ފާރުތަކުގައި "އޮންނާނީ މައުމޫން އަތުން ޕާޓީ އަތުލާފައި" ލިއެފައިވާއިރު "ދެން ލަލާ" ފަދަ ބަސްތައް ލިޔެ އެމަނިކުފާނަށް މަލާމަތް ރައްދުކޮށް ލިޔެފައިވެ އެވެ. އެވަރަކުން އަދި ނިމުނީކީއެއް ނޫނެވެ. ޕީޕީއެމްގެ ރައީސްގެ އޮފީސްގެ ނަމުގައި ރައީސް މައުމޫން ހިންގަވަމުން ގެންދެވި އޮފީސްވެސް ކޯޓް އަމުރަކާއެކު ފުލުހުން މެދުވެރިކޮށް ބަންދުކުރެއްވީއެވެ. ހަމަ އެހެންމެ އެމަނިކުފާނު ބުރަމަސައްކަތުން އުފެއްދެވި ޕާޓީންވެސް ވަކިކުރައްވާ އެއްލާލީއެވެ.\nމިހެން މިކަންކަން ހިނގާފައިވާއިރު ނަޒަރު ހިންގާލަންޖެހޭ ކަމެއް އެބައޮތެވެ. ރާއްޖޭގެ ފުރަތަމަ ބަންޑާރަ ނައިބު އަދި ރައީސް މަޢުމޫނުގެ ލޯޔަރުކަންވެސް ކުރައްވާފައިވާ އާޒިމާ ޝުކޫރުގެ ބަޔާނެވެ. އެކަމަނާ މަޢުމޫނު ސިފަކުރައްވާފައިވަނީ މަޢުމޫނު ދިފާޢު ކުރި މީހުންނަށް ވެވަޑައިގެންނެވި ބޭވަފާތެރިއެއްގެ ގޮތުގައެވެ. އެކަމަނާގެ ނުކުތާ ވަރަށްވެސް ސާފެވެ.\nރައީސް މައުމޫނުގެ ވެރިކަމުގެ ފަހު ދައުރުގައި ރާއްޖޭގައި އުފެދުނު ސިޔާސީ ހަލަބޮލިކަމުގައި އެމަނިކުފާނު ދިފާއު ކުރެއްވުމަށް އެތައް ފުލުހުންނަކާއި ސިފައިންނެއް އަދި ކެބިނެޓް މިނިސްޓަރުންނާއި އާއްމުން ވެސް އެމަނިކުފާނާއެކު މަސައްކަތް ކުރިއެވެ.\nއާޒިމާ ވިދާޅުވަނީ ރައީސް މައުމޫނަށާއި މިނިސްޓަރުންނަށް އަމާޒުވި ހަމަލާތަކަކީ ސީދާ އެމްޑީޕީން ރޭވި ކަންތައްތަކެއް ކަމަށް ނުދެންނެވި ނަމަވެސް، އެކަންކަމަކީ އެމްޑީޕީން އޭރު ހިންގި ސިޔާސީ މަސައްކަތްތަކުގެ ސަބަބުން ހިނގި ކަންތައްތަކެއް ކަމަށެވެ. އެހެން ވިދާޅުވި ނަމަވެސް މިއަދު މަންޒަރު ފެންނަ ގޮތް ވަރަށް ތަފާތެވެ. މިއަދު ރައީސް މައުމޫންގެ އަތްޕުޅުގައި ހިއްޕަވައިގެން އެމަނިކުފާން ގައުމު އިސްލާހު ކުރެއްވުމަށް ކުރައްވާ މަސައްކަތުގެ ފަހަތުގައި ތިބީ އެ ވިދާޅުވި އެމްޑީޕީ މީހުންނެވެ. ހަގީގަތަކީ ރައީސް މައުމޫންގެ ވަރިކަން ބަދަލު ކުރުމަށް މަސައްކަތް ކުރި މީހުން އެމަނިކުފާނުގެ އަތްޕުޅުގައި ހިފިއިރު އެބަޔަކަށް އެމަނިކުފާނު ކާންދީ ބޮޑުކުރި މީހުން އެމަނިކުފާނުގެ އަތްޕުޅުގައި ދަތްއެޅީއެވެ. އެމަނިކުފާނަކީ އުމުރުން ދުވަސްވެފައި ހުންނެވި ބޭފުޅެއްކަމަށް ވެސް ނުބައްލަވާ ހިތުހުރިހައި އެއްޗެއް ގޮވާ މުޅި ރަށުތެރެއަށް ގިނަ ކޮށްލީއެވެ.\nއެހެން ނަމަވެސް ރައީސް މައުމޫނަކީ ހިތްވަރު ބަލި ބޭފުޅެއް ނޫނެވެ.އެމަނިކުފާނުގެ ދިގު ތިރީސް އަހަރުގެ ވެރިކަންނިމި، އަލަށް އިންތިހާބުވި ރައީސް ނަޝީދަށް ވެރިކަމުގެ ބާރުތައް ހަވާލުކުރެއްވީވެސް ދުނިޔެ ގަބޫލުކުރާ ފެންވަރުގެ މިސާލު ދައްކަވަމުންނެވެ.\nއަދި ކީއްތޯއެވެ. ރައީސް މައުމޫނަކީ އާންމުންގެ ތާއިދުނެތް ބޭފުޅެއްވެސް ނޫނެވެ. އެމަނިކުފާނުގެ ދިފާއުގައި ނިކުންނަން ތައްޔާރަށް ތިބި އެތައްބަޔަކު މިގައުމުގަ ތިބޭނެކަން ގައިމެވެ.\nރައީސް މައުމޫން ފެންކަޅިވެފައި ހުންނަ މަންޒަރު ބަލަން ކެތްވާނީ ރާއްޖޭގެ އާބާދީގެ ނިސްބަތުން މަދުބަޔަކަށެވެ. އެހެންކަމުން ރައީސް މައުމޫންގެ ލޮލުން އޮހޮރޭ ކަރުނައިގެ އަގު އަދާކުރަންޖެހޭ ވަގުތެއް އަންނާނެކަން ގައިމެވެ. ކޮންމެއަކަށް އެމަނިކުފާނު އުފެއްދެވި ޕާޓީން އެމަނިކުފާނު ނަގާ އެއްލާލާ، މަގުމަތި ކޮށްފައިވާއިރު ހުރިހާ ރައްޔިތުންވެސް ބަލަން ބޭނުންވަނީ ދެން ރައީސް މައުމޫން ސިޔާސީގޮތުން އަޅުއްވާނެ ފިޔަވަޅެވެ.


JP In Kanthah Kuree Ragalhakah Noon - MDP - Vaguthu\nޖޭޕީ އިން ކަންތައް ކުރީ ރަނގަޅަކަށް ނޫން - އެމްޑީޕީ\nޖުމުހޫރީ ޕާޓީއިން ކަންތައް ކުރީ ރަނގަޅަކަށް ނޫން ކަމަށާއި ތިބި ބަޔަކު ގޮވައިގެން އިންތިހާބު ކާމިޔާބު ކުރާނަން ކަމަށް އެމްޑީޕީގެ ޗެއާފާސަން ހަސަން ލަތީފު ވިދާޅުވެއްޖެއެވެ.\nރާއްޖެ ޓީވީން ކުރި ސުވާލަކަަށް ޖަވާބު ދެއްވަމުން ހަސަން ލަތީފު ވިދާޅުވީ އެމްޑީޕީއާ އެކު ތިބި ބަޔަކާ ގުޅިގެން ކުރާ މަސައްކަތުން މިއަހަރުގެ ރިޔާސީ އިންތިހާބު ކާމިޔާބު ކުރެވޭނެ ކަމަށެވެ.\n"އެއީ ވަކި ޕާޓީއަކާ އެކު ކޯލިޝަން ހަދައިގެންވާ ކަމެއް ނޫން. ޖުމްހޫރީ ޕާޓީގެ ލީޑަރު ގާސިމް އިބްރާހީމަށް އެމްޑީޕީ ހިމެނޭ ކޯލިޝަނަށް ވުރެ ރަނގަޅު ގޮތެއް ފެނިގެން ވަޑައިގަތުމަކީ އެމްޑީޕީގެ އަށް މައްސަލައެއް ނޫން" ހަސަން ވިދާޅުވިއެވެ.\nހަސަން ލަތީފު ވިދާޅުވީ އެމްޑީޕީން އޮތީ ރައްޔިތުންގެ ބޭނުންވާ އުއްމީދުތައް ހާސިލް ކޮށްދިނުމަށް އެ ޕާޓީއާ އެކު މަސައްކަތް ކުރަން ތިބި ބަޔަކާ އެކު ކުރިއަށްދާން ކަމަށެވެ.\nހަސަން ލަތީފު ވިދާޅުވީ ކޯލިޝަނެއް ގޮތަށް އޮއްވައި ގާސިމް އިބްރާހިމް ހިޔާލީ ކެބިނެޓެއް އިއުލާންކުރައްވުމަކީ ކުރެއްވި ނުރަނގަޅު ކަމެއް ކަމަށެވެ.\n"ފެނިއްޖެ ހިޔާލީ ކެބިނެޓެއް ޖުމްޙޫރީ ޕާޓީން އެކުލަވާލިތަން އެމްޑީޕީން އޭގައި ނުހިމެނޭ ގޮތަށް. އެކަމު އަޅުގަނޑު އޭގައި ދަންނަވަން އޮތީ އެއީ އަޅުގަނޑުމެން ކުރާނެ ކަމެއް ނޫން. އިރާދަ ކުރެއްވިއްޔާ އަޅުގަނޑުމެންނާ އެކު މަސައްކަތް ކުރާން ތިބި ޕާޓީތަކާ އެކު ކުރިއަށްދާން. މި ޕާޓީގައި ރިޔާސީ ކެންޑިޑޭޓެއް ހުންނާނެ،" ހަސަން ލަތީފު ވިދާޅުވިއެވެ.\nއެމްޑީޕީން ސަރުކާރު އެކުލަވާލުމުގައި ގެންގުޅޭ ވިސްނުން މިހާރު ހާމަކޮށްފި ނަމަ އެކުރެވުނީ ޖުމްހޫރީ ޕާޓީން ކުރި ފަދަ ނުރަނގަޅު ކަމެއް ކަމަށް ވެސް ހަސަން ލަތީފު ވިދާޅުވިއެވެ.\nވަކި ކެމްޕެއިނެއް ކުރުމަކީ ގުޅިފައިވާ ޕާޓީތަކުން އެއްބަސްވެފައިވާ ގޮތައް ސިންގަލް ކެނިޑޭޓެއް ނެރުމަށް ކުރަމުންދާ ކެމްޕެއިނެއް ކަމަށާއި އެހެން ޕާޓީތަކަށް ވެސް އެ ފުރުސަތު އޮންނާނެ ކަމަށް އޭނާ ވިދާޅުވިއެވެ.\n"ރިޔާސީ އިންތިހާބުގައި ރައްޔިތުންނަށް ހުށައެޅުމަށް އެމްޑީޕީ އިން ތައްޔާރުކުރާ މެނިފެސްޓޯ މި މަހު ބާއްވާ ކޮންގްރެސްގައި ލޯންޗް ކުރާނެ" ހަސަން ވިދާޅުވިއެވެ.\nސެޕްޓެމްބަރު 23 ވަނަ ދުވަހު ރިޔާސީ އިންތިޚާބު ބާއްވަން ތައްޔާރުވަމުން ދާއިރު އިދިކޮޅު އެއްވެސް ޕާޓީއަކުން އަދި ރިޔާސީ ކެންޑިޑޭޓެއް އިއުލާނެއް ނުކުރެއެވެ.\nޖޫން 22, 2018 08:28\nތިބުނަނީ އެމްޑީޕީން ކަންތައް ކުރީ ރަނގަޅަށޭތަ ، ބަލަ ނަޝީދު ނޫން މީހަކު ނެތެއްނުން ތިއޮއް ބޮޑުޕާޓީގަނޑުގަ\nޖޫން 22, 2018 08:33\nނަސީދު އެކަނި ކުރިމަތިލާ، ފުރަތަމަ މޑޕ އިން ކޯޅިސަން ރޫޅާލީ.. ޖޕ މިހާރު އެގެންދަނީ ރަނގަޅަށް.\nޖޫން 22, 2018 08:34\nޖޭޕީ އިން ކަންތައް ކުރީ ރަނގަޅަކަށް ނޫން ކަމަށް އެމްޑީޕީން ބުނި ނަމަވެސް މަމެން ބަލާދިރާސާ ކުރިއިރު މީގައި ފުރަތަމަ ރޫލްސް އެން ރެގިއުލޭޝަންސް އާއި ޚިލާފުވީ ސީދާ އެމްޑީޕީން ކެނެރީގެ ނަޝީދު އެވެ. އާންމު ކޮށް އިނގިރޭސި ވިލާތުގައި ކިޔަވާ އާލާތުން ނަކީ އެއީ ސިސްޓަމެޓިކް އާލާތް ގަނޑެއް ނޫނޭ އެއާލާތުން ނާއި އެކު މަމެން އުމުރު ހުސްވަނީ މަސައްކަތް ކޮށް ސަރުކާރުގައި އުޅުނު އިރު ވެސް އަދި އަމިއްލަ ޕްރޮފެޝަން ގައި ވިޔަފާރި އުސޫލުން މަސައްކަތް ކުރާއިރު ވެސް. އެއިން ޅާ އެއް ލައްވާ ކަމެއް ކުރުވާ ނަމަ ވެސް ޖެހެނީ އެއާލާތް ގަނޑު ފަހާ ދުވަން އެއާލާތް ގަނޑު ތައްޔާރު ކުރާ އެއްޗެއްގެ ފޯލްޓްސް ވެސް ގިނަ ކަމުން އޮންނަނީ ބަލާއާއި ހަމަވެފައެެވެ. ހަމަ އެގޮތަށް ކެނެރީގެ ނަޝީދު އަމަލު ކުރީ އެއީ އޭނާ އަށް އަމިއްލަ އަށް ފެންނަ ގޮތަށް އޭނާގެ އަމިއްލަ އެދުން އިސް ކޮށް ގެން. އެބަދަވި އެއީ ސިސްޓަމެޓިކް މީހެއް ނަމަ ފުރަތަމަ އެއް ކެންޑިޑޭޓް ހޮވަން ނަގާފައިވާ ކޮމެޓީ އަށް ސިޓީ އަކުން ދަންނަވާނީ ކޮމެޓީ އަށް ފެންނަ އޮޕްޝަންސް ތައް ކޯލިޝަންގައި ހިމެނޭ ޕާރޓީ ތަކުގެ ލީޑަރުންނަށް ހުށައަޅާ އެމެންގެ ވިއު ހޯދަން. އެޅާ އަކަށް ނޭގޭނެ އެފެންވަރަށް ވިސްނަން. ދެން ހުރީ އެމްޑީޕީގެ ޗެއާރ ޕާރސަން އެއީ ބޮޑު ކަނޑުކޮހެއް. އެއީ ކޮޕީ ޕޭސްޓް ޔާރާ ދިލް ދާރާ. ދެން ޖޭޕީން އެމެންގެ އަމިއްލަ ދިފާއުގައި ނިކުތުމުން އެމްޑީޕީ އަށް ނޯންނާނެ ޖޭޕީން ކަންކަން ކުރީ ގޯސް ކޮށް ކަމަށް ބުނެވެން. ޖޭޕީން އެރިއެކްޓް ކުރީ އެއީ ހަމަ ރަނގަޅަށެވެ. އެމްޑީޕީ އަށް ވެސް ޚަރަދުކުރަނީ ގާސިމް އިބްރާހިމް އަދި ޖޭޕީ އަށް ވެސް ޚަރަދު ކުރަނީ ގާސިމް އިބްރާހިމް. ކެނެރީގެ ނަޝީދު ވެސް އަދި އޭނާގެ އާއިލާ ވެސް ކުރާ ޚަރަދެއް ނޯންނާނެއެވެ. ވޮނާ އާރގިއު އޮން ދިސް އޯލްވޭޒް ޔޫއާރ ސޯ އަންރިލަޔަބްލް އޮން މެއިންޓެއިނިންގް ދަ ޔުނިޓީ އެމޮންގް އަސް ބެޓަރ މޭކް އަޕް ޔުއަރ މައިންޑް ލައްޗޭ ޑޯން ނޯ އިފް ޔޫއާރ ހެޕީ އޯރ ކޮމްޕްލެއިނިންގް ވޮނާ އާރގިއު ޔޫ އޮން ދިސް އޯއް އައި ރިއަލީ ވޮނާ ނޯ ވަޓް ޑޫ ޔޫ މީން އޮން ދިސް ހޭއް ހޭއް ހޭއް ވެން ޔޫ ޑޯން ވޮނާ ޖޭޕީ ޓު މޫވް ޓެލްމީ ވަޓް ޔޫ ޑޫ ޓު މޭކް އިޓް. އޯއް އޯއް ވަޓް ޔޫ ވޮނާ ސޭ ހޭއް ހޭއް ހޭއް ވެން ޔޫ ޑޯން ވޯންޓް މީ ޓު މޫވް ވަޓް ޔޫ ގިވް ޓު މީ ވަޓް ޑޫ ޔޫ މީން އޮން ދިސް ހޭއް ހޭއް ވަޓް ޑޫ ޔޫ މީން އޯއް އޯއް ވަޓް ޑޫ ޔޫ މީން އޯއް އޯއް ވަޓް ޑޫ ޔޫ މީން..\nޖޫން 22, 2018 08:38\nއެމް.ޑީ.ޕީން ނަޝީދު ނެތުނީ ޖޭ.ޕީ އާއި މަޝްވަރާކޮށްފަތަ؟ އަނގަ ފުޅާކޮށްފަ ރުޅިއަރުވަން ތާހިރު ވާހަކަދައްކަން ކެރޭތީ މަ ހައިރާންވަނީ. މީނާވެސްމީ ދުވަހަކު ބުނާބަހެއް ދިމާވާ މީހެއްނޫން. ހުސް ފޮނު އަނގަ ތަޅާ ސޮރެއް\nކަލޭމެން ޖޭޕީނުދަންނަން ތަ.އެއީ ބުމަރެއް.\nޖޫން 22, 2018 09:11\nޤާސިމަށްއިރުބާރުކުރުމަކީ ކޮށްގެންވަާވަރުގެ ކަމެއް ނޫނެވެ.ވޭތުވެދިޔަތަނުގެ ތަޖްރިބާ އެމްޑިޕީ އިންބޭނުން ނުކުރުމަކީ އެއީ ކުރެވޭގޯސްކަމެކެވެ. މިސްޓޭކްސް ހެދޭނީ އެއްފަހަރުއެވެ. ކޮބްމެފަހަރަކު އެ ފުރުޞަތު ދީގެންނުވާނެއެވެ.\nޖޫން 22, 2018 10:13\nކޮބައިހޭ ޔުނައިޓެޑް އޮޕަޒިޝަން ކޮކަޑިޝަން! ކޮބައިހޭ ޝާހިދު ބުނި ސާޕްރައިޒިންގ ކެނޑިޑޭޓް؟؟؟؟؟؟؟\nޙަފްޞާ / މާލ\nޖޫން 22, 2018 10:46\nޤާސިމުގެބަސް. " މުއުމުިނެއްގެ ފައިގާ އެއްހަރަކުން ދެފަހަރަކު ކައްޓެއް ނުޖެހޭނެ!ކެނެރީގޭ ނަޝީދު ދެން މި ދިވެހިރާއްޖޭގެ ވެރިކަމަކަށް ދުވަހަކުވެސް ނާންނާނެ. މހާރުވެސް އަޅުގަނޑު މި މަސައްކަތްކުރަނީ އޭނަ ވެރިކަމަށް އަޔަ ނުދިނުމަށް." މިގެޮތަށް ޤާސިމު ބުނާ އަޑު ނާހާ އެމްޑީޕީގެ އެކްޓިވިސްޓަކުވެސް ނުހުންނާނެ!\nޖޫން 22, 2018 12:19\nޖޭޕީ އަކީ ބުރުމާ އެވެ. ބުރުމާޔަކީ ވަރައްބާރުގަދަ ޓޫލެކެވެ. ބުރުމާޔަކީ ވަށާ އެމބުރޭ އެއްޗެކެވެ. ބުރުމާއިން އަޅާ ލޯވަޅަކުން އޮޑިފައްތާވެސް ލާނެއެވެ. ލޯވަޅު އަޅައިގެން އިތުރަށް އޮޑި ވަރިގަދަވެސް ކޮއްފާނެއެވެ. ވީމާ ބުރުމާ ބޭނުންކުރާއިރު ނިޔަތް ކަށަވަރު ކުރާށެވެ. އެހެނީ ކޮންމެ އަމަލެއްވެސް ބިނާވަނީ ނިޔަތުގެ މައްޗަށެވެ.\nޖޫން 22, 2018 17:03\nގުޅިފައިވާ ޕާޓީތަކާއި ވަކިން އަންނި ނެރެން މަސައްކަތް ކުރަމުންގޮސްފައިވަނީ އެމްޑީޕީއެވެ.އެމްޑީޕީ މަސައްކަތްކުރަނީ ބަންދުގައި ހުރި އަންނި ކޮންމެ ގޮތަކުންވެސް ގެންނާށެވެ.ރައްޔިތުން ނުވަތަ ޤައުމު ދެކެވާލޯއްބަކުންނެއް ނޫނެވެ. ޤާނޫންއަސާސީ ބަދަލުކުރުމަށާއބިންވިއްކަން މަޖްލިސްލިސްގައި ވޯޓްދިނީވެސް ރައްޔިތުން ދެކެވާލޯބިންތޯއެވެ.


އިރާޤުގެ އިލެކްޝަން ކައިރިވެފައިވަނިކޮށް އަނެއްކާވެސް ބޮމެއް ގޮއްވާލައިފި | Dhiislam | Dhiislam\nއިރާޤުގެ އިލެކްޝަން ކައިރިވެފައިވަނިކޮށް އަނެއްކާވެސް ބޮމެއް ގޮއްވާލައިފި\nއިރާގުގެ ޕާލަމެންޓަރީ އިލެކްޝަންގެ ވޯޓުލުން ބޭއްވުމަށް އެއްދުވަހަށްވެފައިވަނިކޮށް އިރާގުގެ ނަޖަފްގައި އަނެއްކާވެސް ބޮމެއްގޮއްވާލައިފިއެވެ. މިފަހަރުގެ ބޮން ގޮއްވާލެވިފައިވަނީ އިމާމް ޢަލީގެފާނުގެ ގަބުރުފުޅު ހުރި ހިސާބުގައި ހުރި ޕާކު ކުރާ ސަރަހައްދެއްގައެވެ. ކާރުގައި ހަރުކުރެވިފައިވާ މިބޮން ގޮވުމުގެ ސަބަބުން އެތާނގައި އޮތް ދެބަހެއްވެސްވަނީ ގޮވާފައެވެ.\nއަލްޖަޒީރާގެ ޚަބަރުތައް ބުނާ ގޮތުން މިހަމަލާގައި3މީހަކުވަނީ މަރުވެފައެވެ. އެހެންނަމަވެސް ސިއްޙީ ފަރާތްތަކުން ވިދާޅުވާގޮތުގައި މިހަމަލާގައި މަރުވެފައިވަނީ އެންމެ މީހެކެވެ. އަދި 8 މީހުން ޒަޚަމްވެފައިވެއެވެ.\nފާއިތުވެދިޔަ ދުވަސްތަކުގެ ތެރޭގައި، މިފަދަ ތަފާތު ހަމަލާތަކުގައި 45މީހުން ވަނީ މަރުވެފައެވެ. މީގެތެރެއިން ބައެއް މީހުންނަކީ ސަލާމަތީ ބާރުތަކުގައި ހިމެނޭ މީހުންނެވެ.\nއިރާގުގައި އިލެކްޝަނާއި ގުޅިގެންވަނީ ސަލާމަތީ ފިޔަވަޅު ވަރަށް ވަރުގަދަ ކުރެވިފައެވެ. މިގޮތުން ރަމާދީގައ، ހުކުރުދުވަހުގެ ހަވީރުން ފެށިގެން3ދުވަސްވަންދެންވަނީ ކާފިއު އިއުލާންކޮށްފައެވެ. މިއިލެކްޝަންގެ ކަންތައް ބައިނަލްއަޤުވާމީ 120 މޮނީޓަރުން ބަލަމުންގެންދާނެއެވެ.\nއިރާގުގެ މިއިލެކްޝަން ވެގެންދާނީ ކުރިއަށްއޮތް4އަހަރުގައި އެގައުމުގެ ކުރިމަގު ބައްޓަންވެގެންދާނީ ކޮންގޮތަކަށް ކަމާއި މެދު ގޮތެއްކަނޑައެޅިގެންދާނޭ އިލެކްޝަނަކަށެވެ. އިރާޤުން ބޭރުގައި ދިރިއުޅޭ އިރާގު ރައްޔިތުންވަނީ އިލެކްޝަންގެ ދެދުވަސް ކުރިން ވޯޓުލުން ފަށާފައެވެ.


Jalugai Niyaavi Shabeen'ah Faruvaa Dhinumugai Ihumaaleh Nei: Imran - Vaguthu\nޖަލުގައި ނިޔާވި ޝަބީނަށް ފަރުވާ ދިނުމުގައި އިހުމާލެއް ނެތް: އިމްރާން\nމިނިސްޓަރު އިމްރާން، މަޖިލީހަށް ޖަވާބުދާރީ ވަނީ ފޮޓޯ: މަޖިލީސް\nދާދި ފަހުން ޖަލުގައި ނިޔާވި މ. މަލަސް/ ކ. މާލެ އިސްމާއީލް ޝަބީން (46 އަހަރު) އަށް ބޭސްފަރުވާ ދިނުމުގައި އިހުމާލެއް ފެންނަން ނެތް ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ފޮނަދޫ ދާއިރާގެ މެންބަރު މޫސާ ސިރާޖް ކުރެއްވި ސުވާލުގެ ޖަވާބުގައި މިނިސްޓަރު އިމްރާން ވިދާޅުވީ، އެ މަރަކީ އެއްވެސް ފަރާތެއްގެ އިހުމާލެއް އޮވެގެން ނޫނީ ޒިންމާއެއް އަދާނުކޮށްގެން ހިނގި މަރެއް ކަމުގައި އެއްވެސް އިދާރާއެއްގެ ރިޕޯޓްގައި ފާޙަގަ ކޮށްފައި ނެތް ކަމަށެވެ.\nމި މައްސަލާގައި ކަރެކްޝަންސް ސާވިސަސްއާއި، ހިއުމަން ރައިޓްސް ކޮމިޝަން (އެޗްއާރުސީއެމް) ވެސް ރިޕޯޓެއް ތައްޔާރުކުރި ކަމަށް އިމްރާން ވިދާޅުވިއެވެ. އެއީ ދެ މުއައްސަސާއިން ވަކިން ތައްޔާރު ކުރި ދެ ރިޕޯޓެއް ކަމަށް އިމްރާން ވިދާޅުވިއެވެ.\nއެހެންވިޔަސް ޖަލުގައި ބޭސްފަރުވާ ދިނުމުގެ ކަންކަން ރަނގަޅު ކުރަން ޖެހޭ ކަމަށް ގަބޫލު ކުރައްވާ ކަމަށާއި ޖަލުގެ ސިއްޚީ މަރުކަޒަށް ދާދި ފަހުން ވެސް ދެ ސްޕެޝަލިސްޓް ޑޮކްޓަރުން ގެނެސްފައިވާ ކަމަށް އިމްރާން ވިދާޅުވިއެވެ.\n"އިތުރު ޑޮކްޓަރުން ގެނައުމަށް މި ދަނީ މަސައްކަތް ކުރަމުން. މާފުށީ ހެލްތު ސެންޓަރު އިތުރަށް ތަރައްގީކޮށް، މާފުށީ މަރުކަޒުން ފަރުވާތަކެއް ދިނުމަށް،" އިމްރާން ވިދާޅުވިއެވެ.\nޝަބީން ޖަލުގައި ނިޔާވީ ޑޮކްޓަރަށް ދައްކަން ތަކުރާރުކޮށް އެދުމުން ވެސް އެ ކަން ނުކޮށްދީ ލަސްވެގެން ކަމަށް އާއިލާއިން ތުހުމަތު ކުރެއެވެ.\nމިދިޔަ ބުރާސްފަތި ދުވަހުގެ ރޭ ޝަބީން ނިޔާވީ ނޭވާ ލުމުގައި އުނދަގޫތަކެއް ހުރެގެން އެ ރޭ އައިޖީއެމްއެޗަށް ގެންގޮސް ފަރުވާ ދެމުން ދަނިކޮށެވެ. އޭނާ ގެންދިޔައީ ހަކުރު ބައްޔަށް ބޭސް ކުރަމުން ކަމަށް ކަރެކްޝަންސްއިން ބުނެއެވެ. އޭނާ އަކީ މަސްތުވާތަކެތީގެ މައްސަލައެއްގައި ޝަރީއަތް ނިމެންދެން ބަންދުގައި ހުރި މީހެކެވެ.


Hen'dhunuge naasthaa in isthatteh fenigen an'bimeehaage boa baalaifi - vNews.mv\nއަނބިމީހާގެ ބޯބާލައިގެން ހައްޔަރުކުރި މީހާ ފުލުހުންގެ ބެލުމުގެ ދަށުގައި:\nހެނދުނުގެ ނާސްތާއިން އިސްތަށްޓެއް ފެނިގެން ރުޅިއައިސްގެން ގަދަކަމުން އަނބިމީހާގެ ބޯބާލައިފި\nސައިފް އަޒްހަރު 08 October 2019, 20:58\nހެނދުނުގެ ނާސްތާއިން އިސްތަށްޓެއް ފެނިގެން ބަނގްލަދޭޝް މީހަކު އޭނާގެ އަނބިމީހާގެ ބޯ ގަދަކަމުން ބާލައިފިއެވެ.\nމިހާދިސާއާ ގުޅިގެން ފުލުހުން މިހާރުވަނީ އެ ފިރިހެންމީހާ ހައްޔަރު ކޮށްފައެވެ.\nމިހާދިސާ ހިނގި މި ދުވަސްވަރަކީ ބަނގްލަދޭޝްގައި ގެވެށި އަނިޔާގެ ޝިކާރައަކަށް އަންހެނުންވުން އިތުރުވަމުންދާ ކަމަށް ބުނެ އެގައުމުގައި އިންސާނީ ހައްގުތަކާއި، އަންހެނުންގެ ހައްގުތަކަށް ވަކާލާތުކުރާ ގްރޫޕްތަކުން އިންޒާރު ދެމުންދާ ދަނޑިވަޅެކެވެ.\nހެނދުނުގެ ނާސްތާއިން އިސްތަށްޓެއް ފެނިގެން މީހަކު އޭނާގެ އަނބިމީހާގެ ބޯބޭލި ހާދިސާ ހިނގާފައިވަނީ، ބަނގްލަދޭޝްގެ އުތުރުހުޅަނގު ޖޯއިޕޫރްހަޓް ޑިސްޓްރިކްޓްގައެވެ.\nމިހާދިސާއާ ގުޅިގެން ފުލުހުން މިއަދު ހައްޔަރުކޮށްފައިވަނީ، އުމުރުން 35 އަހަރުގެ ބަބްލޫ މޮންޑާލް ނަމަކަށްކިޔާ މީހެކެވެ. އޭނާގެ އަނބިމީހާގެ އުމުރަކީ 23 އަހަރެވެ. މި ފިރިހެންމީހާ އޭނާގެ އަނބިމީހާގެ ބޯބޭލި މައްސަލަ ފުލުހުންނަށް ރިޕޯޓް ކޮށްފައިވަނީ އެ އަވަށުގެ އާންމުންނެވެ.\n"ހެނދުނުގެ ނާސްތާއަށް، އޭނާގެ އަނބިމީހާ ބަތާއި ކިރުއަޅައިގެން ތައްޔާރުކޮށްފައި ހުރި ކާތަކެތިން އިސްތަށްޓެއް ފެނުނީ. އެކަމާ ރުޅިއައިސްގެން އޭނާ އެކަމުގައި ކުށްވެރިކުރީ އަނބިމީހާ. އޭގެފަހުން ރޭޒަރު ތިލައެއް ހިފައިގެން އައިސް ގަދަކަމުން އަނބިމީހާގެ ބޯބޭލީ" ހާދިސާ ހިނގިގޮތް ވިދާޅުވެ ދެއްވަމުން އެ އަވަށުގެ ފުލުހުންގެ ވެރިޔާ ޝަހްރިއާރު ޚާން ވިދާޅުވިއެވެ.\nމިމައްސަލާގައި، ގަސްތުގައި މީހަކަށް މިފަދަ ލާއިންސާނީ ހިތްދަތިކަމެއް ޖެއްސުމާއި، ފުރައްސާރަކުރުމުގެ އަމަލެއް ހިންގި ކަމަށްޓަކައި ބަބްލޫގެ މައްޗަށް ދައުވާ އުފުލާނޭ ކަމަށް ފުލުހުންގެ ވެރިޔާ ވިދާޅުވިއެވެ. އެ މައްސަލާގައި އޭނާ ކުށްވެރިވާ ކަމަށް ކޯޓުން ކަނޑައަޅައިފި ނަމަ، ބަނގްލަދޭޝްގެ ގާނޫނުތައް ބުނާގޮތުން އޭނާ 14 އަހަރަށް ޖަލަށް ލެވޭނެއެވެ.\nގެވެށި އަނިޔާތަކުންނާއި، ޖިންސީ ގޯނާތަކުން އަންހެނުން ރައްކާތެރި ކުރުމަށް ގާނޫނުތައް ހެދިފައި ހުރި ނަމަވެސް، އެފަދަ އަމަލުތައް ހިންގުން ބަނގްލަދޭޝްގައި އިތުރުވަމުންދާކަން މިހާދިސާއިން ހާމަވެގެން ގޮސްފައިވާ ކަމަށް، ހައްގުތަކަށް މަސައްކަތްކުރާ އެކްޓިވިސްޓުން ބުނެއެވެ.\n"އައިން އޯ ސާލިޝް ކެންދްރާ" ނަމަކަށްކިޔާ ހައްގުތަކަށް މަސައްކަތްކުރާ ބަނގްލަދޭޝްގެ ގްރޫޕަކުން ބުނެފައިވަނީ، މިއަހަރުގެ ފުރަތަމަ ހަމަސްދުވަހު އެވްރެޖްގޮތެއްގައި ދުވާލެއްގެ މައްޗަށް ތިން އަންހެނުންގެ އިއްފަތް ފޭރުމުގެ ހާދިސާތައް ހިނގާފައިވާ ކަމަށެވެ.\nއެ ގްރޫޕުން ބުނެފައިވަނީ، މިއަހަރުގެ ޖެނުއަރީ މަހާއި ޖޫންމަހާ ދެމެދު 630 އަންހެނުންގެ އިއްފަތް ފޭރިގެންފައިވާ ކަމަށާއި، އޭގެ ތެރެއިން 37 މީހެއްގެ އިއްފަތް ފޭރުމަށްފަހު މަރާލާފައިވާ ކަމަށެވެ. އިއްފަތް ފޭރިގަތުމުން ހަތް އަންހެނަކު އަމިއްލައަށް މަރުވެފައިވާ ކަމަށްވެސް ބުނެފައި ވެއެވެ.\nމީގެއިތުރުން، އެ މުއްދަތުގެ ތެރޭގައި އިތުރު 105 މީހެއްގެ އިއްފަތް ފޭރިގަތުމަށް މަސައްކަތް ކޮށްފައިވާ ކަމަށްވެސް، ހައްގުތަކަށް މަސައްކަތްކުރާ، ބަނގްލަދޭޝްގެ އެ ޖަމާއަތުން ބުނެފައި ވެއެވެ.\nއުމުރުން 19 އަހަރުގެ ބަނގްލަދޭޝް އަންހެން ކުއްޖަކު، އޭނާ ކިޔަވަންދާ ސްކޫލްގެ ހެޑްޓީޗަރ ޖިންސީ ގޯނާ ކުރާކަމަށް ރިޕޯޓްކުރުމާ ގުޅިގެން، އެ ޓީޗަރު އަންގައިގެން ބަޔަކުވަނީ މިއަހަރުގެ އޭޕްރީލްމަހު އެ އަންހެން ކުއްޖާ ދިރިހުއްޓާ އަންދާލާފައެވެ. އެކަމާ ގުޅިގެން، ބަނގްލަދޭޝްގައި ވަރުގަދަ މުޒާހަރާތަކެއް ފެށިގެންދިޔައެވެ.


އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ހދ. މަކުނުދޫއަށް!\nއުރީދޫ ސުޕަރނެޓްގެ ޚިދުމަތް\nއަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫން ދަނީ މަސައްކަތް ކުރަމުން\nފުރިހަމަ ޑިޖިޓަލް ރާއްޖެއެއް ބިނާކުރެވޭނީ ހުރިހާ ހިސާބަކަށް ވެސް ފެންވަރު ރަނގަޅު އިންޓަނެޓެއް ފޯރުކޮށްދެވިގެން\nސުޕަރނެޓްގެ ޚިދުމަތް މަކުނުދޫން ގަންނަ ފުރަތަމަ 20 މީހަކަށް މައިކްރޮސޮފްޓް 360 ލައިސެންސް ވެސް ލިބޭނެ\n1 އޭޕްރިލް 2021 | ބުރާސްފަތި 13:05\nމި ޚިދުމަތާއެކު މަކުނުދޫ ރައްޔިތުންނަށް ވަރަށް ބޮޑު ފަސޭހައެއް ލިބިގެންދާނެ ކަމަށް އުރީދޫއިން ބުނޭ\nހދ. މަކުނުދޫއަށް 100 އެމްބީޕީއެސް އާއި ހަމައަށް ހަލުވި ސްޕީޑްތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ތައާރަފްކޮށްފިއެވެ.\nއުރީދޫއިން ބުނީ ހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަރނެޓްގެ ޚިދުމަތް މަކުނުދޫއިން ގަންނަ ފުރަތަމަ 20 މީހަކަށް މައިކްރޮސޮފްޓް 360 ލައިސެންސް ވެސް ލިބޭނެ ކަމަށެވެ.\nމިޚިދުމަތާއި ގުޅޭ ގޮތުން އުރީދޫގެ އެކްޓިންގް ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވީ ފުރިހަމަ ޑިޖިޓަލް ރާއްޖެއެއް ބިނާކުރެވޭނީ ރާއްޖޭގެ ހުރިހާ ހިސާބަކަށް ވެސް ފެންވަރު ރަނގަޅު ކޮލިޓީ އިންޓަނެޓެއް ފޯރުކޮށްދެވިގެން ކަމަށެވެ.\nއެހެންކަމުން ރާއްޖޭގެ ހުރިހާ ހިސާބަކަށް ވެސް ހައި ސްޕީޑް އިންޓަނެޓް ފޯރުކޮށްދިނުމަށް މިކުރާ މަސައްކަތުގެ ތެރެއިން މިއަދު އަޅުގަޑުމެން މިވަނީ އުރީދޫ ހޯމް ބްރޯޑްބޭންޑް ސުޕަރނެޓްގެ ޚިދުމަތް ހދ. މަކުނުދޫ އަށް ތައާރަފްކޮށްފަ. 100 އެމްބީޕީއެސް އާއި ހަމައަށް ހަލުވި ސްޕީޑްތަކާއެކު ބޮޑެތި ޑޭޓާ އެލަވަންސް ހެޔޮ އަގުގައި މިހާރު މަކުނުދޫގެ ރައްޔިތުންނަށް ލިބި އިތުރު ފުރުސަތުތަކެއް ފަހިވެގެންދާނެ. އަޅުގަޑުމެންގެ މަގުސަދަކީ ރާއްޖޭގެ މުޖުތަމައުތައް ގުޅުވާލަދީ އިތުރު ފުރުސަތުތަކާއެކު އިޖުތިމާއީ އަދި އިގްތިސާދީ ކުރިއެރުން ފަހިކޮށްދިނުން.\nއުރީދޫގެ އެކްޓިންގް ޗީފް ކޮމަރޝަލް އޮފިސަރ ހުސައިން ނިޔާޒު\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ. މި ބަދަލުގެ ދަށުން ސުޕަރނެޓް ކަސްޓަމަރުންނަށް5ގުނަ އިތުރު ސްޕީޑާއެކު 68 އިންސައްތަ އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސ ލިބިގެންދެއެވެ. އެގޮތުން މަކުނުދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ.


Mamma Aku Eynage Dharifulhah Dhoneh Dhin Irah Kujjaage Furaana Nurakkalah! - Vaguthu\nމަންމަ އަކު އޭނާގެ ދަރިޔަކަށް ދޮން ދިން އިރަށް ކުއްޖާގެ ފުރާނަ ނުރައްކަލަށް\n1 އަހަރު ކުރިން ( އޭޕްރީލް 3, 2016 )\nއުމުރުން 28 އަހަރުގެ ކެރީ އާއި އޭނާގެ ދަރިފުޅު އޮލީ ޖޯން--- ފޮޓޯ: މިރޯ\nތުންފަތުގައި ހުރި ވައިރަސް އެއް ނުވަތަ "ކޯލްޑް ސޯ"ގެ ސަބަބުން މަންމަ އޭނާގެ ދަރިފުޅަށް ދޮނެއް ދިން އިރަށް އެކުއްޖާގެ ފުރާނައަށް ނުރައްކާ ވާ ވަރުގެ ބައްޔެއް ޖެހިއްޖެ އެވެ.\nއިނގިރޭސިވިލާތުގެ ކައުންޓީއެއް ކަމަށްވާ ސައުތު ޔޯކްޝަޔާގައި ކްރިސްޓީ ކެރިންގްޓަން ނަމަކަށް ކިޔުނު އަންހެނެއް އޭނާގެ ދަރިފުޅަށް ދޮނެއް ދިންތާ 24 ގަޑިއިރުގެ ތެރޭގައި އެ ކުއްޖާއަށް ވަނީ ހުން އައިސްފައެވެ. އޭގެ އިތުރުން އެ ތުއްތު ކުއްޖާ އަށް ނޭވާ ލުމުގެ ދަތިތަކެއް ވެސް ކުރިމަތި ވެފައި ކަމަށް ޑޮކްޓަރުން ބުންޏެވެ.\nއިނގިރޭސިވިލާތުގެ ނޫހެއް ކަމަށްވާ މިރާ އިން ބުނެފައިވަނީ އެކުއްޖާގެ ހާލު ސީރިއަސް ކަމަށެވެ.\n"އަހަރެން ދުވަހަކުވެސް އަހަރެންގެ ދަރިންނަށް ގެއްލުންވާ ފަދަ ކަމެއް ނުކުރާނަން. އަހަރެން އޭނާއަށް ދޮނެއް ދީގެން އޭނާ މަރާ އެހާ ކައިރި ކުރެވޭނެ ކަމަކަށް ހިޔެއްވެސް ނުކުރަން،" އުމުރުން 28 އަހަރުގެ ކްރިސްޓީ ބުންޏެވެ.\nއެ އަންހެން މީހާގެ ފުރާވަރު އުމުރުން ފެށިގެން ކޯލްޑް ސޯ ހުންނަ ކަމަށް ވަނީ ބުނެފައެވެ.\nޑޮކްޓަރުން ބުނީ އެ ވައިރަސް އިންސާނާގެ ސިކުނޑިން ފެށިގެން އެކި ގުނަވަންތަކަށް ފެތުރިގެންދާ ކަމަށެވެ. ނަތީޖާއަކަށް ވެގެން ދަނީ ނުރައްކާތެރި އަދި ދާއިމީ ބަލިތައް ޖެހުން ކަމަށް ޑޮކްޓަރުން ބުންޏެވެ.\nއޭޕްރީލް 4, 2016 - 13:32\nނަސީބެއްނު މިއޮތްހުރިހަދުވަހު ފިރިމީހާއަށް ދޮނެއްނުދީ ހުރިކަން. އެހެންނޫންނަމަ....\nއޭޕްރީލް 4, 2016 - 11:58\nއެއީ ހަރޕްސް ވައިރަސް އިން ޖެހޭ ބައްޔެއް. އަސްލު، މީހުން އެހާ ހޭލުންތެރި އެއް ނޫން ކޯލްޑް ސޯ ފެތުރޭ ގޮތާމެދު. ކޮންމެ މީހެއްގެ ގައިގަ ވެސް އެވައިރަސް ހުންނާނެ. ނަމަވެސް ހަށިގަނޑަށް އަންނަ ބަދަލަކާ ހެދި އޭތި އެކްޓިވޭޓް ވަނީ. އަދި އޭރުން ޖިންސީ ގުޅުމުން ވެސް އެބަލި ފެތުރޭނެ. އެހެންވީމަ މީހުނަށް ނޭނގުނަސް ކުޑަކުދިންނަށް ދޮން ދިނުމަކީ އެހާ ރަނގަޅު ކަމެއް ނޫން. އަދި ޚާއްސަކޮށް މިހާރު ރާއްޖޭގަ ވެސް ފާހަގަ ކުރެވޭ ކަމެއް މީހުން، ކުދިންގެ ތުންފަތަށް ދޮން ދިނުން. އެއީ ވަރަށް ނުރައްކާތެރި ކަމެއް. ހަމަ އެކަނި ހަރޕްސް އެއް ނޫން. އެހެން ބަލިތައް ވެސް ފެތުރެން ދިމާވާނެ އެހެން ކަންތައް ކުރީމަ\nއޭޕްރީލް 4, 2016 - 01:11\nދޮން ހަމަދޭންވާނެތަ؟ ތިޔައިން ބަލިބަލި ޖެހެންޏާ ދޮނެއްގެ ބަދަލުގައި ކަޅެއް ދިނީމާ ނިނުނީއެއްނު...\nދިވެހި ދެމަފިރިންނަށް އެއްމާބަނޑު ހަތަރު ކުދިން ލިބުނީ ދަރިއަކު ނުލިބިގެން އުޅޭތާ ހައަހަރު ފަހުން\n6 މަސް ކުރިން 16\nކައިވެނި ކުރުމަށްފަހު އަނބިމީހާގެ މޫނު ފެނުމުން ވަރިކޮށްފި\n6 މަސް ކުރިން 3\nމަންމަ އާއި ޒުވާބު ކުރި މީހަކު 600 އެތިފަހަރުން ހައްދު ޖަހައި އެއް އަހަރަށް ޖަލަށް\nރާ ނުބޯން މަންމަ ކުރުވި ހުވަޔާއި އެއްގޮތަށް އަމަލުކޮށް 40 އަހަރުވަންދެން ކޯކް ބުއި މީހެއް!


އާ އަހަރަށް އުއްމީދުތަކެއް ހުރި ނަމަވެސް އެކަން ކުރުމަށް ފަސޭހައެއް ނުވާނެ: ނަޝީދު – Hathaavees\nއާ އަހަރަށް އުއްމީދުތަކެއް ހުރި ނަމަވެސް އެކަން ކުރުމަށް ފަސޭހައެއް ނުވާނެ: ނަޝީދު\nއަންނަ އަހަރަށް ކަންކަން ރާވާ އެކަންކަމަށް އުއްމީދުތައް ކުރި ނަމަވެސް އެއީ ކުރަން ފަސޭހަ ކަމެއް ނޫން ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު އާއްމު ކުރެއްވި އާ އަހަރުގެ މެސެޖުގައި ވިދާޅުވީ 2020ވަނަ އަހަރަކީ ދިރިއުޅުމުގެ ކަންކަން ހުއްޓުމަކަށް އައި އަހަރެއް ކަމަށެވެ. އެގޮތުން ރާއްޖޭގެ އިގްތިސޯދަށް ހުއްޓުމަކަށް އައިސް ގިނަ އަދަދެއްގެ ބައެއްގެ ވަޒީފާ ވެސް ގެއްލިގެން ދިޔަ ކަމަށް އެމަނިކުފާނު ފާހަގަކުރެއްވިއެވެ. ނަޝީދު ވިދާޅުވީ 2020ވަނަ އަހަރަކީ އެއްވެސް މީހަކު ހަނދާން ކުރަން ބޭނުންވާނެ އަހަރެއް ނޫން ކަމަށެވެ.\nއެހެންނަމަވެސް 2021ވަނަ އަހަރު ދިވެހިންނާއި ބައްދަލުކުރަނީ އުއްމީދުތަކަކާއި އެކުގައި ކަމަށް ނަޝީދު ވިދާޅުވިއެވެ. އެގޮތުން ނުރައްކާތެރި ކޮވިޑް19 އިން ސަލާމަތްވުމަށް އެބަލީގެ ވެކްސިން ލިބި ބަލިން ސަލާމަތްވާނެ ކަމަށް އުއްމީދު ކުރައްވާ ކަމަށް ނަޝީދު ވިދާޅުވިއެވެ. ރައީސް ނަޝީދު ވަނީ ވެކްސިން ލިބުމާއެކު އެ ވެކްސިން ހުރިހާ ރައްޔިތުން ވެސް ޖެހުމަށް އިލްތިމާސް ކުރައްވާފައެވެ.\nކޮވިޑް19 އިން އަރައިގަތުމަށް ސަރުކާރުން އެޅި ހަރުދަނާ ފިޔަވަޅުތަކުން އިގްތިސޯދު އަލުން ކޮޅަށް ޖެހުމަށް ފަތުރުވެރިކަން އަލުން ފަށާ ރިސޯޓުތަކުގެ އޮކިއުޕަންސީ އިތުރުވި ނަމަވެސް ދައުލަތުގެ މާލިއްޔަތަށް އޭގެއިން މާ ބޮޑު އަސަރެއް ނުކުރާ ކަމަށް ނަޝީދު ވިދާޅުވިއެވެ.\nނަޝީދު ވަނީ އަންނަ އަހަރަށް އެމަނިކުފާނު ކުރައްވާ އުއްމީދު ބޮޑު ކަމަށް ވިދާޅުވެފައެވެ. އަދި ވިދާޅުވީ ދިވެހިންނަކީ އަބަދުވެސް ދަތި އުނދަގޫ ހުރަސްތައް ގިރާ ކުރާ ބައެއް ކަމަށެވެ.


Israel In Dhin Hamalaa Ehgai Bappa Akaai Thin Dharin Shaheedhu Vehjje - Vaguthu\nއިސްރާއިލުން ދިން ހަމަލާއެއްގައި ބައްޕަ އަކާއި ތިން ދަރިން ޝަހީދު ވެއްޖެ\nއިސްރާއިލުން ދިން ހަމަލާއެއްގައި ޣައްޒާގެ އިތުރު އާއިލާއެއް ޝަހީދު ވެއްޖެއެވެ.\nގުދްސް ނިއުސް ނެޓްވޯކުން ރިޕޯޓު ކޮށްފައިވާ ގޮތުން ޣައްޒާއަށް އިސްރާއިލުން ދިން މިސައިލް ހަމަލާއެއްގައި ޝަހީދުވެފައިވަނީ ފައްވާޒް އަލް-ކޮލާކް އާއި އޭނާގެ ތިން ދަރިން ކަމަށްވާ ހަދީލް އާއި އަބްދުލް ހަމީދު އަދި ސަމީހުއެވެ.\nގުދުސް ނިއުސް ނެޓްވޯކުން ޓްވިޓާގައި ހިއްސާ ކޮށްފައިވާ އެ އާއިލާގެ ފޮޓޯއިން ފެނިގެން ދަނީ ޒުވާން ތިން ކުދިންނާއި އެކުދިންގެ ބައްޕައެވެ. އިސްރާއިލުގެ ހަމަލާތަކުން ޣައްޒާގައި ޝަހީދުވަމުންދާ މީހުންގެ އަދަދު ދަނީ އިތުރުވަމުންނެވެ.\nFawwaz al-Kolak (the father) and his children: Hadeel, Abdul-Hameed and Sameh. This beautiful family were murdered by an Israeli missile last night. Remember them, they are not numbers.#Gaza #GazaUnderAttack\nJoin our Telegram Channel: https://t.co/7C1kfYTvmz pic.twitter.com/ViEuAIbmKr\nފަލަސްތީނުގެ ނޫސްވެރިން ރިޕޯޓު ކޮށްފައިވާ ގޮތުން، އިސްރާއިލުން މިހާރު ހަމަލާ ދެމުން އަންނަނީ ޣައްޒާ ރައްޔިތުންގެ ކާރުތަކަށާއި، ގެދޮރުތަކަށް، ހޮސްޕިޓަލު ތަކަށާއި، ސުކޫލުތަކަށެވެ. މި މަހުގެ 10 ވަނަ ދުވަހުން ފެށުގެން ހުއްޓުމެއް ނެތި އިސްރާއިލުގެ އިސްތިއުމާރީ ސިފައިން ދަނީ ޣައްޒާއަށް ހަމަލާ ދެމުންނެވެ.\nސަރުކާރުގެ އޮފިސްތަކާއި، މިނިސްޓްރީ ތަކާއި، ނޫސް އެޖެންސީ ތަކުގެ އިމާރާތްތަކަށް އަމާޒުކޮށް އިސްރާއިލުން ދިން ހަމަލާތަކުގައި އިމާރާތްތަކަށް ބޮޑަތި ގެއްލުން ތަކެއް ލިބިފައިވާ ކަމަށް ރިޕޯޓު ކޮށްފައިވެއެވެ.\nއިއްޔެ ރޭ ޣައްޒާއަށް އިސްރާއިލުން ވަނީ ބޮން އަޅާ އަސްކަރީ ބޯޓުތަކުގައި ޣައްޒާއަށް ހަމަލާތަކެއް ދީފައެވެ. ޣައްޒާގެ ނޫސްވެރިއެއް ބުނެފައިވަނީ އިއްޔެ ރޭ ޣައްޒާއަށް5މިނެޓު ތެރޭގައި އިސްރާއިލުން 60 މިސައިލް ހަމަލާ ފޮނުވާފައިވާ ކަމަށެވެ. މި ހަމަލާ ތަކުގައި އެތައް ބަޔަކު ޝަހީދުވެފައިވެއެވެ.\nއިސްރާއީލުން ޣައްޒާއަށް ދިން ހަމަލާތަކުގައި މިހާރު 200 އަށްވުރެ ގިނަ މީހުން ޝަހީދުވެފައި ވާއިރު އޭގެތެރޭގައި 61 ކުޑަކުއްޖަކު ހިމެނެއެވެ. އިސްރާއީލްގެ ހަމަލާތަކުގެ ސަބަބުން ޣައްޒާގެ އެތައް ކުދިންނެއް ޝަހީދުވެ، އެތައް ކުދިންނެއް ޔަތީމު ވަމުން ދާއިރު ވެސް ހަމަލާތައް ހުއްޓުވުމަށް ދުނިޔޭގެ ބޮޑެތި ބާރުތަކުން ވެސް އެއްވެސް މަސައްކަތެއް ނުކުރެއެވެ.\nމެއި 18, 2021 09:15\nޔާ ﷲ އިސްރާޢީލްގެ ވެރިން ފަނާކުރައްވާ ދުނިޔެމަތީގައިވެސް ވަރުގަދަ ޢުޤޫބާތް ދެއްވަވާންދޭވެ! އާމީން!


Story: Konme Hindheh - EP33 - One Online\nކޮންމެ ހިނދެއް - 33\nދުނިޔޭގެ އެކި ހިސާބުތަކުގައި މިހާރު ފެތުރެމުންދާ ކޯވިޑް 19 އާއި ގުޅިގެން މާހިލް އޭނާގެ ދަށުން މަސައްކަތްކުރާ މުވައްޒަފުންނަށް ޗުއްޓީއެއް ދިނެވެ. ޗެނަލް ހިންގުމުގެ ހުރިހާ ކަމެއް މާހިލްއާއި ޝާނިމް ގޭގައި ތިބެގެން ކުރަމުން ދިޔައެވެ. ޒަރޫރީ ބޭނުމަކު ނޫނީ އެއިން އެކަކުވެސް ބަލަނީ ގެއިން ބޭރަށް ނުގޮސްވޭތޯއެވެ.\nއެގޮތުން އެއްދުވަހު ހަވީރުގެ ވަގުތެވެ. ގޯތިތެރޭގައި މާހިލް ގެ ކާރު ޑިސްއިންފެކްޓް ކުރުމުގެ މަސައްކަތް ކުރަމުން ދިޔައެވެ. އޭނާއާއި ބައިވެރިވެގެން ޝާނިމްވެސް އުޅުނެވެ. ޖޯލިފަތީގައި ވާހަކަފޮތެއް ހިފައިގެން އާވާ އޮތެވެ. ތަންކޮޅެއް ދުރުގައި ހުރި ބަގީޗާ ގަސްތައް ކައިރީގައި އަމާޔާ ފޯނެއްގައި ހުއްޓެވެ. ގޭޓު ހުޅުވާލާފައި ވަން މޫނު ބުރުގާ އެޅި އަންހެންމީހާ ފެނި މާހިލްއާއި ޝާނިމްގެ ހަރަކާތްތަކަށް ހުއްޓުމެއް އައެވެ. ނަމަވެސް މާބޮޑު ކަމަކަށް ނަހަދާ މަސައްކަތައިގެން ކުރިއަށް ދިޔައެވެ. މާހިލް ހުރަސްކޮށް ނައިޝީ ކުރިއަށް ދިޔައިރު މާހިލްގެ ހިތުގައި ނުތަނަވަސްކަމެއް ވިއެވެ. އެ އަންހެނާއާ މެދު އޭނާގެ ހިތުގައި ނުބައި ޝައްކުތަކެއް ވަނީ އުފެދިފައެވެ.\nއާވާއަށް ބަލައިލެވުނީ ނައިޝީ އައިސް ދާދި ކައިރީގައި ހުއްޓުނު ފަހުންނެވެ.\n"އާވާ…!! މިހެން ލާފަ ދާކަށް ނުކެރުނު މިގެއަށް ނުވަދެ. ފިރިމީހާވެސް އެބަހުރި މިތާ ބޭރުގަ ފޯނެއްގަ" ނައިޝީ ވާހަކަދެއްކިއެވެ.\nޚައިރާންވެފައި އާވާއަށް ޖޯލީގައި އިށީނދެވިއްޖެއެވެ. އަތުގައި އޮތް ވާހަކަފޮތް ލައްޕާލާފައި އޭނާއަށް ބަލައިލެވުނީ ދުރުގައި ހުރި މާހިލްއަށެވެ.\n"ނާދިޔާ… ކިހިނެއްތަ؟ އިށީންނަންވީނުން" މާހިލްގެ ފަރާތުން ތަފާތެއް ފާހަގަނުވުމުން އާވާ ހިނިތުންވަމުން ވާހަކަދެއްކިއެވެ.\n"މާގިނައިރު ނީނދެވޭނެ އިނގޭ… މިއަދު ހާދަ ބުރަކޮށްލައިގެން ހުރިހާ ކުދިން" ނައިޝީ ބުނެލިއެވެ.\n"އާނ… ނާދިޔާވެސް މިދުވަސްކޮޅު ބޭރުގަ އުޅުން މަދުކޮށްލަން ފެންނަނީ. ތިމާއަށް ވެސް އަދި އެހެން މީހުންގެ ރައްކަލަކަށްވެސް ވިސްނަންވާނެއްނު" އާވާ ވާހަކަދެއްކިއެވެ. އޭރު ފޯނު ކުރުކޮށްލާފައި އަމާޔާ އައިސް އާވާގެ އަނެއްފަރާތުން ހުހަށް ހުރި ޖޯލީގައި އިށީނދެއްޖެއެވެ.\n"ބަލިތަކާ އެކުވެސް ދުނިޔޭގައި އުޅެން ދަސްކުރަންޖެހޭނެ" ނައިޝީ ބުނެލިއެވެ. އޭނާގެ ފުށުން މާބޮޑު ކަންބޮޑުވުމެއް ނުފެނެއެވެ.\n"ތިކަން އޮތީ ތިހެން. ނާދިޔާއަށް ގުޅާނުލެވިގެން އަދި މިއުޅެނީ. ވަރަށް ދެރަކޮށް ކަންތައްދިމާވީ" އާވާ ވާހަކަދެއްކިއެވެ.\n"އެއީ….؟ އަނެއްކާ ކިހިނެއްވީ…؟" ނައިޝީ އަހައިލިއެވެ.\nނައިޝީ ގެނެސްދިން ބޮނޑިބަތް ތައްޓަށް ކަންތައް ދިމާވި ގޮތް އާވާ ކިޔައިދިނެވެ. އޭރު އަމާޔާ އެތެރެއަށް ވަދެގެން ގޮށްސިއެވެ.\n"އެއީ މައްސަލައެއްނޫން. އަދި ލިބޭނެއްނު" އާވާގެ ވާހަކަތަކުން ނައިޝީ އެތެރެއިން ރުޅިން ފަޅައިގެންދާވަރު ވެފައި އިނަސް ވާހަކަދެއްކީ މަޑުމައިތިރިކޮށެވެ.\n"ދެން ދަނީ އިނގޭ" ނައިޝީ އެނބުރި ދިޔައީ އަމާޔާ ގެނެސްދިން ތަށި ހިފައިގެންނެވެ.\nދުވަހުގެ ރޭގަނޑު ނައިޝީ ކިޔާން އާއި ބައްދަލުކުރީ ރެސްޓޯރެންޓަކުންނެވެ. އާވާ ކިޔައިދިން ވާހަކަތައް ނައިޝީ ކިޔާނަށް ކިޔައިދިނެވެ. ހިތަށް ލިބުނު ހިތްހަމަނުޖެހުމުގައި ކިޔާނަށް މޭޒުމަތީގައި ބާރަކަށް ޖެހުނެވެ.\n"ދެޓް މީންސް އަހަރެމެންގެ ރޭވުން ފެނަށް ދިޔައީއޭތަ؟ ހައް…… ބޭކާރު ލާރިތަކެއް ޑަސްބިނަށް އެޅުނީ ދޯ…." ކިޔާން އިނީ ވަރަށް ހިތްހަމަނުޖެހިފައެވެ.\n"ދުވަހަކުވެސް އަހަރެން އެ އާވާއަށް ދެރައެއް ދޭން އުޅެގެން ކާމިޔާބުވެފައެއް ނެތް. އަހަރެން މިހާރު ބޯގޮވަން ފަށައިފި…" ނައިޝީ ބުނެލިއެވެ.\n"އަދިވެސް ޓްރައި ކުރަންވީ. ފުރަތަމަ ފަހަރުން ނުވިއްޔާ ދެވަނަ ފަހަރަށްވެސް ޓްރައި ކުރަންވީ…" ކިޔާން ބުނެލިއެވެ.\n"ޔުއަރ ރައިޓް… ފުރަތަމަ ވާނީ ނާކާމިޔާބު. އެއަށްފަހު ކާމިޔާބުވާނީ. އަހަރެން ވަރަށް ވަރުގަދަ ޕްލޭންއެއް ހަދާލާނަން. މިކަމުގައި ކިޔާންގެ އެހީތެރިކަން ވަރަށް ބޭނުންވާނެ" ކުރިއަށް ނެރެ އަތްތިލަ ކިޔާންގެ ލޯމަތީގައި ހުޅުވާލަމުން ނައިޝީ ބުނެލިއެވެ. ކިޔާން ވަގުތުން ނައިޝީގެ އަތްތިލައިގައި ހިފާ ބާރުކޮށްލިއެވެ. އޭނާގެ އެހީތެރިކަން ލިބޭނޭ ބުނެ ވައުދުވިއެވެ.\nމެންދުރުގެ ކެއުން މޭޒު މައްޗަށް އަރުވާފައި ހުއްޓެވެ. ފަލަކްނާޒާއި ނާސިހް އެކީގައި ކޮޓަރިން ނިކުމުގެން އައިސް މޭޒު ކައިރީގައި އިށީނެވެ. އަނުމް މޭޒުމަތީގައި ފިނި ފެންފުޅިއެއް ގެނެސް ބެހެއްޓިއެވެ.\n"ކަޅު ސައިތަ ބޭނުމީ. ކަރާ ފަނި ވެސް އެބަހުރި" ފަލަކްނާޒް އަހާލީ ނާސިހް ކުރެންނެވެ.\n"ކަޅު ސައި…. ފިނި އެއްޗެހި މިހާރު އެހާ ވަރަށް ބޮވެން ނެތް" ނާސިހް ބުނެލިއެވެ.\nމިއަދު މެންދުރަށް ކައްކަން އަނުމް ބަދިގޭގައި އުޅުނު ވަގުތު ފަލަކްނާޒް ބަދިގެއަށް ވަދެ އަމިއްލައަށް ބައެއް މަސައްކަތް ކުރިއެވެ. ކޮންމެހެން ބުނަންޖެހޭ އެއްޗެއް ނޫން އެއްޗެއް އަނުމް ކައިރީގައި ނުބުނެއެވެ.\n"ކޮބާ އާރިޔަން…"؟ ނާސިހް އަހައިލިއެވެ.\n"ހީވަނީ އޮފީހަށްދާން ތައްޔާރުވެގެންހެން އެ އަންނަނީ" ފަލަކްނާޒް ބުނެލިއެވެ.\nނާސިހް ކާން ނުފަށާ މަޑުކޮށްލައިގެން އިނީ އާރިޔަން އަންނަންދެކަށެވެ. ކުއްލިއަކަށް ދޮރުމައްޗަށް އެރި އާރިޔަން ފެނި މޭޒުކައިރީގައި ހުރި އަނުމްއަށް އެހެން ދިމާލަކަށް ނަޒަރު ސީދާކޮށްލަން އުނދަގުވިއެވެ. ފުލުހުންގެ ނޫ ކުލައިގެ ޔުނީފޯމުގައި އާރިޔަން ފެންނަލެއް ވަރަށް ރީއްޗެވެ. ދެއަތުގެ މުލައްދަނޑިއަށް ނާރުތައް އަރާލާފައި ހުއްޓެވެ. އެންމެ ފަހަރަކުވެސް އާރިޔަން އަނުމްއަށް ބަލައިނުލައެވެ. ފަލަކްނާޒަށް އެހެން ދިމާލަކަށް ބަލައިނުލެވުނެވެ. ލޯބިވާ ފިރިހެންދަރި ފުލުހުންގެ ޔުނީފޯމުގައި ފެނުމުން އޭނާގެ ދެލޮލުން ކަރުނަ ނީރާލައިފިއެވެ.\n"މަންމަ މި އިންނަނީ ކިޔާނެ ބަހެއް ނޭނގިފަ. އާޔަން ހާދަ ރީއްޗޭ ޔުނީފޯމް ލީމަ" ފަލަކްނާޒް ބުނެލިއެވެ.\n"ދަރިފުޅާ… ގައުމު ފަހުރުވެރިވާ ފަދަ ދަރިއަކަށް ވެވޭތޯ ބަލާތި. ގައުމަށް ކުރެވުނު ހުވަޔަށް ބޭވަފާތެރިނުވާތި. އެއީ ބައްޕަގެ ނަސޭހަތަކީ…؟" ނާސިހް އޭނާގެ ވާތްފަރާތުން އިށިން އާރިޔަންގެ ބުރަކަށީގައި ފިރުމާލަމުން ބުނެލިއެވެ.\nއާރިޔަންއަށް ތަށި ކައިރިކޮށްދިނީ ފަލަކްނާޒެވެ. އަނުމްއަށް އެއްވެސް ކަމެއް ނުޖެއްސިއެވެ. އާރިޔަންއަށް ހިތްފުރެންދެން ދުރުގައި ހުރެ އަނުމް ބަލަމުން ދިޔައެވެ. އެކަން އާރިޔަންއަށް ފަހުމްވެސް ވިއެވެ.\n"ދަރިފުޅުވެސް އަންނަންވީނުން ކާން. ހެނދުނު ސައިވެސް ނުބޮމެއްނު" ނާސިހް ބުނެލިއެވެ.\n"އަޅުގަނޑު ބަނޑުހައެއްނުވޭ އަދި. ފަހުން އަޅުގަނޑު ކާނީ" އަނުމް ބުނެލިއެވެ. އެ އަޑު އާރިޔަންއަށް އިވުނެވެ. އަނުމް އެއްވެސް އެއްޗެއް ނުކައި ހުރިކަން އިނގުމުން އާރިޔަންއަށް ކާން އުނދަގޫވިއެވެ. އަނގައިގެ ތެރޭގައި ހުރި އެތިކޮޅު ދިރުވާލަން ޖެހުނީ ފެންފޮދަކާ އެއްކޮށެވެ.\n"މަންމާ…!! އަޅުގަނޑު ފިރިހެން ކުދިންގެ ބެރެކްސްއަށް ބަދަލުވާން މިއުޅެނީ" އާރިޔަން ބުނެލިއެވެ.\n"އެއީ؟؟ އެހެން ކަމަކުނުދާނެ. އާރިޔަން ހުންނާނީ އާރިޔަންގެ ގޭގައި" ނާސިހް ބުނެލިއެވެ.\n"ދަރިފުޅު ވަޒީފާ އަދާކުރިޔަސް ކޮޓަރީގަ އަލުން ކުލަ ލާން މަންމައަށް ފެންނަނީ. ފަރުނީޗަރުވެސް ބަދަލުކުރަން ޖެހޭނެ. ފާހާނާއަށް ވެސް ބަދަލުގެންނަން ޖެހޭނެ. ކައިވެންޏެއް ކުރެވެން ތިއުޅެނީ. އެއީ ކުޅިވަރެއް ނޫން" ފަލަކްނާޒް ވާހަކަދެއްކިއެވެ. ނާސިހްވެސް އެވާހަކަތަކާ ބައިވެރިވަމުން ދިޔައެވެ.\nއިވެމުންދިޔަ ވާހަކަތަކުގެ ސަބަބުން އުނދަގުވަމުން ދިޔައީ އަނުމް އަށެވެ. އޭނާ އެތަނުން ދުރަށް ދިޔައެވެ. ސިޓިންރޫމަށް ނިކުމެ ސޯފާގައި އިށީނެވެ. އިސާހިތަކު އޭނާގެ ދެލޯ ކަރުނުން ފުރިއްޖެއެވެ. ލޯބިވާ ވާހަކަ އާރިޔަން ކައިރީގައި ނުބުނެވެނީސް ހުރިހާ ކަމެއް ބަދަލުވެއްޖެއެވެ. އެ ކައިވެންޏާ އާރިޔަން ރުހިއްޖެއެވެ. ހިޔާލުތަކާ ވިސްނުންތަކަށް ގެއްލިފައި އިން އަނުމް ސިހުނީ އޭނާ އާ ދާދި ކައިރިން އާރިޔަން ނިކުންނަން ދިޔަ މަންޒަރު ފެނުމުންނެވެ.\n"އާރިޔަން…!" އާރިޔަންގެ ފިޔަވަޅުތަކަށް ހުއްޓުމެއް އައެވެ. އޭނާ ފަހަތަށް އެނބުރިނުލާ ހުއްޓާ އަނުމް އައިސް ކުރިމަތީގައި ހުއްޓިއްޖެއެވެ.\n"ކޮންގްރާ… ކޮންއިރަކުން ނިންމަނީ…. ކޮންއިރަކުން އެ ގާރލް އާ މީޓްކޮށްދޭނީ" އަނުމް އަހައިލިއެވެ.\n"އަނުމް ވަރަށް ބޭނުންތަ މީޓްވާން" އާރިޔަން އަހައިލިއެވެ. އަނުމް ބޯޖަހައިލިއެވެ.\n"އެހެންވިއްޔާ ވަރަށް އަވަހަށް" އާރިޔަން ބުނެލިއެވެ.\n"މިއަދު އާރިޔަން ވަރަށް ރީތި. ވަރަށް ސްމާޓް. ކީއްވެ ތިހާ ޗޭންޖެއް އައިސްގެން ތިއުޅެނީ" އަނުމް އަހައިލިއެވެ.\n"ގަޑިޖެހެނީ…" އާރިޔަން ކުރިއަށް ހިނގައިގަތެވެ.\n"އަހަރެން އާރިޔަން އަންނަންދެން އިންތިޒާރުކުރާނަން. ވަރަށް ބޮޑު ވާހަކައެއް އެބައިން ދައްކަން ބޭނުންވެފަ" އަނުމް ބުނެލިއެވެ. އެއްވެސް އެއްޗެއް ނުބުނެ އާރިޔަން ހީލަމުން ބޭރަށް ނިކުތެވެ.\nއާ ދުވަހެކެވެ. ސިޓިންރޫމު ސޯފާގައި އިން އާވާ އިނީ ފޯނު ކަންފަތުގައި ޖަހައިގެންނެވެ. ދުވަސްތަކަކަށްފަހު ޙާޖަރާ ވާހަކަދެއްކޭތީ އާވާ އިނީ ހެވިފައެވެ. ފޯނު ބޭއްވި ވަގުތު ކައިރީގައި މާހިލް އިށީނދެއްޖެއެވެ.\n"މަންމަ ސަލާން ބުނި" މާހިލްގެ އަތުގައި ބައްދައިލަމުން އާވާ ބުނެލިއެވެ. މާހިލް ހީލަމުން ސަލާމް ބަލައިގަތެވެ.\n"ކަމަކު އެދެންތަ؟" އާވާ ބުނެލިއެވެ. މާހިލް ބޯޖަހައިލިއެވެ. އަދި ކުރިމަތީގައި ހުޅުވާފައި ހުރި ޓީވީ އިން ނަޒަރު ވަކިކޮށް އާވާއަށް ބަލައިލިއެވެ.\n"ހަވީރު ހިނގާބަލަ މަންމަގެއަށް ގޮސްލަން. ޝާންމެން ވެސް ގޮވައިގެން ދާނީ. ކިހާ ދުވަހެއް އެގެއަށް ނުދާތާ" އާވާ ވާހަކަދެއްކިއެވެ.\n"ދެވިދާނެ. ގޭގަ މިހެން އިންނަން ވެއްޖިއްޔާ މޮޔަވެދާނެއްނު. އެކަމަކު ސޭފްގޮތަކީ ވެސް ނުދިޔުން ދޯ" މާހިލް ވާހަކަދެއްކިއެވެ.\n"އިނގޭ ތިކަން. ކާރުގަ ގޮސްފައި ކާރުގަ އަންނާނީ" މާހިލް ބޯޖަހައިލިއެވެ. އާވާ ގެ އެދުމަކަށް އޭނާ ދެކޮޅު ހަދާނީ ކިހިނެއް ހެއްޔެވެ؟\nމެންދުރުފަހުގެ ވަގުތެވެ. ކޭ ތަށިތައް ނެގުމަށްފަހު އަނުމް ގޭތެރޭގައި މޮޕް އަޅަން ފެށިއެވެ. ފަލަކްނާޒް ނިކުމެ އަނުމްއަށް ތަފާތު ނަޒަރަކުން ބަލައިލިއެވެ. ވަދެގެން އައި އާރިޔަންއަށް ކުރިމަތީގައި ހުރި އަނުމް ފެނުނެވެ. އަނުމް ތުންފަތަށް ހިނިތުންވުމެއް ވެރިކޮށްލިއެވެ. އާރިޔަންއަށް ކުޑަކޮށް މަޑުޖެހިލެވުނެވެ. ރޭގައި އަނުމްގެ އެދުމަށް އޭނާ ފުރަގަސްދޭން ޖެހުމުން ހުރީ އެކަމާ ނުލާހިކު ދެރަވެފައެވެ.\n"އާރިޔަން… ހިނގާ ކާން…" އަނުމް ބުނެލިއެވެ. އާރިޔަން އާ އެކު އަނުމް ބޭނުންވާ ވަގުތު ނުލިބޭތީ އޭނާ ހުރީ އިންތިހާއަށް ދެރަވެފައެވެ.\n"ހިނގާ…." އަނުމްއާ އެކުގައި ލިބުނު ވަގުތުކޮޅު ބޮލާލާ ޖަހަން އާރިޔަން ބޭނުމެއްނުވިއެވެ. ލައްކަ ދުވަހު އޭނާއަށް ފިލައިގެން އުޅެވިއްޖެއެވެ.\n"އާދޭ މަންމަ ކާން ހަދައިދޭނަން" ވަގުތުން އާރިޔަންގެ ތުންފަތަށް ވެރިވި ހިނިތުންވުން ފިލައިގެން ހިނގައްޖެއެވެ. އަނުމްއަށް ވެސް ވީ އެވަރެވެ. އޭނަ އާއި އާރިޔަން އާ ދެމެދަށް ހުރަސް އަޅަން މަސައްކަތް ކުރަނީ ފަލަކްނާޒް ކަން އިނގުމުން އަނުމްގެ ހިތުގައި ފޫހިކަން އިންތިހާއަށް އުފެދިގެން ހިނގައްޖެއެވެ.\nއާރިޔަން ފަލަކްނާޒާއި އެކުގައި ހިނގައިގަތުމާއެކު އަނުމްގެ ދެލޮލުގައި އުފެދެމުން އައި ކަރުނަތިކިތައް އޭގެ މަގާމު ދޫކޮށް ފައިބައިގަތެވެ. އަތުގައި އޮތް މޮޕު ޓީވީ ރެކުގައި ލައްގައިލުމަށްފަހު އަވަސް އަވަހަށް ދެއަތުން ލޯ ކައިރި ފޮހެލައިފިއެވެ. ހިތުގައި ޖެހިފައި ހުރި ވަރުން ސޯފާގައި އިށީނދެވިއްޖެއެވެ. މީގެ ދުވަސްތަކެއް ކުރިން ފަލަކްނާޒާއި އޭނާ އާ ދެމެދުގައި ކުރެވުނު ޒުވާބެއް އޭނާ ހަނދާނަށް އައެވެ. އެދުވަހު އޭނާ ވަނީ އަނުމް ކައިރީގައި ސާފު ބަހުން އާރިޔަން އާ ދުރުގައި ހުރުމަށް އަންގާފައެވެ. އަނުމް އިންތަނުން ކޮޅަށް ތެދުވިއެވެ. ދެކޮޅަށް ހިނގަން ފެށިއިރު ފަލަކްނާޒްގެ ރޭވުން ފެނަށް ދުއްވާލާނެ ގޮތަކާމެދު އޭނާ ވިސްނަމުން ދިޔައެވެ. އޭނާ ކުރަންޖެހޭ ހަނގުރާމަ ވަރުގަދަކަން ހަނދާންވުމުން ބޮލުގައި ރިހުމެއް އުފެދިއްޖެއެވެ.\nއާރިޔަންގެ ފަހަތުން ބަދިގެއިން ނިކުމެގެން އައި ފަލަކްނާޒް ފެނުމުން އަނުމް ފޫހިކަމާއެކު މޫނު އަނބުރާލިއެވެ. އޭނާ އާރިޔަންގެ އަތުގައި ހިފާ ހުއްޓުވިއެވެ. އާރިޔަންއަށް ލިބުނީ ކުއްލި ސިހުމެކެވެ. އަނުމްއަށް އެފަދަ ހިތްވަރެއް ކުރަން ކެރުނުކަމަށްޓަކައި އާރިޔަން ހައިރާންވިއެވެ.\n"އަހަރެން ވަރަށް މުހިންމު ވާހަކައެއް ބުނަން ބޭނުން މިހާރު. ޕްލީޒް ނޫނެކޭ ނުބުނޭ" އާރިޔަން ބަލައިލުމާއެކު އަނުމް ބުނެލިއެވެ.\n"އަނުމް ކޮންގޮތަކަށް ތިއުޅެނީ…؟ ތިއީ އަނުމްގެ ބޭބެއެއް ކަމެއް ނޭނގޭތަ؟" ފަލަކްނާޒް ހަޅޭއްލަވައިގަތެވެ.\n"އާރިޔަންއަކީ އަހަރެންގެ ބޭބެއެއްނޫން. އަހަރެން އެގޮތަކަށް ނުދެކެން" ވަގުތުން އަނުމް ބުނެލިއެވެ.\n"އާރިޔަން ދެންމެއެއްނު އެމަންޖެ އެގުޅީ. ލަސްވާނެ. ގޮސް އެމަންޖެ އެބުނާ ތަނަކަށް ގެންގޮސްދީފަ އާދޭ" ފަލަކްނާޒް އަމުރުކޮށްލިއެވެ.\n"އަހަރެންނަށް ހަމަ އެހާ ކުޑަ ވަގުތުކޮޅެއްވެސް ދެވެން ނެތީތަ؟ ކީއްވެ ތިގޮތަށް ތިކަންތައް ކުރަނީ؟ އެކުވެރިކަމަށް އެދުނީ އާރިޔަން އެއް ނޫންތަ؟" އަނުމްގެ ދެލޮލަށް ފެން އަންނަ މަންޒަރު ފެނުމުން އާރިޔަންގެ ހިތް ކުދިކުދިވި ކަހަލައެވެ.\n"އާރިޔަން…..!" ފަލަކްނާޒްގެ އަޑު ބާރުވިއެވެ.\nއާރިޔަން ނަޒަރު ސީދާކޮށްލީ އަނުމްގެ ދެލޮލަށެވެ.\n"އަހަރެން ފަހުން ބައްދަލުކުރާނަން. މިގަޑީގަ ވަރަށް ލަސްވެއްޖެ. ތަނަކަށް ދާން މިދަނީ" އާރިޔަން އޭނާގެ އަތުން އަނުމްގެ އަތް ނެއްޓުވިއެވެ. އޭނާ ގޭ ދޮރާ ދިމާލަށް ހިނގައިގަތްއިރު ދެލޮލުން ހޯސްލާފައި ކަރުނަތައް ފައިބައިގަނެއްޖެއެވެ. ކޮންފަދަ މަޖުބޫރީއެއް ހެއްޔެވެ؟ މައިންބަފައިން ދަރިންދެކެ ލޯބިވާ ގޮތަކީ އެއީ ހެއްޔެވެ؟\nއަނުމްއަށް ހުރެވުނީ ޖެހި ބުދެއްހެން އާރިޔަން ދިޔަ ދިމާލަށް ބަލަހައްޓައިގެންނެވެ. މަލާމާތުގެ ބެލުމަކުން އޭނާ އާއި ދާދި ކައިރީގައި ބަލަން ހުރި ފަލަކްނާޒް ނުފެންނަ ކަހަލައެވެ.\n"މީގެ ދެތިން ރޭ ފަހުން ރަންކިޔުން އޮންނާނެ. ކަލޭ ޖެހޭނީ ތިހެން ތެޅިތެޅި ހުންނަން" ފަލަކްނާޒް ބުނެލިއެވެ.\n"ނޫން. ނުވާނެ. ތިކައިވެންޏެއް ނުކުރެވޭނެ. އާރިޔަން ލޯބިވަނީ އަހަރެންދެކެ. އަހަރެންވެސް……" އަނުމް މަޑުމަޑުން ބުނެލިއެވެ.\n"ހެހެހެ… ތިކަހަލަ ވާހަކަތައް ރީތިވާނީ ފިލްމުތަކުންނާ ވާހަކަތަކުން ގެނެސްދިނީމަ. މިތަނުގަ މިދައްކަނީ އަސްލު ދިރިއުޅުމުގެ ވާހަކަ" ފަލަކްނާޒް ބުނެލިއެވެ. އަނުމްއަށް އިތުރަށް އެއްޗެއް ނުބުނެވުނެވެ. ކަރުނުން ފުރިގެންވި ދެލޮލުން ފަލަކްނާޒް ދިޔަ ދިމާލަށް ބަލަހައްޓައިގެން ހުރެވުނީއެވެ. ތެދެކެވެ. ހަޤީޤަތް ގަބޫކުކުރަން ބޭނުންނުވިޔަސް އެގޭތެރޭގައި އޭނާގެ ލޯ ކުރިމަތީގައި އާރިޔަން އެހެން މީހެއްގެ ހައްގަކަށް ވެގެންދާނެއެވެ.\nހަވީރު ފަހެއް ޖަހާލީހާއިރެވެ. ހަވީރުގެ ޒިކުރުތައް ކިޔަން ބެލްކަނީގައި ހުރި ޙާޖަރަށް ގޭޓުން އެތެރެއަށް ވަން އާވާއާއި މާހިލް ފެނި ތުންފަތަށް ފުޅާ ހިނިތުންވުމެއް ވެރިވިއެވެ. އަވަހަށް ސިޓިންގްރޫމަށް ނިކުތީ ލޯބިވާ ދަރިފުޅަށް އުފާވެރި ހިނިތުންވުމަކުން މަރުހަބާ ކިޔުމަށްޓަކައެވެ. މާގިނަ އިރެއްނުވެ އާވާ ދޮރު ހުޅުވާލާފައި އެތެރެއަށް ވަނެވެ. ކުރިމަތީގައި ހުރި ޙާޖަރު ފެނުމާއެކު އާވާއަށް ދުރުގައި ނުހުރެވުނެވެ. ޙާޖަރުގެ ހަށިގަނޑުގައި އޮޅުލައިގަނެއްޖެއެވެ.\n"ހުރިހާ ކުދިން އަވަހަށް އާދޭ…" އާވާގެ ބުރަކަށީގައި ފިރުމާލާ ކޮލުގައޮ ބޮސްދެމުން ޙާޖަރު ވާހަކަދެއްކިއެވެ. ފަހަތުން ވަން އަމާޔާއަށް އާވާގެ އާއިލާ އެފެނުނީ ފުރަތަމަ ފަހަރަށެވެ.\nއިސާހިތަކު މުޅި އާއިލާ އެއްތަނަކަށް ޖަމާވިއެވެ. ޒެރީންވެސް އާވާގެ މޫނުގައި ފިރުމާލަމުން ވަކިން ހުރި ސޯފާގައި އިށީނދެއްޖެއެވެ. އާވާ ފެނުމާއެކު ރިޒާގެ ހިތް ފުރިގެން އައެވެ. އާވާގެ މޫނުގައި ފިރުމާލަމުން މާހިލް އާއި ޝާނިމް އާ ސަލާންކުރިއެވެ. ކޮޓަރިން ނިކުތް ކިޔާން އާވާ ފެނި ހުއްޓުން އެރިއެވެ. އެތައް ދުވަހަކަށްފަހު އާވާގެ މޫނު ފެނުމުން އޭނާއަށް އެހެން ދިމާލަކަށް ނަޒަރު ސީދާކޮށްލަން އުނދަގުވިއެވެ. އާވާ ކިޔާންގެ މޫނަށް ބަލައެއް ނުލިއެވެ. އޭނާ ހުރީ ކިޔާން ދެކެ އިންތިހާއަށް ފޫހިވެފައެވެ.\n"މަންމާ… ކޮބާ ދާމް….؟؟ އަޅުގަނޑު ހިތަށްއަރާ އެއީ އަޅުގަނޑުގެ އެއްބަނޑު އެއްބަފާ ކޮއްކޮބާއޭ. ކުރިން އަޅުގަނޑުމަތިން މިސްވެގެން އަޅުގަނޑު ޖެހޭނީ އަބަދު ފޯނު ހިފައިގެން އުޅެން" އާވާ ވާހަކަދެއްކިއެވެ.\n"އަހަރެން ކޮޓަރިން ނިކުތްއިރު ފާހާނައިގަ އުޅޭ" ޖަވާބު ދިން ކިޔާން އިނީ ޒެރީން އިން ސޯފާގެ އަތްގަނޑު މަތީގައި އިށީނދެގެންނެވެ.\n"ދަރިފުޅާ މިއަދު މިގެއަށް އަޔަސް މިދުވަސްކޮޅު އެންމެ ރަނގަޅުވާނީ ގޭތެރޭގައި ތިބިއްޔާ. ރައްކާވެ ތިބިއްޔާ އަމާން ދަތުރެއް ލިބޭނީ" ޙާޖަރު ވާހަކަދެއްކިއެވެ.\n"އަޅުގަނޑުމެންނަށް ވިސްނޭ. އެކަމަކު އެވީ ވަރަށް އަންނަހިތުން އުޅުނީމަ އަޅުގަނޑު ނޫނެކޭ ބުނަން ބޭނުންނުވީ" މާހިލް ވާހަކަދެއްކިއެވެ. ޒެރީންއާއި ކިޔާން ފޫހިކަމާއެކު މާހިލްއަށް ބަލަން އިނެވެ. އެކަން ފާހަގަވީ އާވާއާއި ޖެހިގެން އިން އަމާޔާއަށެވެ.\n"ހިނގާ ސައިބޯން ދާން" ޒެރީން ތެދުވެފައި ބުނެލިއެވެ.\nއެންމެން ސައިބޮއެ ނިމުމުން ރިޒާއާއި މާހިލް އަދި ޝާނިމް ވާހަކަދައްކާލުމަށް މަޑުކޮށްލައިގެން ތިއްބެވެ. އަމާޔާ ފޯނެއްގައި ހުރެ ބެލްކަންޏަށް ނިކުތެވެ. އާވާ ދާރިމްގެ ކޮޓަރިއަށް ވަނީ އެގެއަށް އައިފަހުން އަދި ދާރިމް ނުފެންނާތީއެވެ. ބަދިގޭގައި ހުރި ޒެރީން ދުރުގައި ހުރި ކިޔާންއަށް ލޮލުން އިޝާރާތެއްކޮށް އެކޮޓަރިއަށް އާވާ ވަން މަންޒަރު ދައްކާލިއެވެ. ކިޔާން ވަގުތުން އާވާ ފަހަތުން މިސްރާބު ޖެހިއެވެ.\nއާވާ ކޮޓަރިއަށް ވަދެ ދެފަރާތް ބަލައިލިއެވެ. ދާރިމް ފެންނާކަށް ނެތެވެ.\n"ދާމް…..!!! ފާހާނައިގައި ގަނޑުވަރެއް އަޅަނީތަ…؟ ހީލަމުން އާވާ ފާނާހާނައިގެ ދޮރުގައި ތަޅައިގަތެވެ. އެއީ އަބަދުވެސް ދެކުދިން އެއްކުއްޖަކު އަނެއް ކުއްޖަކު ފާހާނާއަށް ވަނުމުން ކުރާ ޖެއްސުމެވެ. ކިތަންމެ އުނދަގުވިޔަސް ފާހާނާއިގެ ތެރޭގައި ހުންނަ ކުއްޖަކު އަނގައިން ނުބުނާނެއެވެ. އެހެނީ ފާހާނާއިގައި އުޅޭ ވަގުތު ބޭކާރު ވާހަކަދެއްކުމަކީ ރަނގަޅު ކަމެއް ނޫންކަން ރިޒާ އޮންނަނީ ދެކުދިންނަށް ވެސް ހަނދާންކޮށް ދީފައެވެ.\nކުއްލިއަކަށް އާވާ ސިހުނީ ފަހަތުން އޭނާ އާ ދާދި ގާތުގައި މީހަކު ހުއްޓުމުންނެވެ. ދުރަށް ދާން އުޅުނު ވަގުތު ކިޔާން އާވާގެ ދެކޮނޑުގައި ހިފާ ގެނެސް އޭނާގެ މޭގައި އާވާގެ ބުރަކަށި ޖެއްސުވިއެވެ.\nކިޔާން…!!" އާވާ އަޑުހަރުކޮށް ކިޔާންއަށް ގޮވައިލިއެވެ.\n"ބީކެއަރފުލް އެވީ… އެވީ ފައި އަޅަން އުޅުނީ ފެންތަކުގެ ތެރޭގަ. ވެއްޓިދާނެތީ އަހަރެން އެހެން ހެދީ" ކިޔާން ބުނެލިއެވެ. ކިޔާން އިނގިލިން އިޝާރާތްކޮށްގެން ހުރި ދިމާ އާވާ ބަލައިލިއެވެ. ތެދެކެވެ. އެތަނުގައި ވަރަށް ފެން އެބަހުއްޓެވެ.\n"ތެންކިޔު…" އާވާ ކިޔާން ކުރިމަތިން ދުރަށް ދިޔައެވެ. އޭނާ ހުރީ ކިޔާން ކަންތައްކުރި ގޮތުން ވަރަށް ހިތްހަމަނުޖެހިފައެވެ.\nއެނދުގައި އޮތް އަނުމް ދެއަތަށް ފުރޮޅެމުން ދިޔައެވެ. އޭނާގެ ލޮލުގައި ނިދީގެ ކަންފުޅެއްވެސް ނެތެވެ. ގަޑިން މެންދަމު ދެގަޑި ބައިވެއްޖެއެވެ. އެންމެފަހުން އޭނާ އެނދުން ތެދުވިއެވެ. ލައިގެން ހުރި އަތްކުރު ޓީޝާޓު މަތިން ކަޅު ކުލައިގެ ޖެކެޓެއް ލިއެވެ. ފުޅާ ހަރުވާޅަށް ދަމާލާ ކުޑަކޮށް އެއްވަރު ކޮށްލިއެވެ. އަޅި ކުލައިގެ ކަން ބުރުގާ ބޮލުން ވައްޓާލުމަށްފަހު ދެފަރާތުން ގެނެސް ކުރިމައްޗަށް ގޮށެއް ޖަހައިލިއެވެ. ކޮޓަރީ ދޮރު ހުޅުވާލުމަށްފަހު އޭނާ މިސްރާބު ޖެހީ އާރިޔަންގެ ކޮޓަރިއާއި ދިމާލަށެވެ. އޭނާގެ ދެލޮލުގެ ނިދި ވަނީ އެކޮޓަރީގެ ހަތަރުފާރުން އެތެރޭގައި ކަން އޭނާއަށް އިނގޭ ކަހަލައެވެ.\nޓަކިވެސް ޖަހާނުލާ އަނުމް ތަޅު އަނބުރާލިއެވެ. އެތެރެއިން ތަޅުލާފައި ހުރުމުން ނުހުޅުވުނެވެ. އަނުމް އިތުރަށް ވިސްނާކަށްވެސް ބޭނުމެއްނުވިއެވެ. ޓަކި ޖަހައިލިއެވެ. އަނުމްއަށް ހައިރާންކަމެއް ލިބިގެން ދިޔައީ އޭނާ އެންމެފަހަރަކު ޖަހާލާއިރަށް އާރިޔަން ދޮރު ހުޅުވާލުމުންނެވެ. އާރިޔަންގެ ރަތްވެފައިވާ ދެލޮލާއި މިލާފައިވާ މޫނުމަތި ފެނުމުން އަނުމް ހިތުގައި ޖެހުނެވެ. އެއްޗެއް ބުނަން އޭނާގެ ދެތުންފަތް ކުޑަކޮށް ފޭކޮށްލިއެވެ. އާރިޔަންއަށް ކެތެއް ނުވިއެވެ. އަނުމްގެ ދެއަތުގައި ހިފާ އެތެރެއަށް ދަމައިގަތުމަށްފަހު ދޮރު ބާރަކަށް ޖަހާ އެތެރެއިން ލޮކް ކުރިއެވެ. އެއަށްފަހު އަނުމް ދޮރުފަތުގައި ލައްކޮށްލާފާއި އެއް އަތް ދޮރުގައި ވިއްދާލިއެވެ.\n"އާރިޔަން…." ކަންބޮޑުވެފައި ހުރި އަނުމް އާރިޔަންއަށް ގޮވައިލިއެވެ. ކަރުނަތަކާއެކު އާރިޔަންގެ ރަތް ދެލޯ އަމާޒުވެފައި ހުރީ އަނުމްގެ ދެލޮލަށެވެ.\n"އާރިޔަން… ކީއްކުރަން ތިއުޅެނީ؟" ހިނދަކަށްފަހު ހިނދެއް އާރިޔަންގެ މޫނު އައީ އަނުމްގެ މޫނާ ގާތްވަމުންނެވެ. އަނުމްގެ އަވަސްވެފައިވާ ހިތުގެ ވިންދުގެ އަޑު އޭނާއަށް އިވެމުންދިޔައެވެ. ކަންބޮވުން އޭނާގެ ހަފަރާތުން ވަށާލައިފިއެވެ. އާރިޔަން ދުރަށްލާކަށްވެސް އޭނާ ބޭނުމެއްނުވިއެވެ.\n"އާރިޔަން…" އަނުމްގެ ދެލޯ މެރިގެން ދިޔައިރު އާރިޔަންގެ މޫނު ވަނީ ނުރައްކާތެރި ދަރަޖައަކަށް އޭނާގެ މޫނާ ގާތުގައެވެ.\nހީނުކުރާހާ ލޯބިވަމޭ - 53


Ehfai mahchah aneh fai laigen inumun ley mahchah dhey\nއެއްފައި މައްޗަށް އަނެއްފައި ލައިގެން އިނުމުން ލޭމައްޗަށް ދޭ\nއެއް ފައި މައްޗަށް އަނެއް ފައި ލައިގެން އިނުމަކީ ވަރަށް އާންމު ކަމެކެވެ. ގިނަ މީހުންނަށް އިށީންނަ ގޮތަށް އެއް ފައި މައްޗަށް އަނެއް ފައި ނަގާއިރު އެކަން އިހުސާސްވެސް ނުވެ އެވެ. އެކަން ހުންނަނީ ކަށީގައި ހިފާފައި ހުންނަ އާދައަކަށް ވެފަ އެވެ. އެހެން އިންނަން ކިތަންމެ ފަސޭހަވެފައި އަރާމުވިޔަސް އެއީ ސިއްހިތަށް ވަރަށް ގެއްލުންހުރި ކަމެކެވެ.\nބްލަޑް ޕްރެޝާ މޮނިޓަރިންގައި ޝާއިއު ކޮށްފައިވާ ދިރާސާއެއްގައި ބުނެފައިވަނީ އެއް ފައި މައްޗަށް އަނެއް ފައި ލައިގެން އިނުމަކީ ލޭގެ ޕްރެޝަރު މަތިވާ ކަމެއް ކަމަށެވެ. ލޭގެ ޕްރެޝަރު މަތިވާ ސަބަބެއް ކަމަށް އެ ދިރާސާގައި ބުނެފައިވަނީ އެއީ ގްރެވިޓީ އާއި ދެކޮޅަށް ފައިގައި ލޭ ދައުރުކުރާން ޖެހުމުގެ ސަބަބުންނެވެ. އެހެން ވުމުގެ ސަބަބުން ލޭ ޕަމްޕް ކުރުމަށް ހިތަށް ހުރަސްތަކެއް ކުރިމަތިވާ ކަމަށެވެ. އެހެން ކަމުން ލޭ ހޮޅިތަކުން ހިތަށް ލޭ ފޮނުވުމަށް އިތުރަށް ޕްރޭޝާ ކުރަން ޖެހެ އެވެ.\nފައި މައްޗަށް ފައި ނަގައިގެން 15 މިނެޓަށްވުރެ ގިނަ އިރު ވަންދެން އިނުމަކީ އެތައް ސިއްހީ ނުރައްކަލަކަށް ހުށަހެޅޭ ކަމެކެވެ. އެކަމުގެ ގެއްލުން އެހާ އަވަހަށް ނުފެނިދާނެ އެވެ. އެހެން ކަމުން ކޮންމެ އެއް ގަޑިއިރަކުން ތެދުވެ ހިނގާލުމަކީ މުހިންމު ކަމެކެވެ.\nއެއް މައްޗަށް އަނެއް ފައި ނަގައިގެން އިނުމަކީ ބުރަކަށި އަދި ކަނދުރާގައި ރިއްސުމަށްވެސް މަގުފަހިވާ ކަމެކެވެ. އަދި މިއީ އުނގަނޑުގެ ކަށިގަނޑުތަކަށްވެސް ގެއްލުން ހުރި ކަމެކެވެ. މީގެ އިތުރުން މި ކަށިތަކާއި ގުޅިގެން އަންނަ ބުރަކަށީގެ ކަށިތަކަށް އިތުރު ޕްރެޝަރެއް ކުރިމަތި ކުރުވާ އާދަޔާ ހިލާފަށް ކަނދުރާ އަދި ބުރަކަށީގައި ރިއްސަން މެދުވެރިވެ އެވެ.\nމީގެ އިތުރުން މިއީ ހަށިގަނޑު ވަރުބަލިކޮށްލާ ނިދި އައުމަށްވެސް މަގުފަހި ކުރުވާ ކަމެކެވެ. އަދި ފައި އައްސިވުމަށްވެސް މަގުފަހި ކުރުވަ އެވެ. އަވަސް އަވަހަށް ފައި އައްސިވާނަަމަ އެއީ ނާރަށް ގެއްލުންތަކެއް ލިބިފައިވާ ކަމުގެ އަލާމާތެެކެވެ.\nއެހެން ކަމުން ދުވާލުގެ ގިނަ ވަގުތު އޮފީހުގައި އިންނަ އިރު ދެ ފައި ހަމައަށް ބިންމަތީގައި ޖައްސައިގެން ހަށިގަނޑު ސީދަލަށް ބަހައްޓައިގެން އިށީނދެ އިނުމަކީ މުހިންމު ކަމެކެވެ.


ބޮލީވުޑްގެ އެކްޓަރު އަލީ ފަޒަލް މުހިއްމު ރޯލެއް ކުޅެފައިވާ ހޮލީވުޑްގެ ފިލްމު "ޑެތު އޮން ދަ ނައިލް" ގެ ޓްރެއިލާ ދައްކާލައިފި އެވެ.\nމި ފިލްމަކީ އަލީގެ ތިން ވަނަ ހޮލީވުޑް ޕްރޮޖެކްޓެވެ. އޭނާ ކުރިން ވަނީ "ފާސްޓް އެންޑް ފިއުރިއަސް 7" އާއި "ވިކްޓޯރިއާ އެންޑް އަބްދުލް" ގައި ވެސް މަސައްކަތްކޮށްފަ އެވެ.\nއަންނަ އޮކްޓޯބަރު މަހުގެ 23 ގައި ސިނަމާތަކަށް ގެންނަން ތާވަލުކޮށްފައިވާ "ޑެތު އޮން ދަ ނައިލް" ގެ ކާސްޓުންގެ ތެރޭގައި ގަލް ގެޑޯ، އާމީ ހެމާ، ރަސަލް ބްރޭންޑް އަދި ލެޓީޓިއާ ރައިޓް ފަދަ ތަރިން ހިމެނެ އެވެ. މި މިސްޓްރީ ތުރިލާ ޑައިރެކްޓްކޮށްފައި ވަނީ ކެނެތު ބްރަނާ އެވެ.\n"ފުކްރޭ" ފްރެންޗައިޒްގެ ބަތަލު އަލީ އެންމެ ފަހުން ފެނިފައި ވަނީ މިދިޔަ އަހަރުގެ ފަހުކޮޅު ނެޓްފްލިކްސް އިން ސްޓްރީމްކުރި ކޮމެޑީ ފިލްމު "ހައުސް އެރެސްޓް" އިންނެވެ.\nMURDER WAS JUST THE BEGINNING! Hadablast working with this wonderful bunch .. #deathonthenile Quite the journey .. here’sapeak of the 1st trailer for Death On The Nile , in theatres this October 23. @DOTNMovie @20thcentury pic.twitter.com/Zw2SlbWKD8\n— Ali Fazal M / میر علی فضل / अली (@alifazal9) August 19, 2020\n"ޑެތު އޮން ދަ ނައިލް" ރިލީޒްކުރަން ތައްޔާރުވަމުން އަންނަ އިރު އަލީ އާއި ބަތަލާ ރިޗާ ޗައްޑާގެ ކައިވެނި މިހާރު ވަނީ އަންނަ އަހަރަށް ފަސްކޮށްފަ އެވެ. ދެ ތަރިން ކުރިން ކައިވެނިކުރަން ރޭވީ މިދިޔަ އެޕްރީލް މަހުގެ ތެރޭގަ އެވެ. އެކަމަކު ކޮވިޑް-19އާ ހެދި އެކަން ފަސްކުރަން ޖެހުނީ އެވެ.\nއަރުޖުން އާއި ރަކުލްގެ ފިލްމުގެ ޝޫޓިން ފަށަނީ\nކޮވިޑް-19އާ ހެދި ޝޫޓިން ހުއްޓިފައި އޮތް އަރުޖުން ކަޕޫރާއި ރަކުލް ޕުރީތު ސިންގްގެ ފިލްމުގެ ޝޫޓިން އަލުން މި މަހުގެ 25 ގައި ފަށަން ނިންމައިފި އެވެ.\nFILMING RESUMES... #ArjunKapoor and #RakulPreetSingh starrer -across-border love story - to resume shoot from 25 Aug 2020... Will havea10-day shoot in the current schedule, followed bya4-day shoot in Sept-end 2020... The film - not titled yet - is directed by Kaashvie Nair. pic.twitter.com/jBpNxGu0vc\n— taran adarsh (@taran_adarsh) August 20, 2020\nނަން އަދި އިއުލާން ނުކުރާ މި ފިލްމަކީ ކްރޮސް-ބޯޑާ ލަވްސްޓޯރީއެކެވެ. ފިލްމުގެ ޑައިރެކްޓަރަކީ އަލަށް ޑައިރެކްޝަނަށް ނުކުތް ކާޝިވީ ނައިރެވެ. އޭނާގެ އަލަތު ފިލްމުން އަރުޖުން އާއި ރަކުލް އެކީގައި ފެނުންވެގެން ދާނީ އެ ޖޯޑު އެކީގައި ފިލްމަކުން ފެންނާނެ ފުރަތަމަ ފަހަރަށެވެ.\nއަރުޖުން އެންމެ ފަހުން ފެނިފައި ވަނީ މިދިޔަ ޑިސެމްބަރުގައި ރިލީޒްކުރި "ޕާނިޕަތު" އިންނެވެ. ރަކުލް މިދިޔަ އަހަރު ފެނިގެން ދިޔަ ހިންދީ ފިލްމުތަކުގެ ތެރޭގައި "ޝިމްލާ މިރްޗީ" އާއި "ދޭ ދޭ ޕިޔާރު ދޭ" އަދި "މަރުޖާވާ" ހިމެނެ އެވެ.\n"ސަޅަކް 2" ގެ އިތުރު ލަވައެއް\nމި މަހުގެ 28 ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރަން ހަމަޖެހިފައިވާ ފިލްމު "ސަޅަކް 2" ގެ އިތުރު ލަވައެއް އަނެއްކާ ވެސް ދައްކާލައިފި އެވެ.\nJind yaar paas, jind paas yaar\nIshq kataari rok naa paaye koi bhi dhaal. Ishq Kamaal..\nVideo Out Now https://t.co/kKamIi2Bke#IshqKamaal #Sadak2\n#AdityaRoyKapur @duttsanjay @poojab1972 @maheshnbhatt @gulshangroverGG @makaranddeshpa6 @Jisshusengupta @wrkprint pic.twitter.com/mehvYnUwxO\n— Alia Bhatt (@aliaa08) August 19, 2020\nމަހޭޝް ބަޓް ޑައިރެކްޓްކޮށްފައިވާ ފިލްމުގެ ލަވަތަކުގެ ތެރެއިން ބެލުންތެރިންނަށް ދޫކޮށްލި ދެވަނަ ލަވަ އަކީ "އިޝްގް ކަމާލް" އެވެ. މި ލަވައިގެ މިއުޒިކް ސުނިލްޖީތު ހަދާފައިވާ އިރު ލަވަ ކިޔާފައި ވަނީ ޖާވިދު އަލީ އެވެ. ޅެން ލިޔުނީ ސުނިލްޖީތާއި ޝާލޫ ވައިޝް އެވެ.\n"ސަޅަކް 2" އަކީ މަހޭޝް 1991 ގައި ގެނެސްދިން "ސަޅަކް" ގެ ސީކްއެލްއެކެވެ. އެ ފިލްމުގެ ލީޑް ރޯލް ކުޅުނު ސަންޖޭ ދަތާއި ޕޫޖާ ބަޓާ އެކު، ސީކްއެލް އިން އާލިއާ ބަޓާއި އަދިތިޔާ ރޯއި ކަޕޫރް ވެސް ފެނިގެންދާނެ އެވެ.\n"ދަ ވައިފް" ގެ ޝޫޓިން އަލުން ފަށައިފި\nޓީވީ ސިލްސިލާތަކުން މަޝްހޫރުކަން ހޯދުމަށް ފަހު، ފަހުން ބޮލީވުޑްގެ ފިލްމުތައް ކަމަށްވާ "ޚާމޯޝިޔާ" އާއި "ވަޖާ ތުމް ހޯ" ފަދަ ފިލްމުތައް ކުޅުނު ގުރުމީތު ޗައުދަރީގެ ފިލްމު "ދަ ވައިފް" ގެ ޝޫޓިން އަލުން ފަށައިފި އެވެ.\nShe won't let you go. #TheWife - Till Death Do Us Part, our next production, an urban horror.\nWe resumed shooting at our Jaipur studio, adhering to all Govt-mandated safety guidelines.#BackInAction@gurruchoudhary #SayaniDatta #SarmadKhan pic.twitter.com/9lJsw7rBw3\n— Zee Studios (@ZeeStudios_) August 19, 2020\nއިންޑިއާގެ ލޮކްޑައުންގެ ކުރިން ޝޫޓިން ފަށާފައި އޮތް މި ފިލްމުގެ މަސައްކަތް ހުއްޓުމަކަށް އައި އިރު، ޝޫޓިންގެ ބާކީ އަދި 40 ޕަސަންޓް އެބައޮތެވެ. ޒީ ސްޓޫޑިއޯސް އިން ހަދާ ފިލްމުގައި ގުރުމީތާ އެކު ބަތަލާގެ ރޯލުން ފެނިގެންދާނީ ސަޔާނީ ދައްތާ އެވެ.\nބިރުވެރި ވާހަކައަކަށް ހަދާ "ދަ ވައިފް" ގެ ޑައިރެކްޓަރަކީ ސަރުމަދު ޚާނެވެ.\nބޮލީވުޑް ޕޫޖާ ބަޓް ޓްރެއިލާ ސަންޖޭ ދަތު ބޮލީވުޑް ފިލްމު ސްޓްރީމިން ޓީވީ


އުޚްތުން – Page5– DhiSalafiyyah\nތިމާގެ އަނބިމީހާއީ ތިމާއަށް ﷲ ސުބްޙާނަހޫ ވަތަޢާލާ ޙަލާލު ކޮށްދެއްވާފައިވާ އަންހެނެކެވެ. އެއަނބިމީހާގެ ކިބައިން ތިމާ ބޭނުންގޮތަކަށް އަރާމު ލިބިގަތުމަކީ ހުއްދަކަމެކެވެ. އެކަލާނގެ ވަޙީ ކުރައްވާފައިވަނީ (نِسَاؤُكُمْ حَرْثٌ لَكُمْ فَأْتُوا حَرْثكُمْ أَنَّى شِئْتُمْ…) (އަލްބަޤަރާ 223) މާނައީ: “ތިޔަބައިމީހުންގެ އަނބިންނަކީ ތިޔަބައިމީހުންގެ ދަނޑުބިމެވެ. (އެބަހީ: ދަނޑު ބިމެއްފަދަ އެއްޗެކެވެ.) ފަހެ އެދަނޑުބިމުގައި ތިޔަބައިމީހުން ބޭނުންގޮތަކަށް ގޮވާންކޮށް ފައިދާލިބިގަންނާށެވެ.” މިއެވެ. މިހެން އެންގެވުމާއެކު މަނާކުރައްވާފައިވާ ބައެއް ކަންތައްވެއެވެ. ވީމާ އާޔަތުގައި ދެއްވާފައިވާ ހުއްދަޔާ މިނިވަންކަން މާނަކުރެވޭނީ…\n27/07/2013 އުޚްތުންއައްޝައިޚު އަބޫބަކުރު އިބްރާހީމް ޢަލީ – رحمه الله\nރޭކުރާއިރު ކިޔާ ދުޢާ\nޢާއްމު ގޮތެއްގައި ކޮންމެ ފަހަރަކުވެސް އަނބިމީހާ ގާތު ރޭކުރާއިރު އަންނަނިވި ދުޢާ ކިއުން ސުންނަތްވެގެންވެއެވެ.\n20/07/2013 އުޚްތުންއައްޝައިޚު އަބޫބަކުރު އިބްރާހީމް ޢަލީ – رحمه الله\nދެމަފިރިންއެކު ނަމާދެއް ކުރުން\nކައިވެނިކޮށް ނިމުމަށްފަހު ދެމަފިރިން އެކުގައި ދެ ރަކުޢަތް ނަމާދެއްކުރުން މުސްތަޙައްބުވެގެންވެއެވެ. އެއީ އަޞްޙާބު ބޭކަލުންގެ ކިބައިން ވާރިދުވެގެން އައިސްފައިވާ ކަމެކެވެ. އަބޫޙުރައިޒް ކިޔާމީހަކު ޢަބްދުﷲ ބުން މަސްޢޫދުގެ އަރިހުގައި ދެންނެވިއެވެ.\n14/07/2013 އުޚްތުންއައްޝައިޚު އަބޫބަކުރު އިބްރާހީމް ޢަލީ – رحمه الله\nތިބާ އަޅާ ބުރުޤާއާމެދު ވިސްނާލާށެވެ!\nމީގެ އަހަރު ތަކެއް ކުރިން ދިވެހީންނަކީ ބުރުގާއާ އެހާ ރައްޓެހި ބައެއް ނޫނެވެ. އޭރު ބުރުގާ އަޅަނީ ހަމައެކަނި މުސްކުޅިންނެވެ. ތަންކޮޅެއް ޒުވާން މީހަކު އަޅައިފިއްޔާ އެއީ “މާމަގަނޑެކެވެ.”\n01/07/2013 އުޚްތުންއަލް އުޚްތު އުއްމުޢައްމާރު\nތިމާ މީހަކާ އިނުމަށްފަހު އަނބިމީހާގާތު ރޭކުރުމުގެ ކުރީގައި އެކަނބުލޭގެ ގާތަށްގޮސް އެކަނބުލޭގެ ބޮލުގެ ނިތްކުރިޔާ ވީހިސާބުގައި ތިމާގެ އަތްބާއްވައި ބިސްމި ކިޔުމަށްފަހު އަންނަނިވި ދުޢާ ކިއުން އެދެވިގެންވެއެވެ. ((اللَّهُمَّ إِنِّى أَسْأَلُكَ خَيْرَهَا وَخَيْرَ مَا جَبَلْتَهَا عَلَيْهِ وَأَعُوذُ بِكَ مِنْ شَرِّهَا وَمِنْ شَرِّ مَا جَبَلْتَهَا عَلَيْهِ))(އަބޫދާއޫދު 2146) މާނައީ: “އޭމަތިވެރި މާތްﷲއެވެ. މިއަންހެންމީހާގެ ހެޔޮކަމާ އަދި މިކަނބުލޭގެ އެގޮތެއްގެމަތީ އިބަރަސްކަލާނގެ ހެއްދެވި ޠަބީޢަތުގައި ހުރި ހެޔޮކަމެއް ދެއްވުންއެދި އިބަރަސްކަލާނގެ ޙަޟްރަތުގައި ދަންނަވަމެވެ.…\n30/06/2013 އުޚްތުންއައްޝައިޚު އަބޫބަކުރު އިބްރާހީމް ޢަލީ – رحمه الله


1982 ވަނަ އަހަރަށް ލަފާކުރި ދައުލަތުގެ ބަޖެޓް ރައްޔިތުންގެ މަޖިލީހަށް ހުށަހެޅުނު ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްވި ބަޔާން - The President's Office\n1982 ވަނަ އަހަރަށް ލަފާކުރި ދައުލަތުގެ ބަޖެޓް ރައްޔިތުންގެ މަޖިލީހަށް ހުށަހެޅުނު ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްވި ބަޔާން\n20 ޑިސެންބަރު 1981، ރިފަރެންސް: MAG/1981/33\nޤާނޫނުއަސާސީގެ 59 ވަނަ މާއްދާގައިވަނީ ކޮންމެ އަހަރަކުވެސް ވޭތުވެދިޔަ އަހަރު ދައުލަތަށް ލިބުނު އެއްޗަކާއި ޚަރަދުވި އެއްޗެއްގެ ހިސާބާއި ކުރިއަށް އޮތް އަހަރުގެ ބަޖެޓު ރައްޔިތުންގެ މަޖިލީހަށް ހުށަހަޅަންވާނެކަމަށް. އެގޮތުގެމަތިން 1982 ވަނަ އަހަރަށް ދައުލަތުން ލަފާކުރި ބަޖެޓު މިހާރުވަނީ މަޖިލީހަށް ހުށަހެޅިފައި. އެ ބަޖެޓުގެ ތަފުސީލުތައް ތިޔަބޭފުޅުން ދެންމެ ތިޔަ އެއްސެވީ.\nއާދެ، މިރޭ އަޅުގަނޑު ތިޔަ ޢިއްޒަތްތެރި މެންބަރުންގެ ކުރިފުޅުމައްޗަށް މިއައީ، އެ ބަޖެޓާ ބެހޭގޮތުން ކޮންމެވެސް އެއްޗެއް ދަންނަވައިލުމުގެ ބޭނުމުގައި. މީގެކުރިން ސަރުކާރުން ނުވަތަ ސަރުކާރުގެ މާލީ ކަންތައްތަކާބެހޭ ވުޒާރާއިން ނުވަތަ އިދާރާއިން ރައްޔިތުންގެ މަޖިލީހަށް ހުށަހެޅޭ ބަޖެޓާއެކުގައި އެ ހުށަހަޅާ ފަރާތުގެ ބަޔާނެއް މަޖިލީހަށް ދެއްވައިފައެއްނުވޭ. އެހެންނަމަވެސް، ބަޖެޓު ހުށަހެޅުމާއެކު ބަޖެޓާބެހޭ ބަޔާނެއް އެ ހުށަހަޅާ ފަރާތުން މަޖިލީހަށް އެރުވުމަކީ، އަޅުގަނޑު ދެކޭގޮތުގައި ވަރަށް މުހިންމު ކަމެއް. ދުނިޔޭގެ ގިނަ ޤައުމުތަކުގައި އެކަން އޮންނަނީވެސް އެގޮތަށް. ބަޖެޓު ހުށަހަޅާ ފަރާތުން ބަޖެޓާއެކުގައި ބަޔާނެއް ހުށަހަޅާ. އެ ބަޔާނުގައި ޤައުމުގެ އިޤުތިޞާދީ ކަންތައްތައް ހުރިގޮތުގެ މައްޗަށް ބަލައިލެވޭ. އަދި ކުރިއަށް އޮތް އަހަރު ސަރުކާރުން ގަސްދުކުރާ އިޤުތިޞާދީ އަދި މާލީ ސިޔާސަތުގެ މައްޗަށްވެސް އަލިއަޅުވައިލެވޭ. ތަރައްޤީގެ މަގުގައި ދައުލަތުން ކުރަން ހަމަޖައްސާ ކަންތައްތަކާއި، އިސްކަންދޭ ކަންތައްތައްވެސް މިދެންނެވި ބަޔާނުން ހާމަވެގެންދޭ. އެހެންވީމާ، އެގޮތުގެމަތިން އަޅުގަނޑު މިރޭ މިތަނަށް މިއައީ 1982 ވަނަ އަހަރަށް ދައުލަތުން މި ޢިއްޒަތްތެރި މަޖިލީހަށް މިހާރު ހުށަހަޅައިފައިވާ ބަޖެޓާ ބެހޭގޮތުން ބަޔާނެއް ދެންނެވުމަށްޓަކައި.\nއާދެ، ތިޔަ އެންމެ ބޭފުޅުންނަށްވެސް އެނގިވަޑައިގަންނަވާނޭ ފަދައިން، މި ބަޖެޓަކީ މި ސަރުކާރުގެ ފަރާތުން ހުށަހަޅާ ހަތަރުވަނަ ބަޖެޓު. މި ސަރުކާރު ދައުލަތް ހިންގުމާ ހަވާލުވީ 1978ގެ ނޮވެންބަރު މަހުގައި. އޭރު ވަނީ ކުރިއަށް އޮތް އަހަރުގެ ބަޖެޓު ތައްޔާރު ކުރުމާމެދު އެއްވެސް ޢަމަލެއް ނުހިންގައި. ނަތީޖާއެއްގެ ގޮތުން، 1979 ވަނަ އަހަރުގެ ބަޖެޓު ފާސްކުރެވުނީ، ވަރަށް ކުއްލިގޮތެއްގައި ލަފާކޮށްގެން. އެ ބަޖެޓު ހުށަހެޅުނުއިރު، ސަރުކާރަށް ލިބެމުންދިޔަ އާމްދަނީ ވަނީ ވަރަށް ކުޑަވެފައި. އެންމެބޮޑު އާމްދަނީއެއް، ކުރިން ލިބެމުން އައި އެސް.ޓީ.އޯ.ގެ ވިޔަފާރިން ވަރަށް ކުޑަކުޑަ އެއްޗެއް މެނުވީ ނުލިބޭ. އޭގެ އިތުރަށްވެސް އާމްދަނީ ލިބެމުންއައި އެތައް ދޮރެއްވަނީ ބަންދުކުރެވިފައި. އެހެންކަމުން، ޤައުމުގެ ތަރައްޤީއަށްޓަކައި އަޅަން ޖެހިފައިވާ އެތައް ފިޔަވަޅެއްވަނީ ނާޅައި ހުއްޓައިލަން ޖެހިފައި.\nމި ފުރުޞަތުގައި، 1978ގެ ކުރިން ވޭތުވެދިޔަ އަށެއްކަ އަހަރު ސަރުކާރުގެ ބަޖެޓު ހިނގަމުން ގޮސްފައިވާ ގޮތާމެދު ވިސްނައިލުމަކީ، އަޅުގަނޑު ދެކޭގޮތުގައި ކޮންމެހެން ބޭނުންކަމެއް. އާދެ، ސަރުކާރުގެ ބަޖެޓަކީ، ޤައުމުގެ ތަރައްޤީއަށްޓަކައި ކުރެވޭ މަސައްކަތްތަކުގެ ފެންވަރު ވަރަށް ފުރިހަމައަށް ހާމަކޮށްދޭ ޗާޓެއް ކަމުގައިވާތީ. އަދި ޤައުމުގެ އިޤުތިޞާދީ ކުރިއެރުންވެސް ހާމަވެގެންދާ އެއްޗަކަށްވާތީ. މިގޮތުން 1971 ން 1980 އަށް ސަރުކާރަށް ލިބުނު އާމްދަނީއާއި ހިނގި ޚަރަދަށް ވިސްނައިވަޑައިގެންފިނަމަ، ތަރައްޤީގެ މަގުގައި ރާއްޖެއަށް ފިޔަވަޅު އެޅިފައިވަނީ ކޮންކޮން އަހަރަކު، ކިހާ މިންވަރަކަށްކަން ވަޒަންކުރެއްވޭނެ. 1971ގެ ބަޖެޓު ޚަރަދު ކަމުގައި ދައްކަނީ 17 މިލިއަން ރުފިޔާ. އެއީ 1970 ގައިވެސް ހިނގައިފައިވާ ޚަރަދުގެ ޖުމުލަ. ވިދިގެން އައި ތިން އަހަރުގެ ތެރޭގައިވެސް ދާދި އެއްވަރަކަށް އޮތުމަށްފަހު، 1974 ގައި 28.6 ޕަސެންޓު އިތުރުވެފައިވޭ. ތަކެތީގެ އަގަށް އަންނަމުންދިޔަ ބަދަލަށް ބެލިނަމަވެސް، އެއް އަހަރުން އަނެއް އަހަރަށް އެހާވަރު އިތުރުވަމުންދާނެކަމަށް ލަފާކުރެވޭ. އެހެންކަމުން، އެއިން ދައްކައިދެނީ ތަރައްޤީގެ މަގުގައި އަޅުގަނޑުމެންނަށް އެހާތަނުގައި އެއްވެސް ފިޔަވަޅެއް އެޅިފައިނުވާކަން.\nއެދުވަސްވަރުގެ ބަޖެޓުތައް ހަދަމުން ގެންގޮސްފައިވަނީ، ބަޖެޓުގެ މުޅި ޚަރަދަކީ މާލޭގައި ސަރުކާރުގެ އޮފީސްތައް ހިންގުމަށް ކުރެވޭ ޚަރަދު ކަމަށް ބަލައިގެން އަދި ކުރީ އަހަރު ސަރުކާރަށް ލިބުނު އެއްޗަކީ އަންނަން އޮތް އަހަރުގެ ޚަރަދު ބިނާކުރަންވީ މައިގަނޑު ކަމަށް ހަދައިގެން. އާދެ، ބަޖެޓު ތައްޔާރުކުރުމަކީ، ހަމައެކަނި މިދެންނެވި ގޮތުގެމަތީން ކުރެވޭ ސަރުކާރުގެ ޚަރަދު އަންދާޒާކޮށްލުމަކަށް އޮތީ ވެފައި. ފަހަކަށްއައިސް، އާދެ، 1976ހާ ތާނގައި ތަރައްޤީގެ ބައެއް ޕުރޮޖެކްޓު ފަށައިގަތުމުގެ ފިޔަވަޅު އެޅިފައި އެބަހުރި. ނަމަވެސް، ރާއްޖޭގެ އާންމު ރައްޔިތުންނަށް މިކަމުގެ ފައިދާ ސީދާގޮތެއްގައި ލިބިފައިވަނީ ވަރަށް ކުޑަކޮށް.\nކޮންމެއަކަސް، މިހާރުގެ ސަރުކާރު ދައުލަތް ހިންގުމުގެ ކަންތައްތަކާ ހަވާލުވުމަށްފަހު، އެންމެމަތީ ސަމާލުކަމެއް ދިނީ ޤައުމުގެ ތަރައްޤީއަށް. އިޖުތިމާޢީ ގޮތުންނާއި އިޤުތިޞާދީ ގޮތުން، ތަޢުލީމީ ރޮނގުންނާއި ޞިއްޙީ ރޮނގުން ރާއްޖޭގެ ހާލަތު ރަނގަޅުކުރުމަށް. މިކަންކަމަށްޓަކައި ސަރުކާރުން ހޭދަކުރަންޖެހޭ ފައިސާގެ އަދަދު އިތުރުކުރަންޖެހުނު. މިގޮތުން ރާއްޖޭގައި އަލަށް ފެށިގެން ހިނގަމުންދާ އެންމެ ވަރުގަދަ މަސައްކަތް ކަމުގައިވާ ޓޫރިޒަމުން އެންމެ ފުރަތަމަ ސަރުކާރަށް އާމްދަނީއެއް ލިބޭގޮތް ހަމަޖެއްސުނީ 1979 ވަނަ އަހަރުގެ ތެރޭގައި. އެއާއެކު، މުދާ އެތެރެކޮށް ބޭރުކުރުމުގައި ނެގޭ ޑިއުޓީއަށްވެސް އެ އަހަރުގެ ތެރޭގައި އިޞްލާޙު ގެނެވުނު. އާމްދަނީ އިތުރުކުރުމަށްޓަކައި އެޅުނު މި ފިޔަވަޅުތަކުގެ ސަބަބުން 1980 ވަނަ އަހަރުގެ ތެރޭގައި ޚަރަދުކުރަންޖެހުނު މަޝްރޫޢުތަކަށާއި، ތަރައްޤީގެ ރޮނގުން އެޅުނު ފިޔަވަޅުތަކަށް ފަހިކަން ލިބުނު. އަދި 1980 ވަނަ އަހަރުގެތެރޭގައި ލިބުނު އެއްޗަކުން އެ އަހަރުގެ ޚަރަދުތައް ދެކޮޅުޖެއްސޭގޮތްވި.\nއާދެ، 1980 ވަނަ އަހަރު ސަރުކާރުން ކުރެވުނު ޚަރަދުގެ މުޅި ޖުމުލައަކީ 56.8 މިލިއަން ރުފިޔާ. މިއީ 1978ގެ ޚަރަދާ އަޅައިބަލާއިރު 37 ޕަސެންޓުގެ އިތުރުވުމެއް. މި ޚަރަދުގެ ތެރޭގައި 17.4 މިލިއަން ރުފިޔާއަކީ ކެޕިޓަލް ޚަރަދު. 39.44 މިލިއަން ރުފިޔާއަކީ ރިކަރެންޓު ޚަރަދު. 1980 ވަނަ އަހަރުގެ ތެރޭގައި ދައުލަތަށް ލިބިފައިވަނީ 59.5 މިލިއަން ރުފިޔާ. އެހެންކަމުން، އެ އަހަރު ސަރުކާރަށް ލިބުނު ފައިސާ، ޚަރަދުވީ ފައިސާއަށްވުރެ 2.7 މިލިއަން އިތުރުވޭ. މި ނަތީޖާ މިގޮތަށް ދެއްކީ، ކުރިންވެސް ދެންނެވިފައިވާ ފަދައިން، މިހާރުގެ ސަރުކާރުގެ ފަރާތުން 1979 ވަނަ އަހަރުން ފެށިގެން ސަރުކާރުގެ އާމްދަނީ އިތުރުކުރެވޭތޯ އެޅި ފިޔަވަޅުތަކުގެ ސަބަބުން. އެއާއެކު ބޭރުގެ އެކި ފަރާތްފަރާތުން ލިބުނު އެހީތަކުގެވެސް ސަބަބުން.\n1980 ވަނަ އަހަރު ސަރުކާރަށް ލިބުނު އާމްދަނީގެ ތެރޭގައި ކަސްޓަމުން ލިބިފައިވަނީ 12.6 މިލިއަން ރުފިޔާ. އެއީ އެ އަހަރު ލިބުނު އާމްދަނީގެ 21 ޕަސެންޓް. އެސް.ޓީ.އޯގެ ފައިދާއަށް 12.2 މިލިއަން ރުފިޔާ ލިބުނު. އެއީ އާމްދަނީގެ 20.5 ޕަސެންޓް. އެމް.އެސް.އެލް. އިން ބޭރު ފައިސާއިން 4.1 މިލިއަން ރުފިޔާ ދީފައިވޭ. އެއީ އާމްދަނީގެ7ޕަސެންޓް. ޓޫރިޒަމުގެ ދާއިރާއިން ލިބިފައިވަނީ 2.8 މިލިއަން ރުފިޔާ. އެއީ އާމްދަނީގެ 4.5 ޕަސެންޓް.\n1980 ވަނަ އަހަރު އެންމެމަތީ ޚަރަދުތަކެއް ހިނގައިފައިވަނީ، އެއަރޕޯޓު ހެދުމުގެ މަސައްކަތަށާއި، ރާއްޖެތެރެ ތަރައްޤީ ކުރުމުގެ މަޝްރޫޢަށް، މާލޭ ފަޅުން ބިން ހިއްކުމަށާއި، ރާއްޖޭގެ ތަޢުލީމަށާއި، ޞިއްޙަތަށާއި، އަމަން ޤާއިމްކުރުމަށް އަދި ރާއްޖޭގެ އިޤުތިޞާދީ ސަރަޙައްދު ބެލެހެއްޓުމަށާއި، ސަރުކާރަށް ބޭނުންވާ އެކިއެކި ތަންތަން އިމާރާތް ކުރުމަށް. 1981 ވަނަ އަހަރުގެ ތެރޭގައިވެސް އެންމެބޮޑު ޚަރަދުތަކެއް މިހާތަނަށް ހިނގައިފައިވަނީ މި ދެންނެވި ކަންތައްތަކަށް. އޭގެއިތުރަށް، ބައެއް އިންވެސްޓްމަންޓް ޕުރޮޖެކްޓުތަކަށްވެސް ޚަރަދު ކުރެވިފައިވޭ.\n1981 ވަނަ އަހަރުގެ ޙަޤީޤީ ޚަރަދުތައް އަދި މިހާތަނަކަށް ނޭނގޭ. ނަމަވެސް މިހާތަނަށް ލަފާކުރެވޭގޮތުގައި، މިއަހަރުވެސް ސަރުކާރުގެ އެކައުންޓު މުޅިން ހަމަޖެހޭނެކަމަށް ފެނޭ. އާދެ، ލިބުނު އެއްޗަކުން އަހަރުގެ ޚަރަދުތައް ކޮށްފައި ދެކޮޅުޖެއްސޭނޭކަމަށް ފެނޭ. މިއަހަރުގެ ޢާންމު ބަޖެޓަށް ޚަރަދުވާނޭކަމަށް ލަފާކުރެވިފައިވަނީ 49.2 މިލިއަން ރުފިޔާ. މީގެތެރެއިން 3.9 މިލިއަން ރުފިޔާއަކީ ކެޕިޓަލް ޚަރަދު. 45.3 މިލިއަން ރުފިޔާއަކީ ރިކަރެންޓު ޚަރަދު. މީގެއިތުރަށް ބޭރުގެ އެހީއާއި، އެކިއެކި ޕުރޮޖެކްޓުތަކަށް ލިބިފައިވާ ލޯނުން ތަރައްޤީގެ މަޝްރޫޢުތަކަށް ކުރެވޭ ހޭދަޔާއެކު، 1981 ވަނަ އަހަރު ސަރުކާރުގެ މުޅި ޚަރަދު 72 މިލިއަން ރުފިޔާވަރުވާނެ ކަމަށް ލަފާކުރެވޭ.\nމިއަހަރުގެ ތެރޭގައި މިހާތަނަށް ސަރުކާރަށް ލިބިފައިވާ އާމްދަނީއަށް ބަލާއިރު، އަހަރުގެ ނިޔަލަށް ކަސްޓަމުން 16 މިލިއަން ރުފިޔާ ލިބޭނެކަމަށް ފެނޭ. ޓޫރިޒަމާއި އެއަރޕޯޓުން ލިބޭނެކަމަށް އަންދާޒާ ކުރެވެނީ، 6.6 މިލިއަން ރުފިޔާ. ސަރުކާރުގެ ވިޔަފާރި ހިންގާ ތަންތަނުން 32.8 މިލިއަން ރުފިޔާ. އޭގެތެރޭގައި އެސް.ޓީ.އޯ އިން 15.9 މިލިއަން ރުފިޔާ، އެމް.އެސް.އެލް އިން 5.8 މިލިއަން ރުފިޔާ، އަދި ޑިޕާޓްމަންޓް އޮފް ޓޫރިޒަމް އެންޑް ފޮރިން އިންވެސްޓްމަންޓުން 3.2 މިލިއަން ރުފިޔާ ލިބޭނެކަމަށް ފެނޭ. މިއަހަރުގެ ތެރޭގައި ބޭރުގެ އެހީއިން މިހާތަނަށް ލިބިފައިވަނީ7މިލިއަން ރުފިޔާ.\nވިޔަފާރި އިތުރުކޮށް ފުޅާކުރުމަށްޓަކައި 1981 ވަނަ އަހަރު ދުނިޔޭގައި ރޭވެމުންދިޔަ ސިޔާސަތާއި ޕުރޮގުރާމުތައް މުޅިން ކާމިޔާބުނުވިނަމަވެސް، މިއަހަރުގެ ތެރޭގައި ރާއްޖޭގެ ދާޚިލީ އިޤުތިޞާދިއްޔަތަށް ވަރަށްބޮޑު ކުރިއެރުމެއް އައިސްފައިވާ ކަމަށް ފެނޭ. ރާއްޖޭގެ އިޤުތިޞާދީ ކުރިއެރުމުގެ ރޭޓަކީ 1977 ގައި 1 ޕަސެންޓު ކަމުގައި ދެއްކި ނަމަވެސް، އެ ރޭޓު 1981 ވަނަ އަހަރު ގާތްގަނޑަކަށް 11 ޕަސެންޓު ކަމުގައި ދައްކާ. މިހާބޮޑު ކުރިއެރުމެއް ގެނެސްދީފައިވަނީ މަސްވެރިކަމާއި، ޓޫރިޒަމާއި، ބޯޓުފަހަރު ދުއްވުމުން. ވޭތުވެދިޔަ އަހަރަކީ، މަސްވެރިކަމުގެ ގޮތުން އާދަޔާޚިލާފު އަހަރެއް ކަމުގައިވުމާއެކުވެސް، މިހާތަނަށް މިއަހަރު މަސްވެރިކަމުން ލިބިފައިވާ އާމްދަނީ، ކުރީ އަހަރަށްވުރެ މަދެއްނޫން. މިއަހަރުގެ ތެރޭގައި ގާތްގަނޑަކަށް 160 ދޯނީގައި އިންޖީނު ބެހެއްޓޭނެ. މިކަމުގެ ސަބަބުން މުސްތަޤްބަލުގައި ބޭރުކުރެވޭ މަސް އަދި މިހާރަށްވުރެވެސް އިތުރުކުރެވޭނެ ކަމަށް ފެނޭ. މިހާރު ރޯމަސް ގަންނަމުންގެންދާ ބޭރުގެ ދެ ކުންފުނީގެ އިތުރަށް، މި އަހަރުގެ ތެރޭގައި މޯލްޑިވްސް ފިޝަރީޒް ކޯޕަރޭޝަނާއި، ރާއްޖޭގެ އަމިއްލަ ބައެއްގެ ކުންފުންޏަކުންވެސް މަސްގަތުމުގެ ކަންތައް ކުރިއަށް އެބަގެންދޭ.\nރާއްޖޭގައި އެންމެ ބޮޑަށް ކުރިއަރަމުން އަންނަ އަނެއް މަސައްކަތް ކަމުގައިވާ ޓޫރިޒަމްވެސް 1981 ގައި ވަރަށް ބޮޑަށް ތަރައްޤީވެގެންދިޔަ. ކުރީ އަހަރާ އަޅައިބަލާއިރު، 1981 ގައި ރާއްޖެއަށް އަންނަ ޓޫރިސްޓުންގެ އަދަދު ވަރަށްބޮޑުތަން އިތުރުވާނޭކަމަށް ލަފާކުރެވޭ. އެއާއެކު، ޓޫރިސްޓު ރިޒޯޓުތަކުގައި ހުންނަ އެނދުގެ އަދަދުވެސް އަހަރުގެ ނިޔަލަށް 21 ޕަސެންޓު އިތުރުވާނެ ކަމަށް ފެނޭ.\nރާއްޖޭގެ ޤައުމީ ޝިޕިންގ ލައިން ކަމުގައިވާ މޯލްޑިވްސް ޝިޕިންގ ލިމިޓެޑްގެ ހަރަކާތްތަކަށް ވިސްނާއިރު، އެ ކުންފުނީގެ ބޯޓުފަހަރުގެ ޑެޑް ވެއިޓް ޓަނޭޖް، ކުރީ އަހަރަށްވުރެ މިއަހަރު 21 ޕަސެންޓު އިތުރުވި. ދުނިޔޭގެ އިޤުތިޞާދަށް އަންނަ ބަދަލުތަކާ ގުޅިގެން، ދުނިޔޭގެ ތެރޭގައި ދަތުރުފަތުރުކުރާ ބޯޓުފަހަރުގެ ހަރަކާތްތައް ދަށަށް ޖެހިފައިވުމާއެކުވެސް، އެމް.އެސް.އެލް.ގެ ބޯޓުތަކުން މިއަހަރުގެ ތެރޭގައި އުފުލުނު މުދަލުގެ ޓަނޭޖް، ކުރިއަށްވުރެ 10 ޕަސެންޓު އިތުރުވިކަން، މި ފުރުޞަތުގައި ފާހަގަކޮށްލަންޖެހޭ.\nމިއަހަރުގެ ތެރޭގައި ހުޅުވުނު މާލޭ އިންޓަރނޭޝަނަލް އެއަރޕޯޓަކީ، ހަމައެކަނި ބޭރުގެ ދުނިޔެއާއި އަޅުގަނޑުމެންގެ ރާއްޖެއާ ގުޅައިދޭނެ ވާސިޠާއެއް ނޫން. ރާއްޖޭގެ އިޤުތިޞާދިއްޔަތު ކުރިއަށް ގެންދިޔުމަށްޓަކައި ސީދާގޮތުންނާއި ނުސީދާގޮތުން މި އެއަރޕޯޓް ވަރަށް ބޮޑަށް އެހީވެދޭނެކަން ޔަޤީން.\nރާއްޖޭގެ މާލީ ދާއިރާގައި، 1981 ވަނަ އަހަރު ވަރަށްވެސް މުހިންމު ފިޔަވަޅެއް އެޅުނު. އެއީ މޯލްޑިވްސް މަނިޓަރީ އޮތޯރިޓީ އުފެއްދުން. މަނިޓަރީ އޮތޯރިޓީއަކީ، ދިވެހިރާއްޖޭގެ ފުޅާވަމުންދާ އިޤުތިޞާދިއްޔަތު ރަނގަޅު އުސޫލެއްގެމަތިން ކުރިއަށް ގެންދިޔުމަށްޓަކައި ބޭނުންވާ ފައިސާ ނެރެ، ފައިސާގެ ވިޔަފާރި ކޮންޓްރޯލްކޮށް ބަލަހައްޓާ ރަސްމީ ފަރާތް. ހަމައެފަދައިން، އެކިއެކި އިޤުތިޞާދީ މައްސަލަތަކުގައި ސަރުކާރަށް ލަފާދޭތަން. މިތަނަކީ، އިޤުތިޞާދީ ގޮތުން ކުރިއަރަމުން އަންނަ ޤައުމެއްގައި ސެންޓްރަލް ބޭންކެއް ނެތްނަމަ ކޮންމެހެން ހުންނަންޖެހޭނެ ތަނެއް.\n1 ޖުލައި 1981 ގައި މޯލްޑިވްސް މަނިޓަރީ އޮތޯރިޓީ އުފެދުމާ ގުޅިގެން، އޭގެކުރިން ޑިޕާޓްމަންޓް އޮފް ފިނޭންސްގެ ޓްރެޜަރީ ޑިވިޜަނުން ހިންގަމުން ގެނައި ސަރުކާރުގެ ބަޖެޓުގެ ކަންތައް ގެންދާނީ މަނިޓަރީ އޮތޯރިޓީން ކަމުގައި ހަމަޖެއްސުން. ބަޖެޓު ހިނގަމުންދާނީ އެތާނގައި ހުޅުވިފައިވާ ޓްރެޜަރީ ޑިވިޜަންގެ އެކައުންޓަކުން. އެހެންކަމުން، ސަރުކާރުގެ ބަޖެޓުގެ ކަންތައް ގެންދިޔުމުގައި މަނިޓަރީ އޮތޯރިޓީގެ ފަރާތުން މިހާރު ވަރަށް މުހިންމު ބައެއް އަދާކުރަމުންގެންދޭ.\nމިއަހަރުވެސް ރާއްޖެތެރޭގައި ތަރައްޤީގެ ފިޔަވަޅުތައް އެޅެމުންދިޔަ. އިންޓަރނޭޝަނަލް ޑިވެލޮޕްމަންޓް އެސޯސިއޭޝަނުން ލޯނެއްގެ ގޮތުގައި ފައިސާ ލިބިގެން ހިންގާ މަޝްރޫޢެއްގެ ދަށުން ރާއްޖެތެރޭގެ މަސްވެރިންނާއި ދަތުރުވެރީންނަށް ފަސޭހަކޮށްދިނުމަށްޓަކައި ބައްތި ބެހެއްޓުނު. ރާއްޖެތެރޭގެ ރަށްރަށުގައި ތެޔޮތާނގީ ބަހައްޓައި، އެތަންތަނުން ތެޔޮ ގަންނަން ލިބޭގޮތް ހަމަޖައްސަން ފެށުނު. ރާއްޖެތެރޭގެ އިތުރު ދެ އަތޮޅެއްގައި ތަޢުލީމީ މަރްކަޒު ހުޅުވައި އަދި އިތުރު ހަތަރު އަތޮޅެއްގައި އެ މަރްކަޒު ބިނާކުރުމުގެ މަސައްކަތް ކުރެވުނު. އަދި މީގެއިތުރަށް ރާއްޖެތެރޭގެ ބައެއް ރަށްރަށުގައި ޓޫރިޒަމުގެ މަސައްކަތްވެސް ފެށްޓުނު. ތައްޔާރީ ހެދުން އުފައްދައިގެން އެކްސްޕޯޓް ކުރުމަށްޓަކައި ގަމުގައި ދެ ކުންފުންޏެއް ފަށައިގަނެވުނު. މިކަމުގެ ސަބަބުން އައްޑުއަތޮޅުގެ ވަރަށްގިނަ ބަޔަކަށް ވަޒީފާ ލިބިފައިވޭ. އަދި ހަމައެހެންމެ ބޭރުގެ ފައިސާ އިތުރުކޮށްދިނުމުގައި އެހީވެދޭ. މުސްތަޤްބަލުގައި މިރޮނގުން އަދިވެސް އިތުރު ފިޔަވަޅުތައް އެޅޭނެކަން ކަށަވަރު.\nތިޔަބޭފުޅުން ގަބޫލުކުރައްވާނެ ފަދައިން، 1981 ވަނަ އަހަރު ނިމިގެން މިދަނީ، މި މަޖިލީހުން 1981 ވަނަ އަހަރު، 1981 ވަނަ އަހަރަށް ފާސްކުރެއްވި ބަޖެޓުގެ އިތުރަށް، އެއްވެސް އެހެން ބަޖެޓެއް ސަރުކާރުގެ ފަރާތުން މަޖިލީހުގެ ކުރިމައްޗަށް ހުށަނާޅައި، މީގެ ކުރީ އަހަރު ފަދައިން، އަހަރު ތެރޭގައި އެކިއެކި ފަހަރުމަތިން ބަޖެޓަށް އިތުރުކުރާނޭ ޚަރަދުތަކެއް މަޖިލީހަށް ނުގެނެސް. މިގޮތަށް ގެންދެވުނުކަމީ، ސަރުކާރުން ލަފާކުރާ ބަޖެޓަކީ ހަރުދަނާ ބަޖެޓެއްކަން ދޭހަކޮށްދޭ ކަމެއް ކަމުގައި އަޅުގަނޑު ދެކެން. ހަމައެފަދައިން، ސަރުކާރުން ޚަރަދުތައް ކުރުމުގައި ވިސްނަމުން ގެންދާކަން ހާމަކޮށްދޭ ކަމެއް ކަމުގައި އަޅުގަނޑު ފާހަގަކުރަން.\n1982 ވަނަ އަހަރުގެ ބަޖެޓަށް ބަލައިލުމުގެ ކުރިން، ދުނިޔޭގެ އިޤުތިޞާދިއްޔަތުގެ މައްޗަށް ހިސާބަކަށް ވިސްނައިލަންޖެހޭ. އާދެ، ބައިނަލްއަޤްވާމީ ދަނޑުގައި، އަގުތައް މައްޗަށް ޖެހެމުންދާ ނިސްބަތުން ބަލާއިރު، އެ ނިސްބަތް ކުޑަކޮށް ނަމަވެސް އަންނަނީ ދަށަށް ކަމަށް ފާހަގަކުރެވޭ. ނަމަވެސް ހިތްހަމަޖެހޭފަދަ ދަރަޖަޔަކަށް އަދިވެސް ތިރިއެއްނުވޭ. ތެލުގެ އަގު މިއަހަރުގެ ތެރޭގައި ވަނީ ބޮޑުނުވެ ހިފެހެއްޓިފައި. 1982 ވަނަ އަހަރަށް ބަލާއިރު، އުންމީދުގެ ކުލަތަކެއް ފެނުނު ކަމުގައިވިޔަސް، އީރާނާއި ޢިރާޤުގެ ހަނގުރާމައާއި، މެދުއިރުމަތީގެ މައްސަލަފަދަ އެތައް ކަމެއްގެ ސަބަބުން ދުނިޔޭގެ އިޤުތިޞާދީ ދުވެލި އެދެވޭ ބާރުމިނެއްގައި ކުރިއަށްދާނެކަމަށް ހީކުރެވޭކަށްނެތް.\nއަޅުގަނޑުމެންގެ ރާއްޖޭގެ އެންމެން ކުރާ މަސައްކަތްތަކާއި އުފައްދާ ތަކެތީގެ އާދެ، ޖީ.ޑީ.ޕީ.ގެ 82 ޕަސެންޓާ އެއްވަރު އަދަދަކަށް ބޭރުން ރާއްޖެއަށް އެތެރެކުރަންޖެހޭ. އެއާޚިލާފަށް ރާއްޖެއިން ބޭރުކުރެވެނީ މިދެންނެވި ޖީ.ޑީ.ޕީ.ގެ 21 ޕަސެންޓާ އެއްވަރު އަދަދެއް. މިހެންކަމުން ރާއްޖޭގެ އިޤުތިޞާދިއްޔަތަކީ ބައިނަލްއަޤްވާމީ މަސްރަޙުގައި ހިނގަމުންދާ ކަންތައްތަކުން ވަރަށް ބޮޑަށް އަސަރުފޯރާފަދަ ގޮތަކަށް އޮތް އިޤުތިޞާދިއްޔަތެއް. އެހެންކަމާއެކުވެސް 1981 ވަނަ އަހަރުގެ ތެރޭގައި ރާއްޖެއަށް އެތެރެކުރެވުނު މުދަލުގެ ތެރެއިން ކާޑުގެ ބާވަތްތަކުގެ އަގުބޮޑުކުރެވިފައެއް ނެތް. އަދި ތެލުގެ އަގުވެސް ބޮޑުކުރެވިފައި ވަނީ ހަމައެކަނި ރާއްޖެތެރޭގެ ރަށްރަށުން ތެޔޮ ލިބެން ހުންނާނެ އިންތިޒާމު ކުރެއްވުމާ ގުޅިގެން އެކަމުގެ ޚަރަދުތައް އިތުރުވީ އަދަދަކަށް. މި ދެބާވަތް ފިޔަވައި ރާއްޖެއަށް އެތެރެކުރެވުނު އެހެން މުދަލަށް ބަލާއިރު، 1981ގެ ތެރޭގައި ފާހަގަކުރެވޭފަދަ ބޮޑުވުމެއް އަގުތަކަށް އައިސްފައެއްނުވޭ. އެހެންނަމަވެސް، ރާއްޖޭގައި އުފެދޭ ތަކެއްޗާއި އުފައްދާ ތަކެތީގެ އަގު ވަނީ މިއަހަރުގެ ތެރޭގައި ވަރަށްމަތީ ދަރަޖައަކަށް ބޮޑުވެފައި. އެހެންވާންޖެހޭ ސަބަބަކީ، ބޭނުންވާ ވަރަށް އެތަކެތި ނުއުފެއްދޭކަން. ވުމާއެކު، ރާއްޖޭގައި އުފެއްދޭ ތަކެތި އިތުރުކުރުމުގެ މައްޗަށް ސަރުކާރުގެ ފަރާތުން އިތުރު ހިތްވަރު ދެވޭނެކަން، މި ފުރުޞަތުގައި އަޅުގަނޑު ހާމަކުރަން. ރާއްޖޭގައި އިތުރު މަސައްކަތްތައް އުފައްދައި، އާ ޚިދުމަތްތައް ދެވޭނޭ ކަންތައްތައް ކުރާ އަމިއްލަ ފަރާތްތަކުން އެކަށީގެންވާ މަސައްކަތް ހިންގާނަމަ، ސަރުކާރުން އެ ފަރާތްތަކަށް ވެދެވޭނެ އެހީވެސް ހުންނާނެ. މި ހިނގާ 1981 ވަނަ އަހަރުގެ ތެރޭގައިވެސް ރާއްޖޭގެ އިޤުތިޞާދު ކުރިއަށް ގެންދިޔުމަށްޓަކައި އެހީވެދިނުމުގެ ގޮތުން ސަރުކާރުގެ ފަރާތުން އަމިއްލަ ފަރާތްތަކަކަށް ލޯނު ދޫކުރެވުނު. މިގޮތުން ގާތްގަނޑަކަށް 17.1 މިލިއަން ރުފިޔާ ދޫކުރެވިފައިވޭ.\nއަޅުގަނޑުމެންގެ ރާއްޖޭގައި ވަނީ މުޅިން ހުޅުވައިލެވިފައިވާ އިޤުތިޞާދިއްޔަތެއް. އޭގެ ސަބަބުން އެކަށީގެންވާ ފައިދާތައް ދަނީ ލިބެމުން. ނަމަވެސް، ކުރިން ދެންނެވި ފަދައިން، ބައިނަލްއަޤްވާމީ މަސްރަޙުގައި ކަންތައްތައް ހުންނަގޮތުން އަޅުގަނޑުމެންގެ އިޤުތިޞާދަށް ވަރަށްބޮޑަށް އަސަރުކުރޭ. ކަން މިހެން ހުރުމާއެކު، ރާއްޖޭގެ ތަރައްޤީއަށްޓަކައި ބޮޑު މަޝްރޫޢެއް ފަށައިގަތުމަކީ އެކަމުގެ މައްޗަށް ވަރަށް ފުންކޮށް ޚިޔާލުކުރަންޖެހޭނެ ކަމެއް. މި ސަބަބަށްޓަކައި 1982 ވަނަ އަހަރަށް ސަރުކާރުގެ އޮފީސްތަކުން ލަފާކުރެއްވި ބަޖެޓު ވަނީ ޑިޕާޓްމަންޓް އޮފް ފިނޭންސުން ވަރަށް ބޮޑަށް އުނިކޮށް، 1982 ގައި ލިބޭނެކަމަށް ލަފާކުރެވޭ އާމްދަނީއަކާ ގުޅޭގޮތަށް ކުޑަކޮށްލެވިފައި.\n1982 ވަނަ އަހަރަށް ހުށަހަޅާ ބަޖެޓު ޚަރަދުގެ ޖުމުލައަކީ، ތިޔަބޭފުޅުން ދެންމެ ތިޔަ އެއްސެވި ފަދައިން، 61,538,331 ރުފިޔާ. މިއީ މި ހިނގާ އަހަރަށް ފާސްކޮށްފައިވާ ބަޖެޓު ޚަރަދުގެ 25 ޕަސެންޓުގެ އިތުރު އަދަދެއް. 1982 ވަނަ އަހަރުގެ ބަޖެޓު ޚަރަދު ބެހިފައިވާ މައިގަނޑު ބައިތަކާއި، އެބައިތަކަށް ސަތޭކައަކުން ޖެހޭ އަދަދުތައް މި ދަންނަވައިލަނީ.\nޕެންޝަނާއި، އެހެންގޮތްގޮތުން މުވައްޒަފުންނަށްދޭ ފައިސާ\nތަކެތި އުފުލުމާއި މުވާޞަލާތާއި ބޭނުންކުރެވޭ ޚިދުމަތުގެ އަގު\nޚިދުމަތުގެ އަގާއި ފައިދާ\nސަރުކާރުންދޭ އެހީއާއި އިޝްތިރާކު\nއަގުބޮޑުތަކެއްޗާއި ބިންބިމަށްހިނގާ ޚަރަދާއި ކުރެވޭ ޢިމާރާތް\nލޯން އަނބުރާ ދެއްކުމަށް\nއިޤުތިޞާދީ ފައިދާއަށްޓަކައި ކުރާ ޚަރަދު\nމި ޚަރަދުތައް ސަރުކާރުގެ އެކި އޮފީސްތަކަށް ވަކިވަކިން ލަފާކޮށްފައިވާ ގޮތް މިހާރުވާނީ ތިޔަބޭފުޅުންގެ އަރިހަށް ހުށަހެޅިފައި. އަދި އޭގެއިތުރުން ބޭނުންވެދާނެކަމަށްޓަކައި ވަރަށްގިނަ އެހެން ތަފުޞީލުތައްވެސް ވާނީ މިހާރު ތިޔަބޭފުޅުންނަށް ލިބިވަޑައިގެންފައި. އޭގެތެރޭގައި 1980 ވަނަ އަހަރުގައި ހިނގި ޚަރަދާއި 1982 އަށް ލަފާކުރާ ބަޖެޓުގެ ޖުމުލަ ހިސާބު، އޭގެ ސަތޭކައަކުންޖެހޭ އަދަދުތައް ވަކިވަކިން ދައްކައިދޭގޮތަށް، އަދި 1980 ވަނަ އަހަރު ދައުލަތަށް ލިބުނު އާމްދަނީގެ ޖުމުލަ ހިސާބުވެސް ތަފުޞީލުކޮށް ތިޔަބޭފުޅުންނަށް ލިބިވަޑައިގަންނަވާ ގޮތަށްވަނީ ތައްޔާރުކުރެވިފައި، އަދި މިހާރު ލިބިވަޑައިގެންފައި. ހަމައެފަދައިން، 1971 ން 1980 އަށް، ވޭތުވެދިޔަ 10 އަހަރު ދުވަހުގެ ތެރޭގައި ދައުލަތަށް ލިބުނު އާމްދަނީއާއި ކުރެވުނު ޚަރަދު ދައްކައިދޭ ޗާޓެއްވެސް ތިޔަބޭފުޅުންގެ ކުރިފުޅުމަތީގައި މިހާރުވާނެ. އެހެންވީމާ، ބަޖެޓާ ބެހޭގޮތުން ވަރަށްގިނަ މަޢުލޫމާތު ލިބިވަޑައިގަންނަވާ ގޮތަށް ލިޔުންތައް ތައްޔާރުކުރެވި، މިހާރު ތިޔަބޭފުޅުންނާ ހަމަޔަށް ވަނީ ފޮނުވިފައި. އަދި އޭގެއިތުރުންވެސް ބަޖެޓާ ބެހޭގޮތުން އިތުރަށް ބޭނުންފުޅުވާ މަޢުލޫމާތު ސާފުކޮށްދެއްވުމަށް ޑިޕާޓްމަންޓް އޮފް ފިނޭންސްގެ ޑިރެކްޓަރ އަލްފާޟިލް އިސްމާޢީލް ފަތުޙީ މިތާ މި އިންނެވީ. އާދެ، އޭނާއަކީ މިހާރު ރައްޔިތުންގެ މަޖިލީހުގެ މެންބަރެއްވެސްމެ. އޭގެއިތުރުން ޑިޕާޓްމަންޓް އޮފް ފިނޭންސްގެ ޑިރެކްޓަރގެ ހައިސިއްޔަތުން ތިޔަބޭފުޅުން ބޭނުންވާ މަޢުލޫމާތު ދެއްވުމަށްޓަކައި އޭނާވަނީ ތައްޔާރުވެވަޑައިގެން.\n1982 ވަނަ އަހަރަށް ހުށަހަޅާ އާންމު ބަޖެޓު ޚަރަދުގައި އެންމެމަތީ ޕަސެންޓެއް ކަނޑައަޅައިފައިވަނީ ތަޢުލީމުގެ މައްޗަށް. އެއީ މީހުން ބިނާކުރުމަކީ ސަރުކާރުން އެންމެމަތީ އަހަންމިއްޔަތެއްދޭ ކަންތައް ކަމުގައިވާތީ. ތަޢުލީމަށް ބަޖެޓުގެ ގާތްގަނޑަކަށް 16.7 ޕަސެންޓު ޚާއްޞަކުރެވިފައިވާނެ. ދެން އެންމެމަތީ ޚަރަދެއް ލަފާކުރެވިފައިވަނީ އަމަން ޤާއިމުކުރުމަށާއި، ރާއްޖޭގެ އިޤުތިޞާދީ ސަރަޙައްދު ރައްކައުތެރިކުރުމުގެ މައްޗަށް. އެއީ ބަޖެޓުގެ 13 ޕަސެންޓު. މަސްވެރިކަމަށް ކަނޑައެޅިފައިވަނީ ބަޖެޓުގެ 2.6 ޕަސެންޓު. މިއީ އާންމު ބަޖެޓުގައި ކަނޑައެޅިފައިވާވަރު. އޭގެއިތުރުން ބޭރުގެ އެހީއިން ލިބޭ ވަރަށްގިނަ އަދަދެއްގެ ފައިސާއިން، ލޯނުގެ ވާސިޠާއިން މަސްވެރިކަމުގެ އެކިއެކި މަޝްރޫޢުތަކަށް ވަރަށް ބޮޑެތި ޚަރަދު ހިނގާގޮތަށް ވަނީ ހަމަޖެހިފައި. ދަނޑުވެރިކަމާބެހޭގޮތުން ވަނީ 1 ޕަސެންޓު. ޞިއްޙީ ދާއިރާއަށް ކަނޑައެޅިފައިވަނީ 8.6 ޕަސެންޓު. އިޖުތިމާޢީ ޚަރަދަށް 3.9 ޕަސެންޓު.\nމިދެންނެވި އާންމު ބަޖެޓުގެ ޚަރަދުތަކުގެ އިތުރަށް، ކުރިއްސުރެ ރައްޔިތުންގެ މަޖިލީހުން ފާސްކުރައްވައިފައިވާ ޚާއްޞަ ބަޖެޓުތަކުންނާއި، ބޭރުގެ އެކިއެކި ފަރާތްފަރާތުގެ ތަފާތު ޕުރޮޖެކްޓުތަކަށް ލިބޭ އެހީއިންނާއި އަދި ލޯނުން ތަރައްޤީގެ މަޝްރޫޢުތަކަށް 1982 ވަނަ އަހަރުގެ ތެރޭގައި ގާތްގަނޑަކަށް 16 މިލިއަން ރުފިޔާ ޚަރަދުވާނެ ކަމަށް ލަފާކުރެވޭ. މިގޮތުން ޚަރަދު ހިނގާނެ ކަމަށް 1982 ވަނަ އަހަރަށް ލަފާކުރެވޭ އެންމެބޮޑެތި މަޝްރޫޢުތަކަކީ، އަދިވެސް އެއަރޕޯޓާއި، މާލެއާއި ރާއްޖެތެރެ ގުޅުވައިދޭ މުވާޞަލާތުގެ މަޝްރޫޢާއި، މަސްވެރިކަން ތަރައްޤީ ކުރުމާއި، މާލޭ ފަޅުން ބިން ހިއްކުމާއި، ރާއްޖެތެރެ ތަރައްޤީ ކުރުމުގެ މަޝްރޫޢާއި، ސަރުކާރަށް ބޭނުންވާ ތަންތަން ޢިމާރާތް ކުރުމާ، މިކަންތައްތައް.\n1982 ވަނަ އަހަރު ސަރުކާރުގެ އާމްދަނީއަށް ލިބޭނެކަމަށް ލަފާކުރެވެނީ، 77.1 މިލިއަން ރުފިޔާ. ވީމާ، މިހާތަނަށް ލަފާކުރެވޭގޮތުގައި 1982 ވަނަ އަހަރު ސަރުކާރަށް ލިބޭ އާމްދަނީއަށްވުރެ ސަރުކާރުން ކުރަންޖެހޭ ޚަރަދު ކޮންމެވެސްވަރަކަށް އިތުރުވުން އެކަށީގެންވޭ. އެހެންނަމަވެސް، ވޭތުވެދިޔަ ދެއަހަރު ކަންތައްތައް ހިނގައިފައިވާގޮތަށް ބަލާއިރު 1982 ވަނަ އަހަރު ނިމޭއިރު، ލިބޭ އެއްޗަކުން ދެކޮޅުޖެހޭވަރުވާނެ ކަމަށް ވަރަށް ބޮޑަށް އުންމީދުކުރެވޭ.\nއާދެ، ސަރުކާރުގެ ބަޖެޓު ތިޔަ ޢިއްޒަތްތެރި މަޖިލީހަށް ހުށަހަޅާއިރު، ސަރުކާރުގެ އާންމު ބަޖެޓުގެ އިތުރަށް ޚާއްޞަ ބަޖެޓުތަކުންނާއި، ބޭރުގެ އެކިއެކި ފަރާތްފަރާތުން ނެގޭ ލޯނުތަކުން، ތަރައްޤީގެ މަޝްރޫޢުތަކަށް ޚަރަދުކުރެވެމުންދާ ވާހަކަ މީގެކުރިން ވާނީ ދެންނެވިފައި. އެހެންވުމާއެކު، ސަރުކާރަށް ނަގައިފައިވާ ލޯނުތަކާމެދު މި ފުރުޞަތުގައި ކޮންމެވެސް އެއްޗެއް ދަންނަވައިލުމަކީ ބޭނުންކަމެއް ކަމުގައި އަޅުގަނޑު ދެކެން.\nއާދެ، ރާއްޖެއަށް ބޭނުންވާ ކާބޯތަކެތި ހޯދުންފަދަ ބައެއް މުހިންމު ބޭނުންތަކަށް ބޭރުގެ އެކިއެކި ފަރާތް ފަރާތުން ސަރުކާރަށް ބައެއް ދަރަނި ކުރިން ނެގިފައިވިނަމަވެސް، ރާއްޖޭގެ ތަރައްޤީއަށްޓަކައި އެކިއެކި މަޝްރޫޢުތަކަށް، ސަރުކާރުގެ ފަރާތުން ލޯނު ނަގަން ފެށީ، 1976 ވަނަ އަހަރުގެ ތެރޭގައި. މިގޮތުން އެންމެ ފުރަތަމަ ނެގުނީ، ޓެލެކޮމިއުނިކޭޝަންގެ ކަންތައް ތަރައްޤީ ކުރުމަށް ނެގުނު ލޯނު. އެއަށްފަހު އެއަރޕޯޓު ހެދުމަށް ނެގުނު ލޯނު. އޭގެފަހުން ރަޙްމަތްތެރި މުސްލިމް ޤައުމުތަކުންނާއި، ބައިނަލްއަޤްވާމީ ޖަމާޢަތްތަކުން ރާއްޖޭގެ ތަރައްޤީގެ އެކިއެކި ރޮނގު ރޮނގަށްޓަކައި ލޯނުތައް ލިބިފައިވޭ. ލޯނު ލިބިފައިވާ ފަރާތްތަކުގެ ތެރޭގައި، ކުވައިތު ފަންޑު، ސަޢޫދީ ފަންޑު، އޯޕެކް ފަންޑު، އަބޫދާބީ ފަންޑު، އިސްލާމިކް ޑިވެލޮޕްމަންޓު ބޭންކު، އިންޓަރނޭޝަނަލް ޑިވެލޮޕްމަންޓު އެސޯސިއޭޝަން، މި ފަރާތްތައް ހިމެނޭ. މިހާތަނަށް ނެގިފައިވާ ލޯނުތަކުގެ ޖުމުލައަކީ؛\n20.2 މިލިޔަން ޑޮލަރ\nބެލެންސް އޮފް ޕޭމަންޓާބެހޭ އެހީއެއްގެ ގޮތުން:\n2.6 މިލިޔަން ޑޮލަރ\n2.5 މިލިޔަން ޑޮލަރ\n1.1 މިލިޔަން ޑޮލަރ\n26.4 މިލިޔަން ޑޮލަރ\nގިނަ ލޯނުތައް ލިބިފައިވަނީ ވަރަށްކުޑަ ސަރވިސް ޗާޖަކާއެކު، ދިގު މުއްދަތެއްގެ ތެރޭގައި އަނބުރައި ދައްކާގޮތަށް. އެހެންކަމާއެކު، އެ ލޯނުތައް ކަނޑައެޅިފައިވާ ގޮތުގެ މަތީން އަދާކުރަމުން ގެންދިޔުމަކީ ދަތިކަމަކަށްވާނެ ކަމަކަށް ނުފެނޭ.\nމިއާއެކު ރާއްޖޭގެ ބޯޓުފަހަރު ދުއްވުމުގެ މަސައްކަތް ތަރައްޤީ ކުރުމަށްޓަކައި އިތުރު ބޯޓު ގަތުމަށް ކުރު މުއްދަތެއްގެ ލޯނުވެސް ވަނީ ހޯދިފައި. މިރޮނގުން ކުވައިތު ފަންޑުންނާއި، އިސްލާމިކް ޑިވެލޮޕްމަންޓު ބޭންކުންނާއި، ޙަބީބް ބޭންކުން ލިބިފައިވާ ގިނަ ލޯނު މިހާރުވަނީ އަދާކޮށް ނިމިފައި. އަދި ނުނިމިހުރި ލޯނުތަކަށްވެސް، ކަނޑައެޅިފައިވާ ގޮތުގެ މަތިން ދަނީ ފައިސާ ދެއްކެމުން.\nސަރުކާރުގެ ބަޖެޓު ހެދެމުންދަނީ އަޅުގަނޑުމެންގެ ތެރެއިން އަމިއްލަ މީހެއްގެ ބަޖެޓާ ވަރަށް ތަފާތުގޮތަކަށް. އަމިއްލަ މީހެއްގެ ބަޖެޓު އޮންނާނީ، އެމީހަކަށް ލިބޭ އެއްޗެއްގެ މައްޗަށްކުރާ ޚަރަދު ބިނާކޮށްފައި. އެއާ ޚިލާފަށް، ޤައުމެއްގެ ސަރުކާރުގެ ބަޖެޓު، ހަމައެކަނި ވޭތުވެދިޔަތާނގައި ލިބުނު އެއްޗެއްގެ މައްޗަށް ބިނާކުރަމުން ގެންދާނަމަ، އެ ޤައުމެއްގެ ކުރިއެރުން އިންތިހާއަށް ލަސްވާނެ.\nކޮންމެ ޤައުމެއްގެވެސް ސަރުކާރުން މަސައްކަތް ކުރަންވާނީ އެ ޤައުމެއްގެ އާންމު ރައްޔިތުންނަށް ފަސޭހަ ހޯދައިދެވޭތޯ. ރައްޔިތުންގެ ދިރިއުޅުން ފަހިކޮށްދެވޭތޯ. އިޖުތިމާޢީ ގޮތުންނާއި، އިޤުތިޞާދީ ގޮތުންނާއި، ތަޢުލީމީ ގޮތުންނާއި، ޞިއްޙީ ގޮތުންނާއި އަދި އެނޫންވެސް ގޮތްގޮތުން ރައްޔިތުންގެ ހާލަތު މައްޗަށް ޖެއްސޭތޯ. މިގޮތުން ސަރުކާރަށް އާންމު ރައްޔިތުންގެ އިޖުތިމާޢީ އަދި އިޤުތިޞާދީ ހާލަތު ކުރިއަށް ނުގެންދެވޭނަމަ، އެއީ ރައްޔިތުންގެ ފައިދާއަށްޓަކައި މަސައްކަތްކުރާ ސަރުކާރެކޭ ނުބުނެވޭނެ. ރައްޔިތުންގެ ލުއިފަސޭހައަށްޓަކައި މަސައްކަތްކުރާ ސަރުކާރެކޭ ބުނަމުން، ރައްޔިތުންގެ އިޖުތިމާޢީ އަދި އިޤުތިޞާދީ ކުރިއެރުންތަކަށް ސަމާލުކަންނުދީ ހިނގަމުންދާ ސަރުކާރަކީ، ސަރުކާރަކުން އަދާކުރަންޖެހޭ ވާޖިބުތައް ފުރިހަމައަށް އަދާކުރާ ސަރުކާރަކަށްވާނޭ ކަމުގައި އަޅުގަނޑު ނުދެކެން.\nޤައުމެއްގެ އިޖުތިމާޢީ އަދި އިޤުތިޞާދީ ހާލަތު ތަރައްޤީ ކުރެވޭނީ، އެ ޤައުމެއްގެ އާންމު ރައްޔިތުންގެ އެއްބާރުލުމާއި ކެރުން ސާބިތުކޮށްދީގެން. ތަރައްޤީއަކީ ރައްޔިތުންގެ ފައިދާއަކަށްވާއިރު، ރައްޔިތުންވެސް އެ މަސައްކަތުގައި ޤުރްބާންވެގެން. ކޮންމެ މީހަކުވެސް އެމީހަކާ އެކަށީގެންވާ މިންވަރަކުން ޙިއްޞާވެގެން.\nއަޅުގަނޑުމެންގެ ރާއްޖެއަކީ ވަރަށް ކުޑަކުޑަ ޤައުމެއް. އަޅުގަނޑުމެން ކުރިއެރުމަށްޓަކައި ކުރަންޖެހޭ ހޭދަ މަތިވެރި. ނަމަވެސް ދިވެހީންނަކީ ހިތްވަރުގަދަ، ޤުރްބާންވާންކެރޭ ބައެއް. ބޭރުގެ އިޤުތިޞާދީ މާހިރުން ރާއްޖޭގެ އިޤުތިޞާދު ހިނގަމުންދާގޮތާމެދު ތަޢުރީފުކޮށްފައިވާކަން، މި ފުރުޞަތުގައި އަޅުގަނޑު ފާހަގަކޮށްލަން. ބައެއް ރޮނގުރޮނގުގައި ދިވެހިން އެއީ ނަމޫނާއަކަށް ބަލަންޖެހޭ ބައެއް ކަމުގައި ފާހަގަކުރޭ.\nއާދެ، އަޅުގަނޑުގެ ވާހަކަ ނިންމައިލާނީ، އަޅުގަނޑުގެ މި ބަޔާނަކީ ރާއްޖޭގެ ރައްޔިތުންގެ މަޖިލީހުގެ ތާރީޚުގައި ބަޖެޓާ ގުޅޭގޮތުން އެންމެ ފުރަތަމަ މިގޮތަށް ދެވޭ ބަޔާންކަން ހަނދާންކޮށްލަމުން އަދި އަޅުގަނޑު މި ބަޔާނުން ބަޖެޓާ ބެހޭގޮތުން މަޖިލީހުގެ ޢިއްޒަތްތެރި މެންބަރުން ހޯއްދަވަން ބޭނުންފުޅުވާނޭ މަޢުލޫމާތުތަކަށް އަލިއަޅުވައިލެވިއްޖެ ކަމުގައި ޔަޤީންކުރަމުން.\nއަޅުގަނޑު އެދެނީ، ދިވެހިރާއްޖެއަށް އަދަށްވުރެ ތަނަވަސް މާދަމާއެއް. ސަރުކާރުން ރާވާ ރޭވުމުން ހިންގޭ މަސައްކަތްތަކުން ރައްޔިތުންނަށް އިޖުތިމާޢީ އަދި އިޤުތިޞާދީ ފައިދާތަކެއް އަވަހަށް ލިބުން.


Rilwan ge beybe ge heki bas Skype medhuverikoh nagan ninmaifi\nރިލްވާންގެ ބޭބެ، މޫސާ ރިލްވާންގެ ހެކި ބަސް ސްކައިޕް މެދުވެރިކޮށް ނަގަން ނިންމައިފި\nގެއްލުވާލާފައިވާ ނޫސްވެރިޔާ އަހުމަދު ރިލްވާން އަބްދުﷲގެ އެއް ބަނޑު ބޭބެ މޫސާ ރިލްވާންގެ ހެކި ބަސް ނެގުމަށް ކުރިމިނަލް ކޯޓުން ނިންމައިފި އެވެ.\nރިލްވާންގެ މައްސަލާގައި ދައުވާ ލިބޭ ގ. ހިލްޓަން، އާލިފް ރައޫފްގެ ރަތް ކުލައިގެ ކާރުން ފެނުނު ޑީއޭންއޭ ރިލްވާންގެ މަންމަ އައިޝަތު އީސާގެ ޑީއެންއޭއާ ދިމާވާ ކަމަށް ފުލުހުން ވަނީ ބުނެފަ އެވެ. މައްސަލާގައި ދެން ދައުވާކުރަނީ އެ ކާރު ހުޅުމާލޭގައި ދުއްވި ގދ. ވާދޫ، ކަރަންކާގޭ، މުހައްމަދު ނޫރައްދީންގެ މައްޗަށެވެ.\nދައުލަތުން ބުނަނީ ރިލްވާން ގެއްލުވާލާފައިވަނީ އެ ކާރަށްލުމަށްފަހު ކަމަށެވެ. ރިލްވާންގެ މަންމަގެ ޑީއެންއޭ ކާރުން ފެނުނު އިސްތަށިން ނެގި ޑީއެންއޭއާ ދިމާވެފައިވާއިރު އެ ޑީއެންއޭ ރިލްވާންއާ ގުޅުވުމަށް ދައުލަތުން ވަނީ އެ ކާރަށް ރިލްވާންގެ މަންމަ އަދި އެއް ބަނޑު އެއްވެސް މީހަކު ނާރާކަން ސާބިތުކުރުމަށް އެ އެންމެން ހެކީގެ ގޮތުގައި ހުށަހަޅާފަ އެވެ.\nރިލްވާންގެ މަންމަ އާއި އެއްބަނޑު ހަތަރު ދައްތައިން ކަމަށްވާ މަރިޔަމް ޝިފާޒާ އާއި މަރިޔަމް ފަޒުނާ އާއި ނަސްރީނާ މޫސާ އާއި ފާތިމަތު ޝެހެނާޒް އަދި ރިލްވާންއާ އެއްބަނޑު ތިން ބޭބެއިން ކަމަށްވާ އާދަމް ސަލީމާއި އަލީ ރަޝީދާއި އަބްދުﷲ އަލިއްޔު ވަނީ ހެކި ބަސް މީގެކުރިން ދީފަ އެވެ. އެ އެންމެން ވެސް ވަނީ އެ ކާރަށް ދުވަހަކު ވެސް ނާރާ ކަމަށް ބުނެފަ އެވެ. އެ އެންމެންގެ ހެކި ބަހުން ރިލްވާންގެ އެއް ބަނޑު އިތުރު ބޭބެއެއް ހުންނަކަން ހާމަވި އެވެ. އެއީ މޫސާ ރިލްވާން އެވެ. އޭނާ މިހާރު ދިރިއުޅެނީ މެލޭޝިއާގަ އެވެ.\nއޭނާގެ ހެކި ބަސް ނެގުމަށް ދައުލަތުން އެ ދުވަހު އެދުނެވެ. ނަމަވެސް ހެކި ހުށަހެޅި މޫސާ ރިލްވާންގެ ނަން ހުށަހަޅާފައެއް ނުވެ އެވެ. އެހެންވެ ދައުވާ ލިބޭ ދެ މީހުންގެ ވަކީލް ނޫރުއްސަލާމް އަބޫބަކުރު ވަނީ މޫސާ ރިލްވާންގެ ހެކި ބަސް ނެގުމާމެދު އިއުތިރާޒު ފާޅުކުރައްވާފަ އެވެ. މައްސަލަ ބައްލަވާ ގާޒީ އާދަމް އާރިފް އެ ދުވަހު ނިންމެވީ މޫސާ ރިލްވާންގެ ހެކި ބަސް ނެގުމާމެދު އެހެން ހުރިހާ ހެކިންގެ ހެކި ބަސް ނަގާ ނިމުމުން ގޮތެއް ނިންމުމަށެވެ.\nމިއަދު މެންދުރުފަހު ބޭއްވި އަޑުއެހުމުގައި ގާޒީ އާރިފް ނިންމެވީ މޫސާ ރިލްވާންގެ ހެކި ބަސް ނެގުމަށެވެ. ސަބަބެއް ކަމަށް ވިދާޅުވީ، މުޅި އެ މައްސަލަ ބިނާވެފައިވަނީ ޑީއެންއޭގެ މައްޗަށް ކަމަށްވާތީ އެވެ. މޫސާ ރިލްވާންގެ ހެކި ބަސް ނުނަގައިފިނަމަ އެ މައްސަލާގައި އުފެދިގެން އަންނާނީ ބޮޑު ޝައްކެއް ކަމަށާއި އެ ޝައްކު އުފެދުނު ނުދިނުމަށާއި އިންސާފަށް ވާސިލްވުމަށްޓަކައި އޭނާގެ ހެކި ބަސް ނެގުން މުހިންމު ކަމަށް ގާޒީ ވިދާޅުވި އެވެ.\nމެލޭޝިއާގައި ދިރިއުޅޭ މޫސާ ރިލްވާން އެ ގައުމުގެ ރާއްޖޭގެ އެމްބަސީއަށް އަންނަ ބުރާސްފަތި ދުވަހު ހާޒިރުކޮށް ޖިނާއީ އިޖްރާއާތުގެ ގާނޫނުގައި ބުނާ ފަދައިން އެމްބަސީގެ ފަސްޓް ސެކެޓްރީއެއްގެ ހާޒިރުގައި ހެކި ބަސް ނެގޭނެ އިންތިޒާމް ހަމަޖައްސަން ގާޒީ އެންގެވި އެވެ. އޭނާގެ ހެކި ބަސް ނެގުމަށް ހަމަޖެހިފައިވަނީ ސްކައިޕް މެދުވެރިކޮށެވެ. މިއީ ރާއްޖޭގައި ސްކައިޕް މެދުވެރިކޮށް ނަގާ ފުރަތަމަ ހެކި ބަހަށް ވާނެ އެވެ.\nދައުލަތުން ވަނީ ބުރާސްފަތި ދުވަހަށް މޫސާ ރިލްވާން އެމްބަސީއަށް ހާޒިރު ނުކުރެވިއްޖެނަމަ އިތުރު ފުރުސަތެއް ދެއްވުމަށް އެދިފަ އެވެ. ގާޒީ ވިދާޅުވީ އެފަދަ ހާލަތެއްގައި މަގުބޫލް އުޒުރެއް އޮންނަން ޖެހޭނެ ކަމަށެވެ.\nމޫސާ ރިލްވާން، ރިލްވާންއަށް އިންސާފު ހޯދުމަށް ބޭއްވި އެއްވުމެއްގެ ތެރެއިން --\nމައްސަލާގައި ދައުލަތުން ހުށަހެޅި އިތުރު ސިއްރު ހެއްކެއްގެ ހެކި ބަސް ނުނަގަން ވެސް މިއަދު ގާޒީ އާރިފް ނިންމެވި އެވެ. އެއީ އޭނާ ކޯޓަށް ހާޒިރުކުރުމަށް ދައުލަތުން މަސައްކަތްކޮށްގެން އެކަން ނުވެ، ކޯޓުން ކުރި މަސައްކަތުން ވެސް އޭނާ ހާޒިރު ކުރެވިފައިނުވާތީ އެވެ.\nއެ ހެކިވެރިޔާ ދިރިއުޅޭ ގެއަށް އެތައް ފަހަރަކު ޗިޓް ފޮނުވުމުން ވެސް އެ ޗިޓް ހަވާލުކުރެވިފައިނުވާ ކަމަށާއި ކޯޓުން އޭނާއަށް ގުޅުމުން ވެސް އެ މައްސަލާގައި ހެކި ބަސް ދޭން ހާޒިރު ނުވާނެ ކަމަށް ބުނެފައިވާ ކަމަށް ގާޒީ ވިދާޅުވި އެވެ. އޭނާ ހާޒިރުކުރުމަށް އެކަށީގެންވާ މަސައްކަތް ކުރެވިފައިވާ ކަމަށް ގާޒީ ވިދާޅުވި އެވެ. އޭނާގެ ހެކި ބަސް ނުނެގި ނަމަވެސް އޭނާ ދީފައިވާ ތަހުގީގު ބަޔާނަށް ރިއާޔަތް ކުރެވޭނެ ކަމަށް ވިދާޅުވި އެވެ.\nގާޒީ އާރިފް ވިދާޅުވީ، ހެކިން ހާޒިރުކުރުމުގައި ކޯޓަށް އޮންނަ ޒިންމާއަކީ ހާޒިރުވާން އެންގުން ކަމަށާއި އެމީހަކު ހައްޔަރުކޮށްގެން ގެނައުމުގެ ބާރެއް ނޯންނަ ކަމަށެވެ. ހައްޔަރުކޮށްގެން ކޯޓަށް ހާޒިރު ކުރެވޭނީ ޖިނާއީ އިޖުރާއަތުގެ ގާނޫނު އޮތް ގޮތުން ދައުވާ ލިބޭ މީހުން އެކަނި ކަމަށް ވިދާޅުވި އެވެ.\nމި މައްސަލާގައި މޫސާ ރިލްވާންގެ ހެކި ބަސް ނެގުމުން ދައުލަތުގެ ހުރިހާ ހެކިންގެ ހެކި ބަސް ނަގާ ނިމުނީ އެވެ. ދެން މައްސަލާގައި އޮންނާނީ ހުލާސާ ބަޔާން އިއްވުމެވެ. އެއަށްފަހު އޮންނާނީ ހުކުމެވެ.\nޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް އަހުމަދު ރިލްވާން\nހައިކޯޓުން ޕީޖީއަށް ރައްދު: އިސްތިއުނާފެއް ނުކުރޭ\nހައިކޯޓުގެ ސިޓީއިން ޕީޖީ ނުބައި މައުލޫމާތެއް ދިންކަން ހާމަވެއްޖެ


Gina committeethah sarukaarah, baeh committeethah idhikolhah! | Mihaaru\nބަޖެޓު ދިރާސާ ކުރާ ކޮމިޓީގައި ބައެއް މެމްބަރުން އަތް މައްޗަށް ހިއްލައިގެން. --- ފޮޓޯ: ނިޝާން އަލީ/ މިހާރު\nގިނަ ކޮމިޓީތައް ސަރުކާރަށް، ބައެއް ކޮމިޓީތައް އިދިކޮޅަށް!\n25 ނޮވެމްބަރ 2018 - 15:133comments\nރައްޔިތުންގެ މަޖިލީހުގައި ހިމެނޭ ދާއިމީ 13 ކޮމިޓީ އަލުން އެކުލަވައިލި އިރު، ވެރިކަން ކުރާ ކޯލިޝަނަށް، ގިނަ ކޮމިޓީތަކުގެ އަޣުލަބިއްޔަތު ލިބި، އިދިކޮޅު މެމްބަރުންނަށް ވެސް ބައެއް ބޮޑެތި ކޮމިޓީތަކުގެ އަޣުލަބިއްޔަތު ލިބިއްޖެ އެވެ.\nމަޖިލީހުގެ ކޮމިޓީތައް އަލުން އެކުލަވައިލަން ޖެހުނީ މަޖިލީހުގެ މެމްބަރުކަމުން ވަކިވެފައިވާ ކަމަށް އިލެކްޝަންސް ކޮމިޝަން (އީސީ) އިން ކަނޑައެޅި 12 މެމްބަރުން ވެސް މަޖިލީހުން ވަކިނުވާ ކަމަށް ސުޕްރީމް ކޯޓުން ކުރި ހުކުމާ ގުޅިގެން އެ މެމްބަރުން ކޮމިޓީގައި ހިމަނަން ޖެހޭތީ އެވެ.\nވެރިކަން ކުރާ ކޯލިޝަނަށް އަޣުލަބިއްޔަތު ލިބުނު ކޮމިޓީތައް\n- މާލިއްޔަތު ކޮމިޓީ\n- ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ)\n- މިނިވަން މުއައްސަސާތަކުގެ ކޮމިޓީ\n- ޕެޓިޝަން ކޮމިޓީ\n- އިމްތިޔާޒް ކޮމިޓީ\n- ގަވައިދު ކޮމިޓީ\n- އިޖުތިމާއީ ކޮމިޓީ\nޕީޕީއެމާއި އެމްޑީއޭގެ ކޯލިޝަނަށް ލިބުނު ކޮމިޓީތައް\n- އިގްތިސާދީ ކޮމިޓީ\n- ގައުމީ ސަލާމަތާ ބެހޭ ކޮމިޓީ\n- ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީ\n- އާންމު ކޮމިޓީ\n-ގައުމީ ތަރައްގީ ކޮމިޓީ\nސުލޫކީ ކޮމިޓީގެ މައުލޫމާތު މަޖިލީހުގެ އިދާރާ އިން އަދި ހާމަ ނުކުރާ އިރު، ބެލެވޭ ގޮތުގައި އެ ކޮމިޓީގެ އަޣުލަބިއްޔަތު ވެސް ލިބުން ގާތީ ސަރުކާރުގެ މެމްބަރުންނަށެވެ.\nވެރިކަން ކުރާ ކޯލިޝަނަށް އަޣުލަބިއްޔަތު ލިބުނު ބޮޑެތި ބައެއް ކޮމިޓީތަކުގެ ތެރޭގައި މާލިއްޔަތު ކޮމިޓީ، ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ)، މިނިވަން މުއައްސަސާތަކުގެ ކޮމިޓީ ހިމެނެ އެވެ. އިދިކޮޅު ޕީޕީއެމާއި އެމްޑީއޭ އަށް އަޣުލަބިއްޔަތު ލިބުނު ބޮޑެތި ކޮމިޓީތަކަކީ އިގްތިސާދީ ކޮމިޓީ، ގައުމީ ސަލާމަތުގެ ކޮމިޓީ އަދި ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީ އެވެ.\nބަޖެޓު ދިރާސާ ކުރާ ކޮމިޓީގައި ޕީޕީއެމާއި ސަރުކާރަށް ތާއީދު ކުރައްވާ މެމްބަރުން މަޝްވަރާއެއްގައި. --- ފޮޓޯ: އަހުމަދު ނިޝާތު/ މިހާރު\nޕީޕީއެމް ކޯލިޝަންގެ އަތުން މި ކޮމިޓީތައް މި ގެއްލުނީ ގާތްގަނޑަކަށް ފަސް އަހަރު ވާން ކައިރިވެފައި އޮއްވަ އެވެ. މީގެ ކުރިން، މަޖިލީހުގައި ހިމެނޭ ހުރިހާ ކޮމިޓީއެއްގެ މެޖޯރިޓީ އޮތީ ވެރިކަން ކުރި ޕީޕީއެމަށެވެ.\nމަޖިލީހުގެ ކޮމިޓީތައް ބެހިފައި އޮތް ގޮތަށް ބަލާއިރު، ސަރުކާރުގެ މެޖޯރިޓީ އޮތް މާލިއްޔަތު ކޮމިޓީގައި މިހާރު ތިއްބަވަނީ ޕީޕީއެމްގެ ފަސް މެމްބަރުންނާއި އެމްޑީއޭގެ މެމްބަރަކާއި ވެރިކަން ކުރާ ކޯލިޝަންގެ ހަތް މެމްބަރުންނެވެ. ސަލާމަތީ ހިދުމަތްތަކާ ބެހޭ ކޮމިޓީގައި ތިއްބަވަނީ ޕީޕީއެމްގެ ފަސް މެމްބަރަކާއި އެމްޑީއޭގެ މެމްބަރަކާއި ވެރިކަން ކުރާ ކޯލިޝަންގެ ހަތް މެމްބަރުންނެވެ. އަދި މިނިވަން މުއައްސަސާތަކުގެ ކޮމިޓީގައި ތިއްބަވަނީ ޕީޕީއެމްގެ ހަތަރު މެމްބަރަކާއި އެމްޑީއޭގެ މެމްބަރަކާއި ސަރުކާރަށް ތާއީދު ކުރާ ހަ މެމްބަރުންނެވެ.\nއިދިކޮޅު ފަރާތްތަކުގެ މެޖޯރިޓީ އޮތް އިގްތިސާދީ ކޮމިޓީގައި ތިއްބަވަނީ ޕީޕީއެމްގެ ފަސް މެމްބަރަކާއި އެމްޑީއޭގެ މެމްބަރަކާއި ސަރުކާރަށް ތާއީދު ކުރައްވާ ފަސް މެމްބަރުންނެވެ. ގައުމީ ސަލާމަތުގެ ކޮމިޓީގައި ތިއްބަވަނީ ޕީޕީއެމްގެ ފަސް މެމްބަރަކާއި އެމްޑީއޭގެ މެމްބަރަކާއި ސަރުކާރަށް ތާއީދު ކުރާ ފަސް މެމްބަރެކެވެ. ސަރުކާރުގެ މަސްއޫލިއްޔަތު އަދާ ކުރާ ކޮމިޓީގައި ތިއްބެވީ ޕީޕީއެމްގެ ފަސް މެމްބަރަކާއި އެމްޑީއޭގެ މެމްބަރަކާއި ސަރުކާރަށް ތާއީދު ކުރާ ފަސް މެމްބަރެކެވެ.\nކޮމިޓީތަކަށް އަލަށް ގެނައި ބަދަލާއެކު، އާންމު ކޮމިޓީ އާއި ގައުމީ ތަރައްގީ ކޮމިޓީގެ މެޖޯރިޓީ ލިބެނީ އިދިކޮޅަށެވެ. އެ ގޮތުން އާންމު ކޮމިޓީގައި ތިއްބަވަނީ ޕީޕީއެމްގެ ފަސް މެމްބަރުންނާއި އެމްޑީއޭގެ މެމްބަރަކާއި ސަރުކާރަށް ތާއީދު ކުރާ ފަސް މެމްބަރެކެވެ. ގައުމީ ތަރައްގީ ކޮމިޓީގައި ތިއްބަވަނީ ޕީޕީއެމްގެ ފަސް މެމްބަރަކާއި އެމްޑީއޭގެ މެމްބަރަކާއި ސަރުކާރަށް ތާއީދު ކުރާ ފަސް މެމްބަރެކެވެ.\nނަމަވެސް، ޕެޓިޝަން ކޮމިޓީ އާއި އިމްތިޔާޒް ކޮމިޓީ އާއި ގަވައިދު ކޮމިޓީ އާއި އިޖުތިމާއީ ކޮމިޓީގައި ގިނައިން ތިއްބެވީ ސަރުކާރަށް ތާއީދު ކުރައްވާ މެމްބަރުންނެވެ.\nއެގޮތުން ޕެޓިޝަން ކޮމިޓީގައި ވެރިކަން ކުރާ ކޯލިޝަންގެ ހަތް މެމްބަރަކާއި ޕީޕީއެމްގެ ތިން މެމްބަރުން ތިއްބަވާ އިރު، އިމްތިޔާޒް ކޮމިޓީގައި ތިއްބަވަނީ ޕީޕީއެމްގެ ހަތަރު މެމްބަރުންނާއި ސަރުކާރަށް ތާއީދު ކުރައްވާ ހަތް މެމްބަރުންނެވެ. އަދި ގަވައިދު ކޮމިޓީގައި ތިއްބަވަނީ ޕީޕީއެމްގެ ހަތަރު މެމްބަރަކާއި އެމްޑީއޭގެ އެއް މެމްބަރަކާއި ސަރުކާރަށް ތާއީދު ކުރައްވާ ހަ މެމްބަރުންނެވެ. އިޖުތިމާއީ ކޮމިޓީގައި ތިއްބަވަނީ ޕީޕީއެމްގެ ފަސް މެމްބަރަކާއި ސަރުކާރަށް ތާއީދު ކުރައްވާ ހަ މެމްބަރުންނެވެ.\nއައު ސަރުކާރުގެ އެކި މަގާމުތަކަށް މަޖިލީހުގެ ހަ މެމްބަރަކު އައްޔަން ކުރުމުން، މަޖިލީހުގެ ޖުމްލަ މެންބަރުންގެ އަދަދު 79 އަށް ތިރިވެފައިވާ އިރު، ވެރިކަން ކުރާ ކޯލިޝަންގައި މިހާރު ހިމެނޭ މެމްބަރުންގެ އަދަދަކީ 42 އެވެ. އެއީ މަޖިލީހުގެ މިހާރުގެ ފުރިހަމަ އަޣުލަބިއްޔަތަށް ވުރެ ތިން މެމްބަރުން ގިނަ އަދަދެކެވެ.\nއެއީ ޕީޕީއެމް މެމްބަރުންގެ ގޮތުގައި ކުރިން ތިއްބެވި ބިލެތްދޫ ދާއިރާގެ މެމްބަރު އަހުމަދު މުބީނާއި ފަރެސްމާތޮޑާ ދާއިރާގެ މެމްބަރު ހުސައިން މުހައްމަދު ލަތީފާއި އިސްދޫ ދާއިރާގެ މެމްބަރު އަހުމަދު ރަޝީދު ޖުމްހޫރީ ޕާޓީއާ ގުޅިވަޑައިގަތުމާ ގުޅިގެން އެ މެމްބަރުން ހިމަނައިގެންނެވެ.\nއިދިކޮޅު ޕީޕީއެމްގައި 32 މެމްބަރުން ތިއްބެވި އިރު، އެމްޑީއޭގައި ފަސް މެމްބަރުން އެބަތިއްބެވި އެވެ.\nމަޖިލީހުގެ އަޣުލަބިއްޔަތު ވެރިކަން ކުރާ ކޯލިޝަނަށް ލިބުނަސް، މަޖިލީހުގެ ކޮމިޓީތަކުގެ މަސައްކަތްތައް ކުރިއަށް ގެންދާނީ މިނިވަންކަމާ އެކު ކަމަށް ސަރުކާރަށް ތާއީދު ކުރައްވާ މެމްބަރުން ކުރިން ވަނީ ވިދާޅުވެފަ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ މަޖިލީހުގެ މާލިއްޔަތު ކޮމިޓީ ޕީޕީއެމް މަޖިލިސް 241 ކޮމެޓީ މަޖިލީހުގެ އިގްތިސާދީ ކޮމިޓީ


ޑޮކްޓަރުންގެ ދުވަހު ޑޮކްޓަރުންނަށް ވަރަށް ބޮޑަށް ޝުކުރިއްޔާ! - އޭ ޕްލަސް ހަމަ ޙައްޤު!\nޑޮކްޓަރުންގެ ދުވަސް ފާހަގަކުރެވިގެންދާއިރު ޑޮކްޓަރުންނަށް "ވަރަށް ބޮޑަށް ޝުކުރިއްޔާ" ބުނެލަން ގިނަ ބައަކު ހަމަ ބޭނުންވެއެވެ. ދިވެހި ޑޮކްޓަރުން ހޯދާފައިވާ އަދި ހޯދަމުން ގެންދާ ކުރިއެރުންތައް ފާހަގަކޮށެވެ. ސަބަބުތައް ވަރަށް ގިނައެވެ.\nދުނިޔޭގެ އެހެން ޤައުމުތަކުގައި އަލަށް ނުކުންނަ ޑޮކްޓަރުން ކުރިއަރައިގެންދަނީ އެމީހޔުންގެ އަތުގައި ހިފައިގެން ކުރިއަށް ގެންގޮސްދޭނެ ޕްރޮފެސަރުންތައް ތިބޭތީއެވެ. އަދި ޕްރޮފެސްރުންގެ އެހީތެރިކަން ލިބޭތީއެވެ. ނަމަވެސް ރާއްޖޭގެ ޑޮކްޓަރުން ކުރިއަރައި ސަރަހައްދީ ފެންވަރުގައި ފައިހަމަކުރަމުން އެގެންދަނީ ހަމަ އެމީހުންގެ އަމިއްލަ މަސައްކަތުންނެވެ. އަމިއްލަ ހިތްވަރުންނެވެ. އަމިއްލަ ތަޖުރިބާއިންނެވެ.\nރާއްޖޭގެ ޑޮކްޓަރުންނަށް ފާޑުކިޔުން އެއީ މައްސަލައެއް ނޫނެވެ. ދެލޯ ހުޅުވައިގެން ކަންކަން ބަލައި ދިރާސާކޮށްފިނަމަ އިތުރު ކަންކަން އެނގި ފާޑުކިޔުން ބަދަލުވެގެންވެސް ހިނގައިދާނެއެވެ. ރާއްޖޭގެ ޑޮކްޓަރެއްގެ އަތުން ކަމެއް ވެއްޖެނަމަ އެކަމުގެ އަޑު ގަދަވަނީ އެކަން ފަސޭހައިން ގިނަ ބައަކަށް އެނގޭތީއެވެ. ބޭރުގެ ޑޮކްޓަރުން އަތުން ހިނގާ ދެރަ ކަންތައްތައް މަދުވެގެނެއް ނޫނެވެ.\nހަމައެކަނި މިދިއަ އަހަރަށް ބަލާއިރު މިއަދުނޫހަށް ޔަޤީންކަމާއިއެކު ލިބިފައިވާ މައުލޫމާތުން އެނގޭ ގޮތުގައި ހަމައެކަނި އޮޕަރޭޝަން ކުރުމަށް ބެލި ނަމަވެސް އަވަށްޓެރި ސްރީލަންކާ އާއި އިންޑިއާގައި ވަނީ 11 ދިވެއްސަކަށް ބޮޑެތި މައްސަލަތައް ކުރިމަތިވެފައެވެ. އެކަންކަމުގެ ތެރޭގައި އޮޕަރޭޝަން ކުރަން ނުޖެހޭ ފައި އޮޕަރޭޝަންކުރުން، ކޮނޑުގެ މަސްގަނޑު އިރިގެން އޮޕަރޭޝަން ކުރި އޮޕަރޭޝްނެއްގައި އެއްވެސް ފަރުވާއެއް ދީފައި ނެތުން ފަދަ ވަރަށް އާދައިގެ ކަންކަމުގައިވެސް ވަނީ އިހްމާލުވެފައެވެ.\nދިވެހި ޑޮކްޓަރުންގެ މުސްތަޤްބަލު މިހާރު ފެންނަނީ ވަރަށް އުޖާލާ ކޮށެވެ. އެންމެ ބޮޑު ސަބަބަކީ ކޮންމެ ހޮސްޕިޓަލެއްގައި މަސައްކަތް ކުރިނަމަވެސް އަނެއް ހޮސްޕިޓަލުން އެދިއްޖެ ނަމަ ގުޅިގެން މަސައްކަތްކުރާ މަންޒަރު ފެންނަމުން އަންނަ ކަމެވެ. ހަމައެއާއިއެކު ބަލި މީހުންނަށް ދޭންޖެހޭ ފަރުވާގެ މައުލޫމާތު ބެލެނިވެރިންނަށް ވަރަށް ފުރިހަމައަށް ކިޔައިދީ ބެލެނިވެރިންގެ ސަމާލުކަމަށް ކަންކަން ގެނެސްދީގެން ފަރުވާކުރުމުގެ ރޫޙު ފެނިގެންދާތީއެވެ.\nމިކަމުގައި އޭޑީކޭ ހޮސްޕިޓަލުގެ ޑޮކްޓަރުންގެ ޓީމުން މިހާރު ވަނީ ވަރަށް ބޮޑު ކުރިއެރުމެއް ހޯދާފައިކަން ފާހަގަކުރެވެއެވެ. މިކަން ފާހަގަކުރަން މިޖެހުނީ ހަމަ ވަރަށް ބޮޑަށް ހައިރާން ކުރުވި ކަންތައްތަކެއް ދާދިފަހުން ފެނިގެން ގޮސްފައިވާތީއެވެ.\nބަލިމީހެއްގެ އެމްއާރުއައި ހެދުމަށްފަހު ފެނުނު މައްސަލަތައް ޢާއިލާގެ މީހުންނަށް ޑޮކްޓަރުން ކިޔައިދިނީ ކޮމްޕިޔުޓަރުން މައްސަލަތައް ދައްކައިދެމުންނެވެ. ބައެއް ކަންކަމުގައި އެކަމަކާއި ގުޅުންހުރި 6،7 ޑޮކްޓަރުން އެކުގައި ތިބެގެން ބެލެނިވެރިންނަށް މައުލޫމާތު ފޯރުކޮށްދޭތަންވެސް ވަނީ ފެނިފައެވެ. އަދި ބެލެނިވެރިން ކުރަން ބޭނުންހައި ސުވާލެއް ކުރުމުގެ ފުރުޞަތުވެސް ދެއެވެ. އިތުރު އެއްވެސް ސުވާލެއް އެބައޮތްތޯ ވެސް ސުވާލުކުރެއެވެ.\nއޭޑީކޭގެ މިވާހަކަ މިގެނައީ އެއްވެސް ޙާލެއްގައި އެހެން ހޮސްޕިޓަލެއްގެ ޚިދުމަތްތަކަށް ނުވަތަ ޑޮކްޓަރުންނަށް ފާޑުކިޔުމުގެ ގޮތަކުން ނޫނެވެ. އަމިއްލަ ލޮލަށް މިކަންކަން އޭޑީކޭ ހޮސްޕިޓަލުން ފެނުމުން އެކަން ޙިއްޞާ ކުރުމަށެވެ.\nމިކަންކަމުން އެނގިގެންދަނީ އެ ޑޮކްޓަރުން ފަރުވާ ކުރަމުން އެގެންދަނީ ވަރަށް ސާބިތުކަމާއިއެކުގައި ކަމެވެ. އަދި ކަންކަން ކުރަމުން ގެންދަނީ މިކުރެވެނީ ކޮން ކަމެއް ކަމާއި ދެން ކުރަންވީ ކޮން ކަމެއްކަން ވަރަށް ރަނގަޅަށް އެނގިތިބެ ކަމެވެ. މިގޮތުގައި ކުރިއަށްދާނަމަ ރާއްޖޭގެ ޞިއްހީ ޚިދުމަތް ދާދި އަވަހަށް ފެނިގެންދާނީ އޭޕްލަސް ޚިދުމަތެއްގެ ގޮތުގައެވެ.\nއަދިވެސް އެއްފަހަރު ޑޮކްޓަރުންގެ ދުވަހުގެ މުނާސަބަތުގައި ރާއްޖޭގެ ހުރިހާ ޑޮކްޓަރުންނަށް ތަހުނިޔާ އަރިސްކުރަމެވެ.


ޔުނައިޓެޑާއި އާސެނަލަށް ގްރޫޕްގެ އެއް ވަނަ – DhiDaily\nޑިސެމްބަރ 13, 2019\nޔުއެފާ ޔޫރޮޕާ ލީގުގައި ރޭ ކުޅުނު މެޗުތަކަށް ފަހު މެންޗެސްޓާ ޔުނައިޓެޑާއި އާސެނަލް ގްރޫޕް އެއް ވަނަ ޓީމުގެ ގޮތުގައި ދެ ވަނަ ބުރަށް ދަތުރުކޮށްފި އެވެ.\nޔުނައިޓެޑް އަމިއްލަ ދަނޑުގައި އޭޒެޑް އަލްކްމާރް އަތުން 4-0 އިން މޮޅުވިިއިރު، ރަށުންބޭރުގައި ސްޓެންޑާޑް ލީޖާ ދެކޮޅަށް ކުޅުނު މެޗުން އާސެނަލް ވަނީ 2-2 އިން ފަހަތުން އަރައި އެއްވަރުކޮށްފަ އެވެ.\nޔުނައިޓެޑް ދަނޑުގައި އަލްކްމާރާ ދެކޮޅަށް ކުޅުނު މެޗަކީ މި ގްރޫޕްގެ އެއް ވަނަ ކަނޑައެޅުމަށް މުހިއްމު މެޗެކެވެ. ޔުނައިޓެޑުން މި މެޗު ކާމިޔާބުކުރީ ދެ ވަނަ ހާފުގައި ވައްދާލި ގޯލުތަކާ އެކު އެވެ. ޔުނައިޓެޑްގެ ހަތަރު ގޯލުގެ ތެރެއިން ދެ ގޯލު ޖެހީ ޒުވާން ފޯވާޑް މޭސަން ގްރީންވުޑް އެވެ. މެޗަށް ފަހު ސޯލްޝެއާ ވަނީ ގްރީންވުޑަށް ވަރަށް ބޮޑަށް ތައުރީފުކޮށްފަ އެވެ.\nމެޗުގައި ޔުނައިޓެޑްގެ އަނެއް ދެ ގޯލު ޖެހީ އެޝްލީ ޔަންގާއި ހުއާން މަޓާ އެވެ. މަޓާ ކާމިޔާބުކުރީ ޕެނަލްޓީ އެކެވެ.\nޔުނައިޓެޑް ގްރޫޕް އެއް ވަނަ ހޯދީ ހަ މެޗުން 13 ޕޮއިންޓާ އެކު އެވެ. މި ގްރޫޕުން ދެ ވަނަ ޓީމުގެ ގޮތުގައި އަނެއް ބުރުން ފުރުސަތު ހޯދީ ނުވަ ޕޮއިންޓް ހޯދި އަލްކްމާރް އެވެ.\nރޭ އާސެނަލް ކުޅުނު މެޗުގައި ދެ ވަނަ ހާފުގެ ކުރީކޮޅުގައި ސްޓެންޑާޑުން ދެ ގޯލު ޖެހި އެވެ. އެ ޓީމުގެ ދެ ލަނޑު ކާމިޔާބުކުރީ ސެމިއުލް ބަސްޓިއެން އާއި ސެމީލް އަމަﷲ އެވެ. ފްރެޑީ ލިއުންބާގުގެ ކޯޗުކަމުގައި ކުޅެމުން އަންނަ އާސެނަލުން އެއްވަރުކުރީ ގާތްގާތުގައި ދެ ގޯލު ޖަހައިގެންނެވެ. މެޗުގެ 78 ވަނަ މިނިޓްގައި އަލެކްސަންޑަ ލަކަޒޭޓްގެ ގޯލުން އާސެނަލުން އުއްމީދެއް ހޯދިއިރު، އޭގެ ތިން މިނިޓް ފަހުން ޒުވާން ކުޅުންތެރިޔާ ބުކާޔޯ ސާކާ ވަނީ އެއްވަރުކޮށްފަ އެވެ.\nއާސެނަލުން ގްރޫޕްގެ އެއް ވަނަ ޓީމުގެ ގޮތުގައި އަނެއް ބުރުގެ ޖާގަ ހޯދީ 11 ޕޮއިންޓާ އެކު އެވެ. ރޭ މި ގްރޫޕްގައި ކުޅުނު އަނެއް މެޗުން ވިޓޯރިއާ އަތުން ޖަރުމަނުގެ ފްރޭންކްފާޓް ބަލިވި ނަމަވެސް އެ ޓީމު ވަނީ ދެ ވަނަ ބުރުން ފުރުސަތު ހޯދައިފަ އެވެ. ފްރޭންކްފާޓުން ވަނީ ނުވަ ޕޮއިންޓް ހަމަކޮށްފަ އެވެ.\nޔޫރޮޕާ ލީގުގައި ކުޅެމުން އަންނަ އިނގިރޭސި އަނެއް ޓީމު ކަމަށްވާ ވުލްވްސް ވަނީ ރޭ އަމިއްލަ ދަނޑުގައި 4-0 އިން ތުރުކީގެ ގަދަބާރު ބެސިކްޓާސް ބަލިކޮށްފަ އެވެ. ރޭގެ މެޗުގައި ވުލްވްސްގެ ޑިއޯގޯ ޔޮޓާ ވަނީ 11 މިނިޓް ތެރޭ ހެޓްރިކެއް ހަދައިފަ އެވެ. އަނެއް ގޯލު ޖެހީ ލެއޯން ޑެންޑޮންކާ އެވެ. ލިވަޕޫލްގެ ކުރީގެ ކެޕްޓަން ސްޓީވެން ޖެރާޑްގެ ކޯޗުކަމުގައި ކުޅެމުން އަންނަ ރޭންޖާސް ވަނީ ރޭ އަމިއްލަ ދަނޑުގައި ސްވިޒަލެންޑުގެ ޔަންގް ބޯއީސްއާ 1-1 އިން އެއްވަރުކޮށް އަނެއް ބުރުން ޖާގަ ކަށަވަރުކޮށްފަ އެވެ.


Microsoft ge fihaarathah bandhukoh online vanee | Mihaaru\n29 ޖޫން 2020 - 07:40\nދުނިޔޭގެ އެންމެ ވަރުގަދަ ޓެކް ކުންފުނިތަކުގެ ތެރޭގައި ހިމެނޭ މައިކްރޮސޮފްޓުން ނެރުނު ބަޔާނެއްގައި ބުނީ ފިހާރަތައް ބަންދުކުރި ނަމަވެސް އެތަންތަނުގެ މުވައްޒަފުންގެ ވަޒީފާއެއް ނުގެއްލޭނެ ކަމަށެވެ. އެގޮތުން އެ މީހުންނަށް މަސައްކަތްކުރެވޭނެ އެހެން އިންތިޒާމުތަކެއް ހަމަޖައްސައިދޭނެ އެވެ. އޭގެ ތެރޭގައި މައިކްރޮސޮފްޓްގެ ކޯޕަރޭޓް ފެސިލިޓީތަކުން ފުރުސަތު ދިނުމާއި ރިމޯޓްކޮށް މަސައްކަތްކުރުމުގެ ފުރުސަތު ފަހިކޮށްދިނުން ހިމެނެ އެވެ.\nދުނިޔޭގެ ކަންކޮޅުތަކުގައި އެ ކުންފުނިން ހިންގާ ފިހާރަތަކުގެ އަދަދު މިހާރު 116 އަށް އަރަ އެވެ. އެގޮތުން އެންމެ ފުރަތަމަ އައުޓްލެޓެއް ހުޅުވާފައި ވިންޑޯޒް7ލޯންޗްކުރުމާ ދިމާކޮށް 2009 ގަ އެވެ. މައިކްރޮސޮފްޓުން ބުނިގޮތުގައި ފިހާރަތައް ބަންދުކުރުމަށް ފަހު، ވިޔަފާރި ކުރިއަށް އޮތް ތަނުގައި ބައްޓަންކުރަން ބޭނުން ވަނީ ކަސްޓަމަރުންނަށް ވީހާ ވެސް ފުޅާކޮށް އޮންލައިންކޮށް ހިދުމަތް ދެވޭ ގޮތަށެވެ. އެގޮތުން އެޕަލްގެ ސްޓޯރުގެ "ޖިނިއަސް ބާ" ކަހަލަ ޕްލެޓްފޯމެއް، ފިޒިކަލް ފިހާރަތަކަށް ވުރެ ހުރިހާ ގޮތަކުން ވެސް މާ ރަނގަޅު ކަމަށް ބުންޏެވެ.\nއަދި މި ބަދަލަކީ ކޮވިޑް-19އާ ހެދި ގެންނަ ބަދަލެއް ނޫން ކަމަށް މައިކްރޮސޮފްޓުން ބުންޏެވެ. އެ ކުންފުނީގެ ފިހާރަތައް ބަންދުކުރަން ނިންމާފައިވާ އިރު ބަންދުނުކޮށް ބަހައްޓަން އަދި ހަމަޖެހިފައި ވަނީ އިނގިރޭސިވިލާތުގެ ލަންޑަނާއި އޮސްޓްރޭލިއާގެ ސިޑްނީ އާއި އެމެރިކާގެ ނިއު ޔޯކާއި މައިކްރޮސޮފްޓްގެ މައި މަރުކަޒު ކަމަށްވާ ސިއޭޓްލްގެ އައުޓްލެޓެވެ.\nލަންޑަނުގައި މިދިޔަ އަހަރު ހުޅުވި އައުޓްލެޓް.\nނިއު ޔޯލްގެ ފިފުތު އެވެނިއު އާއި ލަންޑަންގެ ރިޖެންޓް ސްޓްރީޓްގައި ހިންގާ އައިޓްލެޓްތަކަށް ބަލާ އިރު، އެއީ އެންމެ ބިޒީ އަދި އެންމެ އަގު ބޮޑު ލޮކޭޝަންތަކުގައި ތެރޭގައި ހިމެނޭ ދެ ތަނެވެ.\nމައިކްރޮސޮފްޓުން ބުނީ ހަތަރު ތަނެއްގައި ހުރި އައުޅެޓްތައް މި ވަގުތަށް ބަންދުކުރަން ނިންމާފައި ނެތަސް އެތަންތަން ހިންގުމުގެ ވައްޓަފާޅި އަށް ބޮޑު ބަދަލެއް ގެންނާނެ ކަމަށެވެ. އެކަމަކު އޭގެ ތަފުސީލެއް އަދި ހާމައެއްނުކުރެ އެވެ.\nއިތުރު ލިޔުންތައް މައިކްރޮސޮފްޓް ފިހާރަ އިނގިރޭސިވިލާތް އޮސްޓްރިއާ އެމެރިކާ


Eid dhuvahakee eheetherivaanvee dhuvas: Raees Yameen | Mihaaru\nއީދު ދުވަހަކީ އެހީތެރިވާންވީ ދުވަސް: ރައީސް\nމިދިޔަ އަހަރުގެ ފިތުރު އީދުދުވަހު ރައީސް ޔާމީން އީދު ސަލާމް ކުރައްވަނީ: މި އަހަރުގެ ފިތުރު އީދު އެމަނިކުފާނުގެ ދެކަނބަލުން އީދު ސަލާމް ކުރެއްވުން މިއަދު ހެނދުނު 9-10 އަށް ދަރުބާރުގޭގައި ކުރިއަށް ގެންދަވާނެ.---މިހާރު ފައިލް ފޮޓޯ\nއީދު ދުވަހަކީ އަޅުގަނޑުމެންގެ ތެރެއިން އެހީތައް ބޭނުންވާ މީހުންގެ މަތިން ހަނދާންކޮށް، އެ މީހުންނަށް އެ މީހަކަށް ވެވުނު ވަރަކުން އެހީތެރިވާންވީ ދުވަސް ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nމިއަދު ފާހަގަކުރާ މި އަހަރުގެ ފިތުރު އީދު ދުވަހުގެ މުނާސަބަތުގައި ދެއްވި ހިތާބުގައި ރައީސް ޔާމީން ވިދާޅުވީ، އީދު ދުވަހަކީ ޝުކުރު ކުރުމާއި އުފާ ފާޅުކުރުމުގެ ދުވަސް ކަމަށެވެ. އަދި ހިތްހެޔޮކުރުމުގެ ދުވަސް ކަމަށް ވެސް އެމަނިކުފާނު ވިދާޅުވި އެވެ.\n"އެކަކު އަނެކަކާ ބައްދަލުކޮށް، ސަލާމް ކުރުމުގެ ދުވަހެވެ. ހަމަ އެފަދައިން ޢީދު ދުވަހަކީ، ވަކިން ޚާއްޞަކޮށް އަޅުގަނޑުމެންގެ ތެރެއިން އެހީތައް ބޭނުންވާ މީހުންގެ މަތީން ހަނދާންކޮށް، އެމީހުންނަށް އެމީހަކަށް ވެވުނުވަރަކުން އެހީތެރިވާންވީ ދުވަހެވެ. ޢާއިލީ ގުޅުން ބަދަހިކޮށް، އެކަކު އަނެކަކަށް ޒިޔާރަތްކޮށް ރައްޓެހިން ރަޙުމަތްތެރިންނާ ބައްދަލުކޮށް އިސްލާމީ އަޚުވަންތަކަން އާލާކޮށް، އެކަކު އަނެކަކަށް ހެޔޮއެދުމުގެ ޝުޢޫރުތައް ފައުޅުކޮށް އުޅޭންވީ ދުވަހެވެ،" ރައީސްގެ ހިތާބުގައި ވެ އެވެ.\nރައީސް ޔާމީން ވިދާޅުވި ގޮތުގައި އީދު ދުވަސް ފަދަ މުނާސަބަތުތަކަކީ، އިސްލާމީ އަގީދާ ހަރުދަނާކޮށް، ގައުމުގައި ވަހުދަތުގެ ބިންގާ ހަރުދަނާކުރުމަށް އިތުރު އަޒުމުތައް ވެސް އާކުރުމަށް ވަރަށް ވެސް އެކަށީގެންވާ މުނާސަބަތެކެވެ.\nރައީސްގެ އީދުގެ ހިތާބުގައި ވަނީ ދިވެހި އެންމެހައި ރައްޔިތުންނަށް ދުވަހުގެ ތަހުނިއްޔާ ދަންނަވައިފަ އެވެ. އަދި އިސްލާމީ ގައުމުތަކުގެ ވެރިންނަށާއި ރައްޔިތުންނަށާއި ބައިނަލްއަގުވާމީ އިސްލާމީ ޖަމާއަތްތަކާއި ޖަމިއްޔާތަކުގެ ވެރިންނާއި އެ ތަންތާނގެ ބައިވެރިންނަށް ވެސް އެމަނިކުފާނު އީދުގެ ތަހުނިއްޔާ ދެންނެވި އެވެ.\nއީދު ފިތުރު އީދު ރައީސް އަބްދުﷲ ޔާމީން ދިވެހި ސަރުކާރު\n14 ކޮމެންޓް, 76 ރިއެކްޝަންސް\nއެހީ ތެރި ވުމަކީ ހުރިހާ ރައްޔިތުންނަށް އެއްވަރަކަށް ހަމަ ހަމަ ކަމާ އެކު އެހީތެރިވުން ކޮބާތޯ ޓާޓާ ފުލެޓުތަށް.މިވެސް ރަައީސް ގެ އެހީ ބޭނުން ވެފާ ވާ ކަމެއް..\nއީދު ދުވަހަކީ ބަހާ އަމަލާ ދިމާ ކުރުވަން ވީ ދުވަސް\nއެހެންވެގެން ދޮތަ ؟ 500ރުފިޔާ ބަހަނީ ؟\nއަޒުމު ކަޑައަޅަންވީ އަނިޔާވެރި ނުވުމަށާއި ހިޔާނާތް ތެި ނުވުމަށެވެ.\nވާހަކަ އަކީ ރަނގަޅު ވާހަކައެއް ނަމަވެސް ތިވާހަކަ ހިތާއި ރޫހުން ގަބޫލުކުރާ މީހުން މިރާއްޖޭގައި ވަރަށް މަދު. މިއީ ރަސްކަމުގެ ޒަމާނެއްނޫން ރަސްގެފާނު އެއްއަތުން ރާފުޅި ހިފައިގެން ހުރެ ކަލޭމެން ރާ ނުބޯށޭ ބުނީމަ ރައްޔިތުން އެކަން ގަބޫލުކުރަން. ކޮންމެހެން އީދު ދުވަހަކުނޫން އެހީތެރިވެ އަޅާލާން ޖެހެނީކީ. އިހަށް ދުވަހު މަނިކުފާނަށް ބޮޑުބޭބެ ވިދާޅުވާ ފާރިސް މައުމޫނުގެ ބޮޑުދައިތަ ނިޔާވެގެން ރޮއެފަ އާދޭސްކުރީ. އެދުވަހުވި އެހީތެރިކަމާ އިހުސާންތެރިކަމަކީ ކޮބާ؟ މިހެންގޮސް ލައްކަ ވާހަކަ އެބަހުރި ދައްކަން. އީދު މުބާރިކު.\nބަހާ އަމަލާ ދިމާނުވާ ބޭފުޅެއް ދޯމީ.\nއަދީބުގެ ބަލި ހާލަތަށް އެހީތެރި އަތެއް ފޯރުވައި ދިނުމަކީ ވެސް އީދު ދުވަހު ކުރެވިދާނެ ކަމެއް!!\nއަދީބަށް ބޭސްފަރުވާދީ. އޭނާޔަށްވެސް ދޭންޖެހޭނީ ރާއްޖޭގެ ރައްޔިޔުންނަށް ލިބެން ހުންނަ ފަރުވާ . އެފަރުވާ ރާއްޖޭގެ ހޮސްޕިޓަލްތަކުން ލިބޭނެ.\nކޮންމެހެން ކުރަންޖެހޭ ކަމެއް.\nއެހީތެރިކަން އަމަލުން ދައްކާފަ ތިވާހަކަ ދައްކާ ބުރޯ...\nމި ލިޔުން ކިޔުއްވި ބޭފުޅުންގެ % 100 ރުޅިވެރިކަމުންވެސް ދޭހަވޭ ދެއްތޯ ޤަޢުމެއްގެ ރައީސުލް ޖުމްހޫރިއްޔާއަށް އޮތް މަތިވެރި ތާޢީދު..... ލައްކަ ވާހަކަ... ޢީދު މުބާރިކް.\nޢެހެންވިއްޔާ ހެޔޮނުވާނެ އަދީބައްއަވަހައް ބޭސްފަރުވާދީ، ހިތްހެޔޮކަންހުރިވަރެއްމިފަހަރު ހާމަވެގެންދާނެ\nރާއްޖޭގާހުރި ހަމައެކަނި ބަލިމީހަކީ އަދީބުތަ.


Hathar fuluhaku thamreenah Rajje ein beyrah – adduLIVE\nހަތަރު ފުލުހަކު ތަމްރީނަށް ރާއްޖޭން ބޭރަށް\n0 Nov 14, 2017, 16:20 ލިޔުނީ އައިޝަތު ނާޖީ\nފުލުހުންގެ ސީނިއާ ހަތަރު އޮފިސަރަކު ތުރުކީއަށާއި ވިއެޓްނާމަށް ތަމްރީނުތަކަކަށް ފުރައިފި އެވެ.\nމި ތަމްރީން ޕްރޮގްރާމްތަކުގެ ތެރެއިން ތުރުކީގައި ކުރިއަށްދާ ޕޮލިސް ލީޑަޝިޕް އެންޑް މެނޭޖްމަންޓް ސްކިލްސް ޓްރެއިނިންގައި ބައިވެރިވުމަށް ދިޔައީ ޗީފް އިންސްޕެކްޓަރު އޮފް ޕޮލިސް މުޖުތަބާ ޢަބްދުއްސައްތާރު އާއި ޗީފް އިންސްޕެކްޓަރު އޮފް ޕޮލިސް އިޒްމިއާ ޒާހިރު އާއި އިންސްޕެކްޓަރު އޮފް ޕޮލިސް ޖަވީދު މުސާއެވެ.\nތުރުކީ ޕޮލިސް އެކަޑަމީން މި މަހުގެ 13-17 އަށް ކުރިއަށްދާ މި ތަމްރީން ޕްރޮގްރާމުގައި ބައިވެރިވުމަށް ތިން ފުލުހުން ވެސް ފުރީ މި މަހުގެ 11 ވަނަ ދުވަހު އެވެ.\nވިއެޓްނާމްގައި ކުރިއަށްދާ ޓްރާންސްނޭޝަނަލް ސައިބަ ކްރައިމް އިންވެސްޓިގޭޝަން ތަމްރީން ޕްރޮގްރާމުގައި ބައިވެރިވުމަށް އެ ޤައުމަށް ފުރީ ޗީފް އިންސްޕެކްޓަރު އޮފް ޕޮލިސް ޙަސަން ސަޢީދެވެ. ސަޢީދު ވިއެޓްނާމަށް ފުރާފައިވަނީ މިދިޔަ އާދީއްތަ ދުވަހުއެވެ.\nނޮވެމްބަރު މަހުގެ 13 ން އަންނަ މަހުގެ އެއް ވަނަ ދުވަހުގެ ނިޔަލަށް ކުރިއަށްދާ މި ތަމްރީން ޕްރޮގްރާމަކީ އޭޝިއާ ރީޖަނަލް ލޯ އެންފޯސްމަންޓް މެނޭޖްމަންޓް ޕްރޮގްރާމުގެ ދަށުން ކުރިއަށް ގެންދާ ޕްރޮގްރާމެކެވެ.


Baghdadi Maraalumugai Baiverivi Kuhthaage Aguvazan Koffi - Vaguthu\n8 މަސް ކުރިން ( ނޮވެމްބަރު 26, 2019 )\nއައިސިސް ޖަމާޢަތުގެ ކުރީގެ ލީޑަރު، އަބޫބަކުރު އަލް-ބަޣްދާދީ މަރާލުމުގެ އޮޕަރޭޝަނުގައި ބައިވެރިވި ކުއްތާއަށް އެމެރިކާގެ ރައީސް، ޑޮނަލްޑް ޓްރަމްޕް ސެލިއުޓް ނަގައި، ރަސްމީކޮށް ކުއްތާގެ އަގުވަޒަން ކޮށްފިއެވެ.\n'ކޮނަން' ގެ ނަމުން ނަން ދެވިފައިވާ ކުއްތާ، ބަޣްދާދީގެ އޮޕަރޭޝަނުގައި ދެއްކި ހިތްވަރުގެ އަގުވަޒަން ކުރުމުގެ ގޮތުން އެމެރިކާގެ ވައިޓް ހައުސް ގައި އިއްޔެ ބޭއްވި ޚާއްސަ ރަސްމިއްޔާތެއްގައި ޓްރަމްޕް ވަނީ ކޮނަން އަށް ޚާއްސަ މެޑައްޔެއް ދީފައެވެ. މި ރަސްމިއްޔާތުގައި އެމެރިކާގެ ނައިބު ރައީސް، މައިކް ޕެންޗް ވެސް ބައިވެރިވިއެވެ. ޑޮނަލްޑް ޓްރަމްޕް ބުނީ ކޮނަން އަކީ ކުޅަދާނަ ފަހުލަވާނެއް ކަމަށާއި، ކޮނަންގެ ވިސްނުމުގެ ނިޒާމަކީ އަޖާއިބެއް ކަމަށެވެ.\n"ކޮނަން އަކީ ނުހުއްޓުވޭނެ ބާރެއް. ކޮނަން އަކާ ނުކުޅެވޭނެ އެކަކަށްވެސް" ޓްރަމްޕް ބުންޏެވެ.\nމިދިޔަ މަހު ބަޣްދާދީ ހައްޔަރުކުރަން އެމެރިކާ ސިފައިން ބަޣްދާދީ ސީރިއާގައި ހުރި ތަނަށް ޖެހި ރެއިޑްގައި ކޮނަން ވަނީ ޢަމަލީ ގޮތުން ބައިވެރިވެފައެވެ. އެ އޮޕަރޭޝަނުގެ ތެރެއިން ކޮނަން އަށް ވަނީ އަނިޔާވެސް ވެފައެވެ.\nއެމެރިކާއިން ހާމަކޮށްފައިވާ ގޮތުގައި ބަޣްދާދީ މަރުވެފައި ވަނީ ތިން ކުދިންނާއި އެކު އަމިއްލަޔަށެވެ. އޭނާ ޖާނުން ފިދާވެގެން މަރުވެފައި ވަނީ އެމެރިކާއިން ހިންގި އޮޕަރޭޝަނެއްގެ ތެރޭގައި ކަމަށް އެގައުމުގެ ރައީސް ޑޮނަލްޑް ޓްރަމްޕް ވަނީ ބުނެފައެވެ.\nދެ ގަޑިއިރަށް ދެމިގެން ދިޔަ މި އޮޕަރޭޝަންގައި އެމެެރިކާ ސިފައިން ހަމަލާތައް ދޭން ފެށުމުން އަލް-ބަޣްދާދީ ވަނީ އޭނާގެ ތިން ކުދިންނާއި އެކު ބިންގަރާހަކަށް ވަދެފައެވެ. އަދި އެތާ އެތެރޭގައި އޭނާ ވަނީ އުނަގަނޑުގައި އަޅުވާފައިވާ ސުއިސަޑް ބެލްޓެއް ގޮއްވާލުމަށް ފަހު3ކުދިންނާއި އެކު ޖާނުން ފިދާވެގެން މަރުވެފައެވެ.\nނޮވެމްބަރު 26, 2019 16:19\nއައި ސީ4ޑޯގްސް